কুইজিকেল অসমৰ ভ্রাম্যমাণ থিয়েটাৰ\nPublished on October 2, 2019 | News Source: ৰবেন্দ্র কুমাৰ দাস\n১) ১৯৬৩ চনৰ ২ অক্টোবৰ তাৰিখে পাঠশালা চহৰৰ হৰিমন্দিৰ প্রাংগণত অচু্যত লহকৰে পাতনি মেলিছিল তেখেতৰ নটৰাজ থিয়েটাৰেৰে অসমৰ ভ্রাম্যমাণ থিয়েটাৰৰ৷ সেই ৰাতি মঞ্চস্থ হোৱা নাটকখনেই অসমৰ ভ্রাম্যমাণ থিয়েটাৰৰ প্রথমখন নাটক৷ কোনখন নাটক?\nউত্তৰ: ভোগজৰা৷ ফণী শর্মা ৰচিত৷\n২) ১৯৬৬ চনত চামতাত সুৰদেৱী থিয়েটাৰ আৰু হাজোত পূর্বজ্যোতি থিয়েটাৰৰ জন্ম হয়৷ এখনত ভূপেন হাজৰিকাই সংগীত পৰিচালনা কৰিছিল৷ এখনত বিষ্ণু প্রসাদ ৰাভাই নাট পৰিচালনা কৰিছিল৷ কোনে কোনখন থিয়েটাৰত?\nউত্তৰ: বিষ্ণু প্রসাদ ৰাভাই সুৰদেৱী থিয়েটাৰ, ভূপেন হাজৰিকাই পূর্বজ্যোতি থিয়েটাৰত৷\n৩) জ্যোতি প্রসাদ আগৰৱালাআইদেউ সন্দিকৈ অচু্যত লহকৰ?\nউত্তৰ: অনুপমা ভট্টাচার্য৷ নটৰাজ থিয়েটাৰৰ প্রথম বর্ষৰ নাটক ‘জেৰেঙাৰ সতী’ত অনুপমা ভট্টাচার্যই জয়মতীৰ চৰিত্রত অভিনয় কৰিছিল৷\n৪) নিতাইপুখুৰীৰ জ্যোতিৰূপা থিয়েটাৰ অসমৰ ভ্রাম্যমাণ থিয়েটাৰত উজনি অসমৰ পৰা আত্মপ্রকাশ কৰা প্রথমটো দল ৰূপে স্বীকৃত৷ এই দলটোৰ প্রযোজিকা আৰতি তামুলী বৰগোহাঞিয়ে ১৯৯৯ চনৰ ১৪ নৱেম্বৰত তেওঁৰ প্রযোজক স্বামীৰ মৃত্যুৰ পাছত থিয়েটাৰ দলটোৰ প্রযোজনাৰ দায়িত্ব লয়৷ মহিলা প্রযোজক হিচাপে তেওঁ দ্বিতীয়৷ প্রথমগৰাকী কোন?\nউত্তৰ: অৱলা বর্মন৷ ১৯৭৬ চনত চামতাত জন্ম লাভ কৰা অসমৰ প্রথমটো মহিলাৰ দ্বাৰা প্রযোজিত ‘মুন থিয়েটাৰ’ৰ তেওঁ প্রযোজিকা আছিল৷\n৫) ফণী শর্মা বাণ ৰজা, নলিনী দেৱী ঊষা, মহানন্দ শর্মা অনিৰুদ্ধ, অণু বৰুৱা চিত্রলেখা৷ নাটকখন ‘শোণিত কুঁৱৰী’৷ সংগীত পৰিচালক কোন?\nউত্তৰ: ড০ ভূপেন হাজৰিকা৷ পূর্বজ্যোতি থিয়েটাৰ৷\n৬) মূলা গাভৰু– প্রস্তুতি পৰাশৰ, বেনজিৰ ভূট্টো– আঙুৰলতা, কনকলতা– পূর্ণিমা পাঠক, চামেলী মেমচাহাব–?\nউত্তৰ: পাকিজা বেগম৷ শ্রীমন্ত শংকৰদেৱ থিয়েটাৰ৷\n৭) ২৬খন নাটক লিখিছিল ড০ ভবেন্দ্র নাথ শইকীয়াই অসমৰ ভ্রাম্যমাণ থিয়েটাৰৰ মঞ্চৰ বাবে৷ তাৰে ২৪খন আছিল আৱাহন থিয়েটাৰৰ বাবে৷ ‘গহবৰ’ আৰু ‘ৰম্যভূমি’ লিখিছিল কোনখন থিয়েটাৰৰ বাবে?\nউত্তৰ: পাঠশালাৰ কহিনুৰ থিয়েটাৰ৷ ৰতন লহকৰৰ প্রযোজনা৷\n৮) সোণাৰিৰ পৰা আত্মপ্রকাশ কৰিছিল থিয়েটাৰ বিনন্দিনী নামৰ এটা ভ্রাম্যমাণ নাট্যদলে৷ কোন জনগোষ্ঠীৰ থিয়েটাৰ দল আছিল এইটো?\nউত্তৰ: চাহ জনগোষ্ঠী৷\n৯) একেৰাহে ২৬ বছৰ এটা ভ্রাম্যমাণ নাট্যদলৰ সৈতে অভিনয় আদিৰে জড়িত থাকি শশাংক পালে অভিলেখ স্থাপন কৰিছে৷ হেঙুল থিয়েটাৰ৷ কিন্তু এতিয়াও অভিনয় কৰি থকা ভ্রাম্যমাণ থিয়েটাৰৰ এই অভিনেতাজনে সর্বাধিক কাল মঞ্চত অভিনয় কৰি থকা অভিনেতা ৰূপে স্বীকৃত হৈছে৷ নিৰোদ চৌধুৰীৰ এখন উপন্যাসৰ ভিত্তিত নির্মাণ হোৱা এখন অসমীয়া চলচিচত্রৰ তেওঁ নায়কৰ চৰিত্রত অভিনয় কৰিছিল৷ কোন বাৰু তেওঁ?\nউত্তৰ: ভৱেশ বৰুৱা৷\n১০) ‘মই ডেচডিমনা হ’ব খোজোঁ’– মণিকুন্তলা ভট্টাচার্যৰ উপন্যাসখন ভ্রাম্যমাণ থিয়েটাৰৰ ওপৰত ৰচিত দ্বিতীয়খন উপন্যাস৷ প্রথমখন কোনখন?\nউত্তৰ: ভ্রাম্যমাণ প্রহৰে প্রহৰে৷\n১১) অসম চৰকাৰে ১৯৮৮ চনত প্রথমবাৰৰ বাবে পাঠশালাত ভ্রাম্যমাণ থিয়েটাৰ বঁটা প্রদান কৰিছিল অভিনেতা জীৱেশ্বৰ ডেকাক, তেওঁ মহেন্দ্র বৰঠাকুৰ ৰচিত ‘দধীচি’ নাটকখনৰ নন্দ পাঠকৰ চৰিত্রত কৰা অভিনয়ৰ বাবে৷ (ক) বঁটাটোৰ নাম কি? (খ) কোনটো ভ্রাম্যমাণ থিয়েটাৰ দল?\nউত্তৰ: (ক) নটসূর্য ফণী শর্মা বঁটা (খ) মকুন্দ থিয়েটাৰ৷\n১২) বিষ্ণু প্রসাদ ৰাভাৰ চৰিত্রত নাটকখনত তেখেতৰ পুত্র পৃথ্বীৰাজ ৰাভাই অভিনয় কৰিছিল৷ ফণী শর্মাৰ চৰিত্রত সেই নাটকখনত অভিনয় কৰা শিল্পীজনৰ মৃত্যু হৈছিল বিষ্ণু প্রসাদ ৰাভা মৃত্যু হোৱা একেটা তাৰিখ ২০ জুনত৷ (ক) নাটকখনৰ নাম কি? (খ) ফণী শর্মা হোৱা অভিনেতাজন কোন? (গ) কোনখন থিয়েটাৰে নাটকখন মঞ্চস্থ কৰিছিল?\nউত্তৰ: (ক) বিষ্ণু প্রসাদ৷ মহেন্দ্র বৰঠাকুৰ ৰচিত৷ (খ) মহানন্দ শর্মা৷ (গ) কহিনুৰ থিয়েটাৰ৷\n১৩) ভ্রাম্যমাণ থিয়েটাৰৰ মুখপত্র-\nসাংগীতা থিয়েটাৰ ভাগ্যদেৱী, কৰণি কহিনুৰ থিয়েটাৰ, মণিকুট শ্রীমন্ত শংকৰদেৱ থিয়েটাৰ, ৰাজতিলক?\nউত্তৰ: ৰাজতিলক থিয়েটাৰ৷\n১৪) দেশ-বিদেশৰ বিভিন্ন নাটকউপন্যাসৰ আধাৰত ভ্রাম্যমাণ থিয়েটাৰৰ মঞ্চত নাটক মঞ্চস্থ হৈছে অসমীয়া ভাষাত অনুবাদ ৰূপত৷ কোনখন সংস্কৃত নাটকৰ অসমীয়া ৰূপান্তৰৰ কহিনুৰ থিয়েটাৰৰ বাবে পৰিচালনা কৰাৰ বাবেই প্রথমবাৰৰ বাবে ভ্রাম্যমাণ থিয়েটাৰত প্রৱেশ ঘটিছিল কুলদা কুমাৰ ভট্টাচার্যৰ?\nউত্তৰ: শূদ্রক ৰচিত ‘মৃচছকটিকম’ অসমীয়া ৰূপান্তৰ ‘মাটিৰ গাড়ী’৷\n১৫) ১৯৬৪ চনৰ এপ্রিল মাহত গুৱাহাটীৰ জজফিল্ডত নটৰাজ থিয়েটাৰৰ নাট প্রদর্শনৰ এখন চাহ মেলত ৰাধা গোবিন্দ বৰুৱাই কৈছিল– ‘...’৷ কি কৈছিল?\nউত্তৰ: ‘এয়া ভ্রাম্যমাণ থিয়েটাৰ’৷ সিদিনাৰ পৰাই ভ্রাম্যমাণ থিয়েটাৰ ৰূপে পৰিচিত হ’ল অসমৰ একক এই নাট্যক্রম৷\n১৬) সোণালী জয়ন্তী বর্ষ অতিক্রম কৰা অসমৰ একমাত্র ভ্রাম্যমাণ থিয়েটাৰ দল কোনটো?\nউত্তৰ: থিয়েটাৰ ভাগ্যদেৱী (১৯৬৭-২০১৭ চন)\n১৭) লালিগুৰাছ থিয়েটাৰ নামৰ এটা থিয়েটাৰ দলৰ নিকাচীৰ পৰা আত্মপ্রকাশ ঘটিছিল৷ নেপালী ভাষাৰ থিয়েটাৰ৷ জালুকবাৰীৰ পৰা আত্মপ্রকাশ হোৱা থিয়েটাৰ ‘ৰাজকুমাৰী’ কোন ভাষাৰ থিয়েটাৰ?\nউত্তৰ: বাংলা ভাষাৰ৷\n১৮) ভ্রাম্যমাণ থিয়েটাৰৰ মঞ্চত নির্মাণ কৰি উলিয়াইছিল তেওঁ ‘টাইটানিক’ জাহাজখন৷ অচু্যত লহকৰে নটৰাজ থিয়েটাৰৰ প্রথমৰ দিনতেই গজেন বৰুৱা আৰু ত্রৈলোক্য শর্মাৰ সৈতে তেওঁক দৃশ্যপট অংকনত লগাইছিল৷ নিজে বিষ্ণু ৰাভা বঁটা, নলবাৰী ৰত্ন বঁটা আদি পাইছে৷ তেওঁৰ নামত দুটা অনুষ্ঠানে দুটা বঁটা প্রদান কৰি আহিছে৷ কোন বাৰু তেওঁ?\nউত্তৰ: গুৰুজী আদ্য শর্মা৷\n১৯) ভ্রাম্যমাণ থিয়েটাৰৰ সৈতে জড়িত–\n(ক) চাথু ৰায় দ্বাৰপাল (খ) অনুপ বৰুৱা স্থিৰ চিত্র (গ) নির্মল লহকৰ পোহৰ নিয়ন্ত্রক (ঘ) নৱ দত্ত স্মাৰক (ঙ) হেমো বৰুৱা?\nউত্তৰ: নৃত্য পৰিচালক৷\n২০) কোনোবাখন চলচিচত্রৰ পৰা ভ্রাম্যমাণ থিয়েটাৰৰ নাটকলৈ, কোনোবাখন ভ্রাম্যমাণ থিয়েটাৰৰ নাটকৰ পৰা চলচিচত্রলৈ– (ক) সাগৰলৈ বহুদূৰ, (খ) চাকিৰা আহিব বকুলতলৰ বিহুলৈ, (গ) দীনবন্ধু, (ঘ) হালধীয়া চৰায়ে বাওধান খায়, (ঙ) ডাক্তৰ বেজবৰুৱা৷ কোনখন থিয়েটাৰে কোনখন নাটক মঞ্চস্থ কৰিছিল?\nউত্তৰ: (ক) কহিনুৰ (খ) থিয়েটাৰ প্রাগজ্যোতিষ (গ) আৱাহন (ঘ) হেঙুল (ঙ) বৰদৈচিলা৷\n২১) মহিলাগৰাকীয়ে অসমত দুটা অভিলেখ স্থাপন কৰিছে৷ তেওঁ আছিল অসম আৰক্ষীত যোগদান কৰা প্রথমগৰাকী মহিলা৷ আনটো কি? তেওঁ কোন বাৰু?\nউত্তৰ: অসমৰ ভ্রাম্যমাণ থিয়েটাৰৰ প্রথম মহিলা কণ্ঠশিল্পী৷ ১৯৬৪ চন৷ নটৰাজ থিয়েটাৰ৷ ৰেণু দত্ত বৰফুকন৷\n২২) ৰতন লহকৰৰ জীৱন গ্রন্থখনৰ নাম ‘লং মার্চ’৷ এই গ্রন্থকেইখন কোনে লিখাসম্পাদনা কৰা?\n(ক) ভ্রাম্যমাণ থিয়েটাৰ ঃ প্রত্যাশা প্রাপ্তি আৰু অপ্রাপ্তি (খ) কৃষ্ণ ৰয়ৰ জীৱন পৰিক্রমা (গ) চিৰসেউজ মহানন্দ (ঘ) ভ্রাম্যমাণৰ দুই মহাৰথীৰ কথাৰে\nউত্তৰ: (ক) অতুল মজুমদাৰ (খ) পুলু কুমাৰ শর্মা-গোপাল জালান (গ) ৰীণা শর্মা (ঘ) চন্দ্রধৰ কলিতা\n২৩) ‘মাজুলীৰ এজনী ছোৱালীয়ে গীত গালে’– জুবিন গার্গৰ কণ্ঠৰ এই জনপ্রিয় গীতটিৰ সৈতে অনুৰাধা শর্মা পূজাৰী আৰু প্রধান দেউৰীৰ সংযোগটো কেনেকুৱা?\nউত্তৰ: শ্রীমন্ত শংকৰদেৱ থিয়েটাৰে অনুৰাধা শর্মা পূজাৰীৰ উপন্যাস ‘চাহেব পুৰাৰ বৰষুণ’ক একেই নামেৰে নাটক ৰূপত মঞ্চস্থ কৰোঁতে এই গীতটিৰ নৃত্যত প্রধান দেউৰীয়ে নাচিছিল৷\n২৪) এই উপন্যাসবিলাকৰো অসমৰ ভ্রাম্যমাণ থিয়েটাৰত নাটক ৰূপে মঞ্চস্থ হৈ গৈছে– (ক) মৃত্যুঞ্জয় (খ) অনুৰাধাৰ দেশ (গ) মনোমতী (ঘ) ছাংলট ফেনলা (ঙ) কোন কোন থিয়েটাৰে নাট্যৰূপ মঞ্চস্থ কৰিছিল?\nউত্তৰ: (ক) আৰাধনা (খ) কহিনুৰ (গ) আৱাহন (ঘ) হেঙুল\n২৩) গধূলিৰে পৰা দর্শনী আৰম্ভ হৈ দোভাগ নিশালৈকে সমাপ্ত হোৱাকৈ তিনিটা দর্শনীৰ নাটক চলিয়ে থাকে৷ কিন্তু দুপৰীয়া মেটিনী দর্শনী চিনেমাৰ দৰে? ২০১৯-২০ নাট্যবর্ষত নাট প্রদর্শনৰ প্রথম এমাহ সম্পূর্ণ নৌহওঁতেই যোৰহাটত এখন থিয়েটাৰৰ নাটক এখনে মেটিনী শ্ব’ প্রদর্শন কৰিছিল৷ (ক) কোনখন থিয়েটাৰ (খ) নাটকখন? (গ) অসমৰ ভ্রাম্যমাণ থিয়েটাৰৰ মঞ্চত প্রথম মেটিনী শ্ব’ নিৱেদন কৰা নাটকখন কি?\nউত্তৰ: (ক) হেঙুল থিয়েটাৰ৷ এয়া হেঙুল থিয়েটাৰৰ প্রথম মেটিনী শ্ব’ নিৱেদন (খ) বাহাদুৰ৷ প্রসেনজিৎ-নির্মালি অভিনীত ৰাজদীপ ৰচিত৷ (গ) ক্লিয়পেট্রা৷ কহিনুৰ থিয়েটাৰ৷ ১৯৮২-৮৩ নাট্যবর্ষ৷\n২৬) সাহিত্যৰথী লক্ষ্মীনাথ বেজবৰুৱা ভ্রাম্যমাণ থিয়েটাৰলৈ নৃত্য-নাটিকাৰ কাহিনীকাৰ ৰূপে কেইবাবাৰো আহিছে সাধুকথাৰ যোগেদি৷ সাহিত্যৰথীৰ দুটি কাহিনীৰ আধাৰত ভ্রাম্যমাণ থিয়েটাৰত দুখনকৈ নাটক মঞ্চস্থ হৈ গৈছিল৷ কি সেয়া?\nউত্তৰ: একেই নামেৰে নাটক হৈছিল ‘তেজীমলা’ সাধুৰ ১৯৭৬-৭৭ নাট্যবর্ষত কহিনুৰ থিয়েটাৰৰ মঞ্চত৷ একেখন থিয়েটাৰেই বেজবৰুৱাৰ ডেৰশ বছৰীয়া জন্ম জয়ন্তীত নাটক মঞ্চস্থ কৰিছিল ‘মুক্তি’ গল্পটোৰ একেই নামেৰে৷\n(২৭) এতিয়া আমি সাধাৰণতে দুখনেই মঞ্চ দেখোঁ ভ্রাম্যমাণ থিয়েটাৰত৷ পাঠশালাৰ মঞ্চৰূপা থিয়েটাৰে (১৯৬৬-৬৯) প্রথম এই ব্যৱস্থা প্রৱর্তন কৰিছিল৷ কিন্তু ৰাজমহল থিয়েটাৰে এখন নাটকত সাতখন মঞ্চ ব্যৱহাৰ কৰি ভংগ নোহোৱাকৈ অভিলেখ স্থাপন কৰি থৈছে৷ কোনখন নাটক?\nউত্তৰ: ঘন হাজৰিকাৰ আকাশবাণী গুৱাহাটীৰ ৰহস্য নাটক ‘সুৰংগৰ শেষত’ নাটকখনত৷ কপিল বৰা, মাধুৰীমা চৌধুৰী অভিনীত৷\n২৮) ‘হিটছ৲ অব৲ আৱাহন’ কি?\nউত্তৰ: ভ্রাম্যমাণ থিয়েটাৰ নাটকৰ গীতৰ প্রথমটো কেছেট৷\n২৯) এই জীৱ-জন্তুবিলাকেও ভ্রাম্যমাণ থিয়েটাৰৰ নাটকত অভিনয় কৰিছিল৷ সাপ‘আনাকোণ্ডা’, হাতী ‘ককাদেউতা নাতি আৰু হাতী’, ডায়নোচাৰহডায়নোচাৰহৰ আতংক’৷ ষাঁড় গৰু?\nউত্তৰ: অসীমত যাৰ হেৰাল সীমা৷\n৩০) মাত্র ৮টা দৃশ্যৰে এখন অসম্পূর্ণ নাটক মঞ্চস্থ হৈছিল ২০০৪-০৫ বর্ষত, ই এটা অভিলেখ৷ কোনখন নাটক? কোন থিয়েটাৰে কৰিছিল?\nউত্তৰ: জোনাক ৰাতি৷ আঠটা দৃশ্য লিখাৰ গাছত ড০ ভবেন্দ্র নাথ শইকীয়াৰ পৰলোকপ্রাপ্তি হৈছিল৷ আৱাহন থিয়েটাৰে নাটখন আধৰুৱাকৈয়ে মঞ্চস্থ কৰিছিল৷\n৩১) ‘পুন্নৌ আপুন’ নামৰ থিয়েটাৰ দল এটাই ১৯৮২ চনত আত্মপ্রকাশ কৰিছিল অসমত৷ (ক) ক’ৰ পৰা? (খ) কোন ভাষাত?\nউত্তৰ: (ক) মিচিং ভাষাত, (খ) ঢকুৱাখনাৰ পৰা৷\n৩২) আজি-কালি ভ্রাম্যমাণ থিয়েটাৰৰ মঞ্চৰ পৰা নৃত্য-নাটিকাবোৰ অন্তর্ধান হৈছে৷ একালত ‘মমতাৰ চিঠি’ কবিতাটিও নৃত্য-নাটিকালৈ আহিছিল৷ কিন্তু, সূদীর্ঘ কাল ধৰি এতিয়াও দুখন থিয়েটাৰে দুখন নৃত্য-নাটিকা চলাই আছে৷ এখন ‘প্রভাতী হেঙুল’৷ আনখন ‘থিয়েটাৰ ভাগ্যদেৱী’ৰ নৃত্য-নাটিকা৷ কি নাম?\n৩৩) স্বৌৰাং মঞ্জু থিয়েটাৰ৷ বড়ো ভাষাৰ ভ্রাম্যমাণ থিয়েটাৰ দল৷ ৰূপালী পর্ৰ পৰিচিত শিল্পী উত্তম বসুমতাৰী থিয়েটাৰখনৰ সৈতে কিদৰে জড়িত?\nউত্তৰ: অভিনেতা হিচাপে৷\nAll Rights Reserved 2020 © The Janambhumi | Total visits : 15784072


দেউতা তুমি কি আজিও মোৰ সেই আনকালচার্ড মাজনীকে ভালপোৱা নে? Assamese romantic story | Jonak axom\nদেউতা তুমি কি আজিও মোৰ সেই আনকালচার্ড মাজনীকে ভালপোৱা নে? Assamese romantic story\nদেউতা তুমি কি আজিও মোৰ সেই আনকালচার্ড মাজনীকে ভালপোৱা নে? Assamese romantic story বিয়াৰ পিছত তাই মোক কৰা ১ মে প্ৰশ্নটো আছিল , "...\nবিয়াৰ পিছত তাই মোক কৰা ১ মে প্ৰশ্নটো আছিল , "মোক আপোনাৰ পচন্দ হৈছেনে??\nমই কৈছিলো " ঘেন্টা হৈছে ।.... এসোপামান মেক আপ কৰি উঠি , দহবিধ অলংকাৰ পিন্ধিলেই সুন্দৰী বুলি নকয় "\n" মনত প্ৰচন্ড দুখ থাকি গল। মোৰ পৰিয়ালক বিয়াত ৰাজি নহও বুলি কবলৈ নোৱাৰিলো, সেয়েহে তোৰ দৰে এজনী মোৰ গলত ওলমিবলৈ পালে। এতিয়াৰ পৰা তই তোৰ মতে থাকিবি মই মোৰ মতে থাকিম। "\nদুদিন পিছত গুৱাহাটীলৈ গুচি আহিলো। মোৰ ফোনটো বেয়া হোৱা বুলি খবৰ দি চুইছ অফ কৰি থলো। পিছত ঘৰ আহি দেখিলো, মোৰ আপদটো মাকৰ ঘৰলৈ গুচি গৈছে। মোৰ জীৱনটো ভাললৈ আহিল।\nকিন্তু কেইদিন পিছত এদিন দেখিলো কুলক্ষিণী জনী আহি আকৌ মোৰ ঘৰত হাজিৰ।\nএনেদৰে প্রতি ৰাতি তাইৰ সৈতে কাজিয়া হয়। কাৰণ আঠুৱাখন তাই টানি দিয়ে। মোৰ পুৰণি অভ্যাস এটা আছে। আঠুৱাখন নিজে নতৰিলে মোৰ শান্তি নালাগে। টোপনি নাহে। হঠাৎ এদিন মাজৰাতি মোৰ কাণত তাই জোৰকৈ কবলৈ ধৰিলে , "ঐ শুনা কোৱাচোন কোৱা, তুমি মোক ভালপোৱানে ,"?\nচকুটো ডাঙৰ কৰি দাত মুখ চেপি কৈ দিলো\n"একমাত্ৰ তোক নহয়, তোৰ লগতে মায়ে বাপেৰে, তোৰ চৈধ্য গোষ্ঠীকো মই ভালপাঁও "\nআৰম্ভ হল আক্ৰমণ , প্ৰত্যাক্ৰমণ । ছোৱালী মানুহ ভাই। কেতিয়া কি কৰে পাত্তা নাই।ভয়ত সেয়ে বাথৰুমত সোমালো! এতিয়া শান্তি,,,,,হঠাৎ ভিতৰৰ পৰা শুনিলো মোৰ মোবাইলটো ৰিং হৈছে , তাৰাতাৰি বাহিৰলৈ ওলাই ফোনটো হাতত লৈ চালো, তাই হাহি হাহি কবলৈ ধৰিলে," মই কল কৰিছো তোমাক বাথৰুমৰ পৰা বাহিৰলৈ আনিবলৈ।হাহাহা" ।\nমই হাতজোৰ কৰি কলো\n"মোক মাফ কৰি দি তই । মাফ কৰি দে। হব আৰু। "\nপ্রাকৃতিক সৌন্দর্য্যৰ লীলাভূমি গোলাঘাটৰ চাহ বাগানৰ ফালে এদিন কিবা কামত যাবলগীয়া হৈছিল। হঠাৎ তাইৰ ফোন আহিল।" ঐ শুনা মোৰ বাবে ১ কেজি ধুনীয়া চাহ পাত লৈ আনিবা "..\nএকো নকৈ ফোনটো মই কাটি দিলো, মনে মনে ভাবিলো।" কেলা, কোন ছোৱালীয়ে গিৰিয়েকৰ পৰা চাহপাত খোজে বে , এনে এটা আনকালচাৰ্ড ঘৈনী মোৰ ভাগ্যত হে পৰে না।"\nএদিন ৰাতি ঘৰলৈ ঘুৰি আহি মই ভাত খাবলৈ লৈছো তাই খৰধৰকৈ বিচনাৰ পৰা নামি কবলৈ ধৰিলে ,"আজি মই নিজ হাতে আপোনাক খুৱাই দিম , যদি আপোনাৰ কোনো প্ৰব্লেম নাই ?\nকি কৰিম , খাই দিলো আৰু একো নকৈ শুবলৈ গুচি গলো।\nপিছৰ দিনাও অন্য এক আবদাৰ\n"আমি আজি একেখন বিছানাত থাকিম "\nকি আজব ছোৱালী ভাই ,,,জোৰ কৰিয়েই ভালপোৱা আদায় কৰিব খোজে , কি কৰিম ,এটা ভুতৰ সৈতে ৰাতিটো কটালো । পিছৰ দিনাও একেই আবদাৰ,,\nতাই মোৰ হাতত ধৰি কবলৈ ধৰিলে\n"এই সপ্তাহ টা মোক দিয়ক প্লিজ"\n"প্রতিদিন তোৰ ওপৰত কৰুণা কৰা মোৰ পক্ষে সম্ভব নহয়"\nমই মাত্ৰ এয়াই কলো ।\nপিছৰ সপ্তাহ চাকৰিত যোগদান কৰিলো। অকলশৰে থাকো, বহুত ভালদৰে আছো।কেইমাহমানৰ পিছত তাই মোক ফোন কৰি কলে , ডাক্টৰে কৈছে সু-খবৰ , কৈয়েই ফোনটো কাটি দিলে ,,এইখিনি কবলৈও লাজ ,,,\nকি এটা আনস্মার্ট ছোৱালী। ছিঃ\nঘৰলৈ গুচি আহিলো এক সপ্তাহৰ ছুটি লৈ । নিবিড় পৰিচর্যাত ৰাখিবলৈ ললো তাইক , যিয়েই নহওক কিয় হবলগীয়া সন্তানটোতো মোৰেই না। এই ভাবি কাম কাজ কৰিবলৈ নিদিলো, সময়মত নিজ হাতে খুৱাই দিও, শুৱাই দিও। এদিন শেষ ৰাতি হঠাৎ হঠাৎ সাৰ পাই দেখিলো।, তাই মোক সাবটি শুই আছে । দেখিও নেদেখা ভাও জুৰি মই একো নকলো। সিদিনা এনে লাগিছিল যেন মই অলপ অলপ ভালপাবলৈ লৈছো।\nকিছুদিন পিছত কন্যাসন্তানৰ দেউতা হলো, মোৰ ছোৱালীজনী দেখিবলৈ খুবেই ধুনীয়া। ছোৱালীজনী সুস্থ। কিন্তু মাকজনী সুস্থ নহয়\n, কাৰণ অতিৰিক্ত ব্লিডিং হৈছে , ৰক্তসল্পতাত ভুগিছে , মই নিজে তেজ দিলো , যেতিয়া তাই অচেতন হৈ আছিল আৰু মই কাষৰ চিটত তেজ দি আছিলো , এজনী ছোৱালী কিমান অসহায় হব পাৰে, কাষত থাকি নিজ চকুৰে নেদেখিলে হয়তো মই কেতিয়াও নুবুজিলোহেতেন। তাইৰ জ্ঞান উভতি অহাৰ পিছতে মোক সুধিছিল ,\n"মই বাচিমতো? বাচি থাকিলে তোমাৰ বুকত মুৰ থৈ শুৱাৰ সুযোগ দিবানে মোক ?আৰু যদি মৰি যাও তেতিয়া হলে কাকো তুমি বিয়া কৰিবলৈ নোৱাৰিবা, এতিয়াও তুমি মোৰ, মৃত্যুৰ পিছতো তুমি মোৰ "\nমই আৰু কান্দোন ধৰি ৰাখিবলৈ নোৱাৰিলো ,সেইদিনা প্রথম তাইৰ দুহাতত ধৰি কৈছিলো। "তুমি প্লিজ মোক ক্ষমা কৰি দিয়া , মোৰ চকুৰ পানী তাই নিজ হাতে মচি দি কৈছিল "তোমাক বহুত ভালপাও "। ভগবানৰ ওচৰত হাতযোৰ কৰি সিদিনা ১ম তাইকেই বিচাৰিছিলো,\n"মোৰ বিনিময়ত হলেও তাইক ভাল কৰি দিয়া ভগবান "।\nসেইসময়ত ডাক্তৰে আহি কলে ,\nএটি আৰু সৰু অপাৰেচন কৰিব লাগিব । অলপ সময় পিচত আমি আৰম্ভ কৰিম এই বুলি মোৰ কাষৰ পৰা তাইক লৈ যোৱা হল। ,,\nমই যেতিয়া ভীষণ আপেক্ষাত ৰৈছো, মোৰ ঘৈনীজনী সুস্থ হৈ ওলাই আহিব। কিছুসময় পিছত ডাক্তৰে মোক মাতি নি কলে\n"Sorry, She is no more,due to insufficiency of blood"\nডাক্তৰৰ ভৰিত ধৰি কৈছিলো, "তাই বচাই দিয়ক প্লিজ। মোৰ সকলো তেজ লৈও তাইক মোক ওভোটাই দিয়ক"\nডাক্টৰে নুশুনিলে। সকলোৱে মোৰ সৰু ছোৱালীজনীক আলপৈচান ধৰিলে। বগা কাপোৰৰে মোৰ পত্নীগৰাকীক মোৰ আগৰপৰা লৈ যোৱা হ ল।\nশেষ বিদায় দি যেতিয়া উভতিছিলো, তেতিয়া বাৰ বাৰ যেন কাণত সেই কথাবোৰে আমনি কৰি আছিল। "এই সপ্তাহটো মোক দিয়কনা প্লিজ"\n"মোৰ কাৰণে এক কেজি তাজা চাহ লৈ আহিব "\nঅকলশৰে প্রায় পাঁচ বছৰ পাৰ হৈ গল। তাৰ পিছতো এতিয়াও তাইৰ স্মৃতিবোৰ লগত লৈ ফুৰিছো।আজি আমাৰ পাহিৰ পঞ্চম জন্মবার্ষিকী, অলপ সময় আগতে তাই মোৰ কোলাত উঠি মোৰ কান্ধত তাইৰ মুৰটো থৈ কবলৈ ধৰিলে।\n"দেউতা তুমি কি আজিও মোৰ সেই আনকালচার্ড মাজনীকে ভালপোৱা নে"??\n(ভাল লাগিলে শ্বেয়াৰ কৰিব)\nJonak axom : দেউতা তুমি কি আজিও মোৰ সেই আনকালচার্ড মাজনীকে ভালপোৱা নে? Assamese romantic story


Ergest Tablet in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী\nErgest Tablet की जानकारी\nErgest Tablet ৰ লাভ আৰু ব্যৱহাৰসমূহ- Ergest Tablet Benefits & Uses in Assamese- Ergest Tablet ar laabh aaru byavaharsamuh\nErgest Tablet ৰ পালি আৰু সেয়া কেনেদৰে ল'ব- Ergest Tablet Dosage & How to Take in Assamese - Ergest Tablet ar paali aaru xeya kenedore lobo\nErgest Tablet ৰ পাৰ্শ্চক্ৰিয়াসমূহ- Ergest Tablet Side Effects in Assamese- Ergest Tablet ar parshwakriyasamuh\nErgest Tablet সংক্ৰান্ত সতৰ্কতাবাণীসমূহ- Ergest Tablet Related Warnings in Assamese- Ergest Tablet xonkranta xatarkatabanisamuh\nঅইন দৰৱৰ সৈতে Ergest Tabletৰ গুৰুতৰ ক্ৰিয়া-প্ৰতিক্ৰিয়া- Severe Interaction of Ergest Tablet with Other Drugs in Assamese- Oinor xoite Ergest Tablet ar gurutor kriya-pratikriya\nErgest Tablet মতভেদসমূহ- Ergest Tablet Contraindications in Assamese- Ergest Tablet nishedhsamuh\nErgest Tablet ৰ বিষয়ে সততে সোধা প্ৰশ্নসমূহ- Frequently asked Questions about Ergest Tablet in Assamese- Ergest Tablet ar bikhoye satate xodha prashnasamuh\nখাদ্য আৰু মদৰ সৈতে Ergest Tablet ক্ৰিয়া-প্ৰতিক্ৰিয়া- Ergest Tablet Interactions with Food and Alcohol in Assamese- khadya aaru modor xoite Ergest Tablet kriya-pratikriya\nErgest Tablet ৰ লাভ আৰু ব্যৱহাৰসমূহ - Ergest Tablet Benefits & Uses in Assamese - Ergest Tablet ar laabh aaru byavaharsamuh\nErgest Tablet তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nErgest Tablet ৰ পালি আৰু সেয়া কেনেদৰে ল'ব - Ergest Tablet Dosage & How to Take in Assamese - Ergest Tablet ar paali aaru xeya kenedore lobo\nErgest Tablet-ৰ উপাদানসমূহ - Ergest Tablet Active Ingredients in Assamese - Ergest Tablet-ar upadaansamuh\nErgest Tablet ৰ পাৰ্শ্চক্ৰিয়াসমূহ - Ergest Tablet Side Effects in Assamese - Ergest Tablet ar parshwakriyasamuh\nগৱেষণাৰ ভিত্তিত, Ergest Tablet ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nErgest Tablet সংক্ৰান্ত সতৰ্কতাবাণীসমূহ - Ergest Tablet Related Warnings in Assamese - Ergest Tablet xonkranta xatarkatabanisamuh\nErgest Tablet-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nErgest Tablet ৰ গৰ্ভৱতী মহিলাৰ ক্ষেত্ৰত বহুতো ভয়ানক পাৰ্শ্ব-প্ৰতিক্ৰিয়া আছে, গতিকে ইয়াক চিকিতসকৰ পৰামৰ্শ অবিহনে গ্ৰহণ নকৰিব।\nErgest Tablet-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nErgest Tablet গ্ৰহণ কৰাৰ পিছত স্তন্যপায়ী মহিলাসকলে গম্ভীৰ সমস্যাত ভূগিব পাৰে। গতিকে প্ৰথমে আপোনাৰ চিকিতসকৰ পৰামৰ্শ নোলোৱাকৈ এই ঔষধটো গ্ৰহণ নকৰিব, নহলে এইটো আপোনাৰ বাবে বিপদজনক হব পাৰে।\nবৃক্কত Ergest Tablet কি প্ৰভাৱ দেখা গৈছে?\nবৃক্ক ত Ergest Tabletৰ প্ৰভাৱৰ বিষয়ে কোনো বৈজ্ঞানিক গৱেষনা নথকাত, Ergest Tabletৰ [Organ]ৰ ওপৰত সুৰক্ষাৰ তথ্য উপলব্ধ নহয়।\nযকৃতত Ergest Tablet কি প্ৰভাৱ দেখা গৈছে?\nকলিজা ৰ ওপৰত Ergest Tabletৰ পাৰ্শ্ব-প্ৰতিক্ৰিয়াৰ কোনো গৱেষনা উপলব্ধ নহয়। গতিকে ইয়াৰ প্ৰভাৱৰ কথা জনা নাযায়।\nহৃদযন্ত্ৰৰ ক্ষেত্ৰত Ergest Tablet ৰ কি প্ৰভাৱ দেখা গৈছে?\nহৃদয় ৰ ওপৰত Ergest Tabletৰ পাৰ্শ্ব-প্ৰতিক্ৰিয়াৰ কোনো গৱেষনা উপলব্ধ নহয়। গতিকে ইয়াৰ প্ৰভাৱৰ কথা জনা নাযায়।\nঅইন দৰৱৰ সৈতে Ergest Tabletৰ গুৰুতৰ ক্ৰিয়া-প্ৰতিক্ৰিয়া - Severe Interaction of Ergest Tablet with Other Drugs in Assamese - Oinor xoite Ergest Tablet ar gurutor kriya-pratikriya\nErgest Tablet তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nErgest Tablet মতভেদসমূহ - Ergest Tablet Contraindications in Assamese - Ergest Tablet nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Ergest Tablet লোৱা অনুচিত যাতে -\nErgest Tablet ৰ বিষয়ে সততে সোধা প্ৰশ্নসমূহ - Frequently asked Questions about Ergest Tablet in Assamese - Ergest Tablet ar bikhoye satate xodha prashnasamuh\nএই Ergest Tablet-এ অভ্য়াস বা নিচাৰ সৃষ্টি কৰে নেকি?\nErgest Tabletৰে অভ্যাস গঠনৰ কোনো কথাৰ প্ৰতিবেদন পোৱা নাই।\nErgest Tablet লোৱাৰ পিছত আপোনাৰ টোপনিভাৱ আহিব পাৰে। সেয়ে এনে কাম কৰাটো নিৰাপদ নহয়।\nহয়, কিন্তু আপুনি ডাক্তৰৰ পৰামৰ্শ অনুসাৰেহে Ergest Tablet লোৱা উচিত।\nনহয়, Ergest Tabletয়ে কোনোধৰণৰ মানসিক ৰোগৰ চিকিত্সা কৰিব নোৱাৰে।\nখাদ্য আৰু মদৰ সৈতে Ergest Tablet ক্ৰিয়া-প্ৰতিক্ৰিয়া - Ergest Tablet Interactions with Food and Alcohol in Assamese - khadya aaru modor xoite Ergest Tablet kriya-pratikriya\nখাদ্য আৰু Ergest Tabletৰ ক্ৰিয়া-প্ৰতিক্ৰিয়া\nগৱেষণাৰ অভাৱত, Ergest Tablet আৰু দৰৱে কেনেদৰে প্ৰভাৱ পেলাব তাৰ বিষয়ে কোৱাটো টান।\nমদ আৰু Ergest Tabletৰ মাজৰ প্ৰতিক্ৰিয়া\nগৱেষণাৰ অভাৱ হেতুকে, মদৰ সৈতে Ergest Tablet লোৱাৰ পাৰ্শ্চক্ৰিয়াৰ বিষয়ে তথ্য নাই।\nErgest Tablet ৰ অনুকল্প - Substitutes for Ergest Tablet in Assamese\nআপুনি বা আপোনাৰ পৰিয়ালৰ কোনোবাই Ergest Tablet লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Ergest Tablet ব্যৱহাৰ কৰিছিল নেকি?\nআপুনি কিমান পৰিমাণে Ergest Tablet সেৱন কৰিছিল?\nআপুনি Ergest Tablet ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Ergest Tablet সেৱন কৰে?


সমস্যা সমাধান আৰু সিদ্ধান্ত গ্রহণ: পদক্ষেপ ৩। বিকল্পৰ বর্দ্ধিতকৰণ; বিকল্পৰ ওজন নির্ণয়; সর্বোত্তম বিকল্প নির্বাচন কৰা\nপদক্ষেপ ৩। বিকল্পৰ বর্দ্ধিতকৰণ\nবিভিন্ন দিশৰ পৰা তোমাৰ সমস্যাটোক পর্যবেক্ষণ কৰা , বিচাৰ –বিবেচনা কৰা । আগতে নভবা-নিচিন্তা কৰা নতুন দৃষ্টিকোণৰ পৰাো বিচাৰ কৰি চোৱা।মূৰ ঘমাই বা খৰতকীয়াকৈ ভাবি উলিওৱা বিকল্পসমূহ কেতিয়াবা পাতল বা ওজন নাইকিয়া যেন লাগিব পাৰে কিন্তু সেইবোৰেই কেতিয়াবা সাঙ্ঘাতিক উদ্ভাৱনী প্রক্রিয়া এটাৰ বাট মুকলি কৰিব পাৰে। বিকল্প সমূহৰ যদি এখন তালিকা কৰা হয় তেতিয়া হ’লে সেইবোৰৰ সম্ভাৱনাৰ প্রতিও মুকলি মন এটা ৰাখি ভবা-চিন্তা কৰা\nযথেষ্ট খা-খবৰৰ প্রয়োজন হ’ব পাৰে।\nসেইবোৰৰ পৰা নতুন সমাধান পাব পাৰি।\nবিকল্পবোৰ একেলগে কৰিব পাৰি নেকি?\nবিকল্পবোৰৰ মাজত বিৰোধ ঘটিব পাৰে।\nসম্ভাবনাপূর্ণ বা উত্তেজনাপূর্ণও হ’ব পাৰে\nবিকল্পৰ ওজন নির্ণয়\nসম্ভাব্য বিকল্পসমূহৰ তালিকা এখন কৰাৰ পিছত নিৰপেক্ষভাবে মূল্যায়ন কৰা । তেনে কৰোতে সেইবোৰৰ আবেদন বা বিস্বাদযুক্ততাক গুৰুত্ব দিয়াৰ পৰা বিৰত থাকিবা।\nসকলো ধৰণ বান্ধোন সূত্র বিবেচনা কৰা। যদি উপায়সমূহ পাব পৰা নহয়, যদি গ্রহণ কৰিব লগা সকলে গ্রহণ বা কৰিব নোৱাৰে নতুবা নতুন সমস্যাবোৰহে সৃষ্টিৰ কাৰণ হয়, তেনেহ’লে উপযুক্ত ব্যাখ্যাৰে মীমাংশালৈ আহিব পাৰি্লেও কামত নাহিব।\nসর্বোত্তম বিকল্প নির্বাচন কৰা\nকোনো বিকল্পকে সমস্যাৰ সঠিক সমাধানৰ উপায় বুলি নেভাবিবা। যদি তেনে হয় তেতিয়া হ’লে প্রথম অৱস্থাতে সমস্যাটোক অনুভৱ কৰাটোৱেই টান হ’ব।\nতোমাৰ সহজাত জ্ঞান বুদ্ধিক আওকাণ কৰিব নেলাগে। কার্যপ্রণালীত আগ বাঢ়োতে আত্মাৰ আহ্বান শুনিব লাগে।\nভৰসাযোগ্য কোনো ব্যক্তিও তোমাৰ সহায় হ’ব পাৰে, সেইটোও ভাৱিব লাগে। কিয়নো তুমি মনোযোগ নিদিয়াকৈ থকা কোনোবা দিশ তেওঁ দেখুৱাব পাৰে নতুবা সমাধানৰ যাত্রাপথত আন কিবা সমস্যা বা জটিলতাৰ সম্ভাৱনা দেখা পাই সাৱধান কৰিব পাৰে।\nআপোচ কৰা। এৰাধৰা বা আপোচৰ মনোভাৱ এটাও ৰখাটো ভাল। কাৰণ সমস্যা সন্দর্ভতে হওক বা বিকল্পৰ ক্ষেত্রতে হওক নিজৰটোকে খামোচ মাৰি ধৰি থাকিলে একো সমাধান নোলায়।\nবিকল্পৰ ওজন বা প্রাধান্য নির্ণয় কৌশল\nAnalytical Hierarchy Matrix\nটমাচ চাটি’ৰ Analytical Hierarchy Matrix অনুসৰি ঘৰ আৰু শাৰী অনুযায়ী বিকল্পবোৰ তালিকাবদ্ধ কৰা । এতিয়া বিকল্প ‘ক’ৰ পৰা আৰম্ভ কৰি ঘৰ আৰু শাৰীৰ মাজেৰে গৈ প্রতিটো বিকল্পকে বাকী কেইটাৰ লগত তুলনা কৰি বিবেচনাৰ যোগ্যতা মতে মূল্যায়ন কৰা--\nযেতিয়া বিবেচনাধীন বিকল্প এটা তুলনামূলকভাবে আন বিকল্পকেইটাতকৈ বেছি মূল্য থকা যেন লাগে\nতেতিয়া তাক ১ নম্বৰ দিবা।\nযেতিয়া কোনো এটা বিকল্প আন বিকল্পকেইটাতকৈ\nকম মূল্যবান যেন লাগে ০ দিবা\nএতিয়া কোনে কিমান নম্বৰ পালে যোগ কৰা। যিটোৱে বেছি নম্বৰ পায় উপযুক্ত পদ্ধতি অনুসৰি সেইটোৱেই গুৰুত্বৰ হিচাপত ১ম স্থান্ত থাকিব। ওপৰত দেখুৱা পদ্ধতিত বিকল্প ‘গ’ই প্রথম স্থান লাভ কৰি গ্রহণযোগ্যতাৰ ওজন প্রতিপন্ন কৰিলে।\nSFF Matrix : উপযুক্ততা, সম্ভৱপৰতা, শিথিলতা\nএই পদ্ধতি মতেও বিকল্পৰ গুৰুত্ব নির্ণয় কৰিব পাৰি।\n১ ৰ পৰা ৩লৈকে মূল্য স্থিৰ কৰা...\nউপযুক্ততাঃ বিকল্পটো নীতি সম্বন্ধীয় নে কার্য সম্বন্ধীয়? গুৰুত্ব দিব পৰাকৈ যোগ্যতা আছে নে? যথোচিত সহাৰি পোৱা যাব নেকি?\nসম্ভৱপৰতাঃ সমস্যাটো সমাধানৰ ক্ষেত্রত বিকল্পটোৰ বাবে কি কি উপায় বা সঙ্গতিৰ প্রয়োজন হ’ব? সকলবোৰ সহজে কৰিব পৰাটো সম্ভৱ হ’বনে? তুমি ভৱা বিকল্পটোৱে যে সমস্যাটোৰ সমাধান কৰিব তাৰ সম্ভাৱনীয়টা কিমান?\nশিথিলতাঃ বিকল্পটোৰ প্রতি তোমাৰ বিশ্বাস আৰু দৃঢ়তা কিমান? কার্যক্ষেত্রত অনভিপ্রেত পৰিণাম বা নতুনকৈ উদ্ভৱ হ’ব পৰা সম্ভাৱনাৰ মুখামুখি হ’বলৈ তুমি সাজু নে? বিকল্পটোৰ কার্য প্রক্রিয়া এবাৰ আৰম্ভ কৰাৰ পিছত যিকোনো পৰিণামক স্বীকাৰ কৰিবলৈ তুমি কিমান প্রস্তুত?\nপ্রতিটো বিকল্পকে এনেকৈ চালি-জাৰি চাই প্রাধান্যৰ ভিত্তিত বিকল্প নির্ধাৰণ কৰা।\nসমস্যাৰ ব্যাখ্যাকৰণ; খা-খবৰ সংগ্রহ\nপদক্ষেপ ৩। বিকল্পৰ বর্দ্ধিতকৰণ; বিকল্পৰ ওজন নির্ণয়;\nসিদ্ধান্ত ৰূপায়নৰ বাবে এটা পৰিকল্পনা কৰা।; অগ্রগতি পর্যবেক্ষণ;\nপর্যালোচনা কৰা/অভিজ্ঞতাৰ পৰা শিকা


O Amar Gaon (অ' আমাৰ গাঁও) | Lyrics In Assamese | Jyoti Prasad Agarwala | Assamese Lyrics - AssameseLyrical.com\nO Amar Gaon (অ' আমাৰ গাঁও) | Lyrics In Assamese | Jyoti Prasad Agarwala\nঅ' আমাৰ গাঁও !\nঅ' আমাৰ গাওঁ ।\nআজি কিয় তাক নাপাওঁ ?\nমোৰ ভাত মোৰে কাপোৰ\nমোৰে দেশ আজি মই নিজে ৰখাওঁ।\nআকাশৰ সৰগ পেলাওঁ ।\nAssamese Lyrics - AssameseLyrical.com: O Amar Gaon (অ' আমাৰ গাঁও) | Lyrics In Assamese | Jyoti Prasad Agarwala


সন্মুখ সমৰত আছু– ABVP! ডিব্ৰুগড়ত আছুৰ বিৰুদ্ধে ABVP ৰ প্ৰতিবাদ|aasu-abvp-fight-abvp-starts-protest-against-aasu– News18 assam\nসন্মুখ সমৰত আছু– ABVP! ডিব্ৰুগড়ত আছুৰ বিৰুদ্ধে ABVP ৰ প্ৰতিবাদ\nসোমবাৰে ডিব্ৰুগড় বিশ্ববিদ্যালয়ত দুয়োটা ছাত্ৰ সংগঠনৰ মাজত নিৰ্বাচন কেন্দ্ৰীক সংঘাতৰ সূত্ৰপাত হৈছিল\nLast Updated : September 14, 2019, 14:38 IST\nৰাজনৈতিক দল নহয়, এইবাৰ সন্মুখ সমৰত অৱতীৰ্ণ হৈছে ৰাজ্যৰ দুটা ছাত্ৰ সংগঠন। ডিব্ৰুগড়ত আছু কৰ্মীয়ে অখীল ভাৰতীয় বিদ্যাৰ্থী পৰিষদৰ কৰ্মীক প্ৰহাৰ কৰাৰ অভিযোগত শনিবাৰে সংগঠনটোৱে আছুৰ বিৰুদ্ধে ডিব্ৰুগড় চহৰৰ মাজমজিয়াত এক প্ৰতিবাদী ৰেলী উলিয়ায়। ৰাজ্যৰ বিভিন্ন প্ৰান্তত আছু কৰ্মীয়ে এবিভিপিৰ কৰ্মীক প্ৰহাৰ কৰাৰ অভিযোগ উত্থাপন কৰিছে সংগঠনটোৱে।\nসোমবাৰে ডিব্ৰুগড় বিশ্ববিদ্যালয়ত দুয়োটা ছাত্ৰ সংগঠনৰ মাজত নিৰ্বাচন কেন্দ্ৰীক সংঘাতৰ সূত্ৰপাত হয়। অভিযোগ অনুসৰি একাংশ ABVP ৰ কৰ্মীয়ে বলপূৰ্বক ভাবে আছু সমৰ্থিত প্ৰাৰ্থীৰ মনোনয়ন প্ৰত্যাহাৰ কৰে। পিছত বিষয়টোক লৈ দুয়োটা সংগঠনৰ মাজত বিশ্ববিদ্য়ালয়ৰ চৌহদতে মাৰ পিটৰ সূত্ৰপাত হয়।\nআছু কৰ্মীয়ে ABVP কৰ্মীক প্ৰহাৰ কৰাৰ অভিযোগ তুলি ‘আমিও অসমীয়া, আমাৰ গাতো খিলঞ্জীয়াৰ তেজ আছে’ আদি শ্লোগানেৰে ABVP এ কঁপাই তুলে ডিব্ৰুগড়ৰ ৰাজপথ। ইয়াৰ পূৰ্বেও বিভিন্ন মহাবিদ্যালয়ৰ ছাত্ৰ একতা সভাৰ নিৰ্বাচনত দুয়োটা সংগঠন সন্মুখ সমৰত লিপ্ত হোৱা দেখা গৈছিল দুয়োটা সংগঠনকে।\nৰাজ্যৰ বৰ্তমান ইমান বোৰ জ্বলন্ত সমস্যা থকাৰ পিছতো সকলো সমস্যাক একাসৰীয়াকৈ ৰাখি সংগঠন দুটাৰ এনে ধৰণৰ কৰ্ম কাণ্ডই এতিয়া ব্যতিবস্ত কৰি তুলিছে ৰাজ্যৰ সচেতন মহলক। ইয়াৰ লগতে ৰাজ্যৰ শিক্ষা অনুষ্ঠান সমূহত এতিয়া ৰাজনীতিৰ খেল আৰম্ভ কৰি সংগঠন সমূহে বিভিন্ন সময়ত বিভিন্ন সংঘাতৰ সৃষ্টি কৰি আহিছে বুলিও অভিযোগ কৰে একাংশই।\nFirst published: September 14, 2019, 14:38 IST


Cetmak in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Cetmak ar byavahar, ppali, parshwakriya, upkaar, kriya-pratikriya aaru satarkatabani\nCetmak ৰ লাভ আৰু ব্যৱহাৰসমূহ- Cetmak Benefits & Uses in Assamese- Cetmak ar laabh aaru byavaharsamuh\nCetmak ৰ পালি আৰু সেয়া কেনেদৰে ল'ব- Cetmak Dosage & How to Take in Assamese - Cetmak ar paali aaru xeya kenedore lobo\nCetmak ৰ পাৰ্শ্চক্ৰিয়াসমূহ- Cetmak Side Effects in Assamese- Cetmak ar parshwakriyasamuh\nCetmak সংক্ৰান্ত সতৰ্কতাবাণীসমূহ- Cetmak Related Warnings in Assamese- Cetmak xonkranta xatarkatabanisamuh\nঅইন দৰৱৰ সৈতে Cetmakৰ গুৰুতৰ ক্ৰিয়া-প্ৰতিক্ৰিয়া- Severe Interaction of Cetmak with Other Drugs in Assamese- Oinor xoite Cetmak ar gurutor kriya-pratikriya\nCetmak মতভেদসমূহ- Cetmak Contraindications in Assamese- Cetmak nishedhsamuh\nCetmak ৰ বিষয়ে সততে সোধা প্ৰশ্নসমূহ- Frequently asked Questions about Cetmak in Assamese- Cetmak ar bikhoye satate xodha prashnasamuh\nখাদ্য আৰু মদৰ সৈতে Cetmak ক্ৰিয়া-প্ৰতিক্ৰিয়া- Cetmak Interactions with Food and Alcohol in Assamese- khadya aaru modor xoite Cetmak kriya-pratikriya\nCetmak ৰ লাভ আৰু ব্যৱহাৰসমূহ - Cetmak Benefits & Uses in Assamese - Cetmak ar laabh aaru byavaharsamuh\nCetmak তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nCetmak ৰ পালি আৰু সেয়া কেনেদৰে ল'ব - Cetmak Dosage & How to Take in Assamese - Cetmak ar paali aaru xeya kenedore lobo\nCetmak-ৰ উপাদানসমূহ - Cetmak Active Ingredients in Assamese - Cetmak-ar upadaansamuh\nCetmak ৰ পাৰ্শ্চক্ৰিয়াসমূহ - Cetmak Side Effects in Assamese - Cetmak ar parshwakriyasamuh\nগৱেষণাৰ ভিত্তিত, Cetmak ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nCetmak সংক্ৰান্ত সতৰ্কতাবাণীসমূহ - Cetmak Related Warnings in Assamese - Cetmak xonkranta xatarkatabanisamuh\nCetmak-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nCetmak ৰ গৰ্ভৱতী মহিলাৰ ক্ষেত্ৰত কোনো পাৰ্শ্ব-প্ৰতিক্ৰিয়া নাই।\nCetmak-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাই Cetmak সেৱন কৰিব পাৰে। ইয়াৰ পাৰ্শ্ব-প্ৰতিক্ৰিয়া প্ৰায় নাই বুলিলেই হয়।\nবৃক্কত Cetmak কি প্ৰভাৱ দেখা গৈছে?\nCetmakৰ বৃক্ক ৰ ওপৰত মৃদু পাৰ্শ্ব-প্ৰতিক্ৰিয়া আছে।\nযকৃতত Cetmak কি প্ৰভাৱ দেখা গৈছে?\nCetmakৰ পাৰ্শ্ব-প্ৰতিক্ৰিয়াই কেতিয়াবাহে কলিজা ক প্ৰভাবিত কৰে।\nহৃদযন্ত্ৰৰ ক্ষেত্ৰত Cetmak ৰ কি প্ৰভাৱ দেখা গৈছে?\nহৃদয় ৰ বাবে Cetmak ক্ষতিকাৰক নহয়।\nঅইন দৰৱৰ সৈতে Cetmakৰ গুৰুতৰ ক্ৰিয়া-প্ৰতিক্ৰিয়া - Severe Interaction of Cetmak with Other Drugs in Assamese - Oinor xoite Cetmak ar gurutor kriya-pratikriya\nCetmak তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nCetmak মতভেদসমূহ - Cetmak Contraindications in Assamese - Cetmak nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Cetmak লোৱা অনুচিত যাতে -\nCetmak ৰ বিষয়ে সততে সোধা প্ৰশ্নসমূহ - Frequently asked Questions about Cetmak in Assamese - Cetmak ar bikhoye satate xodha prashnasamuh\nএই Cetmak-এ অভ্য়াস বা নিচাৰ সৃষ্টি কৰে নেকি?\nনহয়, Cetmak লোৱাটোৱে কোনো আসক্তিৰ সৃষ্টি নকৰে।\nআপুনি Cetmak লোৱাৰ পিছত টোপনি ভাৱ অথবা অৱসাদগ্ৰস্ত যেন অনুভৱ কৰিব পাৰে। সেয়ে এয়া এৰাই চলাটো ভাল।\nহয়, চিকিত্সা পৰামৰ্শ অনুসাৰেহে Cetmak লওক।\nনহয়, মানসিক ৰোগৰ চিকিত্সাৰ ক্ষেত্ৰত Cetmakৰ ব্যৱহাৰ প্ৰভাৱশালী নহয়।\nখাদ্য আৰু মদৰ সৈতে Cetmak ক্ৰিয়া-প্ৰতিক্ৰিয়া - Cetmak Interactions with Food and Alcohol in Assamese - khadya aaru modor xoite Cetmak kriya-pratikriya\nখাদ্য আৰু Cetmakৰ ক্ৰিয়া-প্ৰতিক্ৰিয়া\nখাদ্যৰ সৈতে Cetmak লোৱাৰ পৰা আপোনাৰ স্বাস্থ্যৰ কোনো ক্ষতি নহয়।\nমদ আৰু Cetmakৰ মাজৰ প্ৰতিক্ৰিয়া\nCetmakৰ সৈতে মদ্যপান কৰাটোৱে আপোনাৰ দেহত হানিকাৰক প্ৰভাৱ পেলাব পাৰে।\nCetmak ৰ অনুকল্প - Substitutes for Cetmak in Assamese\nআপুনি বা আপোনাৰ পৰিয়ালৰ কোনোবাই Cetmak লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Cetmak ব্যৱহাৰ কৰিছিল নেকি?\nআপুনি কিমান পৰিমাণে Cetmak সেৱন কৰিছিল?\nআপুনি Cetmak ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Cetmak সেৱন কৰে?


দুঃস্বপ্ন! একেখন চিতাতে জ্বলাইছে ৪–৫টাকৈ মৃতদেহ | নিয়মীয়া বাৰ্তা\nদুঃস্বপ্ন! একেখন চিতাতে জ্বলাইছে ৪–৫টাকৈ মৃতদেহ\nনিয়মীয়া বাৰ্তা, ১৮এপ্ৰিলঃ পৰিয়ালৰ লোকৰ বাবেই নহয়, প্রশাসনৰ বাবেও দুঃস্বপ্ন হৈ উঠিছে৷ মহাৰাষ্ট্র, উত্তৰ প্রদেশ, নতুন দিল্লী, মধ্যপ্রদেশ, বিহাৰকে ধৰি কেইবাখনো ৰাজ্যত এতিয়া নাটনি হৈছে অন্তিম সৎকাৰৰ বাবে শ্মশান, সমাধিৰ বাবে ভূমিৰ৷ ক’ভিড–১৯ৰ দ্বিতীয় জোৱাৰত মৃত্যুৰ বিভীষিকাই এনে এক পর্যায়লৈ নিছে যে শ্মশানত এতিয়া মৃতদেহ সৎকাৰৰ বাবে ঘণ্টাই ঘণ্টাই অপেক্ষা কৰিবলগীয়া হৈছে৷\nএকেখন শ্মশানত প্রতিদিনেই ৮০তকৈ অধিক ক’ৰোনা ৰোগীৰ মৃতদেহ সৎকাৰ কৰিবলগীয়া হৈছে৷ আনকি নতুনকৈ শ্মশান নির্মাণ কৰিবলগীয়া হৈছে৷ নিশাৰ ভিতৰতে শ্মশান সাজি মৃতদেহ সৎকাৰ কৰি আছে৷ এনে এক পীড়াদায়ক পৰিস্থিতিৰো সৃষ্টি হৈছে যে একেখন চিতাতে ৪ৰ পৰা ৫টা মৃতদেহ সৎকাৰ কৰিবলগীয়া হৈছে৷\nক’ভিডত সর্বাধিক ক্ষতিগ্রস্ত মহাৰাষ্ট্রত বিগত কেইবাদিন ধৰি তিনি শতাধিক লোকে প্রাণ হেৰুওৱাত শ্মশানৰ অভাৱ ঘটাত একেখন চিতাত কেইবাজনক সৎকাৰ কৰা হৈছে৷ ৰাজ্যখনৰ কাৰাডৰ এখন শ্মশানত একেখন চিতাত চাৰিটা মৃতদেহ সৎকাৰ কৰা আলোকচিত্রই আলোড়ন সৃষ্টি কৰিছে৷\nউত্তৰ প্রদেশৰ লক্ষ্ণৌত শ্মশানত মৃতদেহ সৎকাৰ কৰিবলৈ ঘণ্টা ঘণ্টা অপেক্ষা কৰিবলগীয়া হৈছে৷ শ্মশান কর্তৃপক্ষৰ কর্মচাৰীসকলে আহাৰ–পানী গ্রহণ নকৰাকৈয়ে সৎকাৰ কার্যত ব্রতী হৈ আছে৷ বিহাৰৰ পাটনাতো একেই পৰিৱেশ সৃষ্টি হৈছে৷ পুৰণি শ্মশানৰ মৃতদেহ সৎকাৰৰ অসুবিধা হোৱাত নতুনকৈ বন্ধ হোৱা বৈদ্যুতিক শ্মশান মুকলি কৰিছে আৰু ইয়াতেই সৎকাৰ কৰা আৰম্ভ কৰিছে৷\nআনপিনে, মধ্যপ্রদেশৰ ভূপালতো ক’ভিড ৰোগীৰ মৃতদেহ সৎকাৰ কৰাৰ বাবে নির্ধাৰিত কৰা শ্মশানে বোজা কঢ়িয়াব নোৱাৰা হোৱাত নতুনকৈ শ্মশান নির্মাণ কৰি লৈছে৷ এখন শ্মশানত এটা সময়তে ১২খনকৈ চিতাত মৃতদেহ সৎকাৰ কৰি আছে৷ ৰাজধানী নতুন দিল্লীৰ কেইবাখনো শ্মশানত মৃতদেহ সৎকাৰ কৰাৰ বাবে সময় আৰু স্থানৰ নাটনি হৈছে৷ ইয়াৰ পৰিপ্রেক্ষিতত নিজামঘাটৰ শ্মশানত পূর্বে নির্ধাৰণ কৰি থোৱা নিয়ম ভংগ কৰি একেদিনাই ৬০ৰ পৰা ৮০টা মৃতদেহ সৎকাৰ কৰি আছে৷\nউল্লিখিত চাৰিখন ৰাজ্যৰ এই ঘটনা এটা উদাহৰণহে৷ দেশৰ অধিকাংশ ৰাজ্যতে এনে অনুৰূপ ছবি প্রত্যক্ষ হৈছে৷ কিয়নো ক’ভিড–১৯ৰ দ্বিতীয় জোৱাৰে দেশৰ প্রান্তে প্রান্তে সংহাৰী ৰূপ লৈছে৷ মহামাৰী ক’ভিড–১৯ৰ সংক্রমণ প্রতিদিনেই দ্রুতগতিত বৃদ্ধি পাই আছে৷ বিগত তিনি দিন ধৰি দেশজুৰি আক্রান্তৰ সংখ্যাই দুই লক্ষাধিক অতিক্রম কৰি আছে৷ কালিৰ তুলনাত যোৱা ২৪ ঘণ্টাত অর্থাৎ এদিনত ১৭ সহস্রাধিক লোক আক্রান্ত হৈ মুঠ ২.৩৪ লক্ষাধিক লোক ঘাতক ভাইৰাছত আক্রান্ত হৈছে৷ ইয়াকে লৈ আক্রান্তৰ সংখ্যা ১.৪৫ কোটি অতিক্রম কৰিছে৷\nইপিনে, মৃতকৰ তালিকাত শীর্ষত থকা মহাৰাষ্ট্রৰ পৰিস্থিতি অতি ভয়াৱহ হৈছে৷ ৰাজ্যখনত আক্রান্ত ৰোগীক ৰাখিবলৈ হাস্পতালত ঠাইৰ অভাৱ ঘটিছে৷ তেনেদৰে ৰাজধানী দিল্লীতো একেই পৰিৱেশ সৃষ্টি হৈছে৷ আক্রান্তৰ সংখ্যা বর্ধিত হোৱা ৰাজধানী চহৰখনত হাস্পতালত ৰোগীৰ সংখ্যা বৃদ্ধি পাই থকাত চিকিৎসালয়ত অসুবিধা সৃষ্টি হৈছে৷ কিয়নো ৰাজধানী দিল্লীত শতাধিক চিকিৎসক, স্বাস্থ্যকর্মী ক’ৰোনাত আক্রান্ত হৈছে৷\nআনপিনে, উত্তৰাখণ্ডতো ৬৭জন স্বাস্থ্যকর্মী ক’ৰোনাত আক্রান্ত হোৱাত ৰাজ্যখনৰ চিকিৎসালয়সমূহত শংকাৰ পৰিৱেশ সৃষ্টি হৈছে৷ লক্ষণীয় যে বলীউডৰ ৰথী–মহাৰথী ক’ভিডত আক্রান্ত হোৱাৰ পাছত শেহতীয়াভাৱে অর্থাৎ শনিবাৰে সমাজকর্মী তথা অভিনেতা ছনু সুদ ক’ভিড–১৯ত আক্রান্ত হৈছে৷\nউল্লেখ্য যে দেশৰ অধিকাংশ ৰাজ্যত ক’ভিড–১৯ৰ সংক্রমণ বৃদ্ধি পোৱাত ৰে’ল বিভাগে যাত্রীসকললৈ নতুন নির্দেশনা জাৰি কৰিছে৷ নির্দেশনা অনুসৰি ৰে’লৱে চৌহদ অথবা ৰে’ল ষ্টেচনত মাস্ক অবিহনে প্রৱেশ কৰিব নোৱাৰিব৷ কোনো লোকে মাস্ক নিপিন্ধাকৈ ৰে’ল ষ্টেচনত প্রৱেশ কৰিলে ৫০০ টকা জৰিমনা ভৰিব লাগিব৷ তেনেদৰে সকলো ৰে’লযাত্রীয়ে ৰে’লৰ ভিতৰত মাস্ক পৰিধান কৰাটো বাধ্যতামূলক৷ মাস্ক পৰিধান নকৰিলে ৫০০ টকা জৰিমনা বিহা হ’ব৷\nৰাজ্যত দুদিনত ক’ৰোনাই প্রাণ ল’লে ৬জনৰ আক্রান্ত ১৪৪৯


১৩ টা ভাটৌ চৰাইক হাজিৰ কৰোৱা হল কোৰ্টত । কিন্তু কিয় ?\n১৩ টা ভাটৌ চৰাইক হাজিৰ ...\n১৩ টা ভাটৌ চৰাইক হাজিৰ কৰোৱা হল কোৰ্টত । কিন্তু কিয় ? বহু সময়ত কিছুমান আচৰিত ঘটনাই দৃষ্টি আকৰ্ষণ কৰে জনসাধাৰণৰ । বুধবাৰে দিল্লীৰ পাটিয়ালা হাউচ কোৰ্টত হাজিৰ কৰোৱা হল ১৩ টা ভাটৌ চৰাই । তাৰপিছত চৰাইকেইটাক মুকলি কৰি দিয়া হয় আৰু ওখলা চৰাই অভয়াৰণ্যলৈ প্ৰেৰণ কৰা হয় ।\nদিল্লীৰ ইন্দিৰা গান্ধী আন্তৰাষ্ট্ৰীয় বিমানবন্দৰৰ পৰা এজন মানুহৰ সৈতে এই ভাটৌ চৰাই কেইটা উদ্ধাৰ কৰিছিল ।\nদৰাচলতে এজন বিদেশী নাগৰিকে ভাটৌ চৰাই কেইটা টাচকেন্টলৈ সৰবৰাহ কৰিবলৈ চেষ্টা কৰিছিল । সৰবৰাহৰ সময়ত চি আই এচ এফে দিল্লীৰ ইন্দিৰা গান্ধী আন্তৰাষ্ট্ৰীয় বিমান বন্দৰৰ পৰা কৰায়ত্ত কৰিছিল ভাটো চৰাইৰ সৈতে চৰাই সৰবৰাহী লোক জনক । চি আই এচ এফে যেতিয়া বিদেশী যাত্ৰীৰ বস্ত বাহিনীৰ পৰীক্ষা চলাইছিল তেতিয়া মানুহ জনৰ পৰা উদ্ধাৰ কৰিছিল ভাটৌ চৰাই কেইটা । চি আই এচ এফে কৰা সোধা পোছাত মানুহজনে কোনো ধৰনৰ সঠিক উত্তৰ দিব পৰা নাছিল । মানুহজনে ভাটৌ চৰাই কেইটা বেলেগ বেলেগ জোটাৰ বাকচৰ ভিতৰত লুকাৱাই নিয়াৰ চেষ্টা কৰিছিল । এই ঘটনাৰ পিছতেই কৰায়ত্ত কৰে চৰাই সৰবৰাহকাৰী বিদেশী নাগৰিক জনক ।\nতথ্য অনুসৰি সৰবৰাহকাৰী জন উজবেকিস্তানৰ হয় ।\nচৰাই সৰবৰাহ কাৰী বিদেশী নাগৰিক জনক কোৰ্টত হাজিৰ কৰোৱা হয় । লগতে মানুহজনক ন্যায়িক আদালতলৈ প্ৰেৰণ কৰে । অহা ৩০ অক্টোবৰলৈ ভাটৌ চৰাই সৰবৰাহ কাৰী বিদেশী নাগৰিক জনক ন্যায়িক আদালতত ৰখা হ'ব ।\nএই গোচৰটোৰ কোৰ্টত প্ৰতিনিধিত্ব কৰে অধিবক্তা পি চি শৰ্মাই ।\nএই সমগ্ৰ ঘটনাটোৱে টুইটাৰত যথেষ্ট জনপ্ৰিয়তা লাভ কৰে । লগতে বহুতে বিভিন্ন প্ৰতিক্ৰিয়াও প্ৰকাশ কৰে এই ঘটনাটোৰ ওপৰত ।\nকিছুদিন আগত এনেধৰনৰ আৰু এটা ঘটনা সংঘটিত হৈছিল ইউ এচ এত । ভাটৌ সৰবৰাহকাৰী ঘটনাটোৰ দৰে এইটো ঘটনাইও মানুহৰ দৃষ্টি আকৰ্ষণ কৰিবলৈ সক্ষম হৈছিল । ইউ এছ এৰ জন কিনডি বিমানবন্দৰত আটক হৈছিল এজন চৰাই সৰবৰাহকাৰী । মানুহজনে ৩৪ টা জীৱিত চৰাই সৰবৰাহ কৰাৰ চেষ্টা কৰিছিল । সৰবৰাহকাৰী জনে চৰাই কেইটা নিজৰ বস্ত বাহিনীৰ মাজত লুকাই ৰাখিছিল আৰু তেওঁৰ পৰিকল্পনাক ৰূপায়ন কৰাৰ চেষ্টা কৰিছিল । জানিব পৰা মতে মানুহ জনে চৰাই কেইটা ডলাৰ হিচাপত ১০০,০০০ টকাৰ বাবদ এক সংগীত প্ৰতিযোগিতাৰ বাবে বিক্ৰী কৰাৰ চেষ্টা কৰিছিল ।\nTags: Delhi Delhi’s Patiala House Court parakeets USA


এখন ফটোৰ সন্ধানত - সাহিত্য ডট অৰ্গ\nলেখক- পূৰ্নাক্ষী ভট্টাচাৰ্য\nমুহূৰ্তৰ ভিতৰতে লাইক আৰু কমেণ্টেৰে তাৰ ফটোখন ভৰি পৰিল। পৰিবই। জনা কথা তাৰ বাবে। বৰ্তমানৰ নামি দামী ফটোগ্ৰাফাৰ সি। নিজাকৈ খোলা তাৰ ষ্টুডিঅ’টোৰ নাম দিল্লীৰ আগশাৰীৰ ষ্টুডিঅ’বোৰৰ মাজত জনপ্ৰিয় হৈ উঠিছে। বিশেষকৈ বিয়াৰ ফটোগ্ৰাফীৰ ক্ষেত্ৰত তাৰ চাহিদা আটাইতকৈ বেছি। মডেলিং আৰু ফটোশ্বুটৰ সীমাহীন প্ৰস্তাৱো তাৰ ওচৰলৈ আহে। যদিও এই ক্ষেত্ৰত তাৰ অনাগ্ৰহ আন বহুতৰ বাবে আগ্ৰহৰ বিষয় হৈ উঠিছে। জানে সি সকলোবোৰ কথা। তথাপিও আজিলৈ সি তাৰ সিদ্ধান্ত সলনি কৰা নাই।\nআবিগেইলে দিয়া নাই।\nফটোগ্ৰাফী তাৰ বাবে আছিল নিচা। কেৱল নিচা। ঠিক আবিগেইলৰ দৰে নিচা।\n‘কিয় আবিগেইল? তই মোৰ একমাত্ৰ নিচাটোকো মোৰ পৰা কিয় আতঁৰাই নিলি? কিয় হা? ‘\nমনলৈ অহা গোঁজৰনিখিনি সি ঠেলি হেঁচি ভিতৰলৈ ভৰাই থ’লে। ওলাই আহিব দিলেই যে পুনৰ এটা ৰাতিৰ বাবে সি শেষ হৈ যাব। শেষ হৈ যোৱাত তাৰ আপত্তি নাই। কিন্তু বাৰে বাৰে ঘূৰি আহিবলৈহে সি কষ্ট পায়। সহ্য কৰিব নোৱাৰাকৈ সহ্য কৰিবলগীয়া হোৱা কষ্ট। নিৰ্লিপ্তভাৱে এফালৰ পৰা তাৰ ফটোখন লাইক কৰা মানুহবোৰৰ নামবোৰ চাই গ’ল সি। আছে, প্ৰায়খিনি চিনাকি মানুহৰ নামেই আছে। তথাপিও সি চাই গ’ল তললৈ। আৰু তললৈ।\n‘হোৱেৰ আৰ য়ু মিছ নেগি? ‘ অৱশেষত সি মেছেজ এটা পঠিয়াই দিলে।\nআপলোড কৰা কাচলৰ সেই বিশেষ ৰাতিটোত তোলা ফ’টখনলৈ সি চাই ৰ’ল।\n‘ভালপাওঁ মই নদী। ‘\nকোনে কৈছিল? আবিগেইলে? তাইতো আছিল বালিৰ দেশৰ মানুহ। তেন্তে?\nবুকুখনত কিহবাই টান মাৰি ধৰিলে তাৰ।\nজিলিকি থকা সেউজীয়া ডটবোৰলৈ চাই ৰ’ল সি। নাই। হাতঘড়ীটোত ইতিমধ্যে এঘাৰ বাজি যোৱাৰ সংকেত দেখুৱাইছে। এতিয়া তাৰ প্ৰশ্নৰ কোনো উত্তৰ অহাৰো সম্ভাৱনা নাই। আৰু ৰৈ থকাৰ বাহিৰে তাৰ ওচৰত একো গত্যন্তৰ নাই।\nসুদৃশ্য গ্লাছটোৰ ভিতৰৰ ৰঙীণ পানীয়খিনিলৈ সি একেথিৰে চাই ৰ’ল। ভাগৰ লাগিছে তাৰ। যোৱা তিনিদিন ধৰি সি গণি গণি কেই ঘণ্টামানহে শুবলৈ আহৰি পাইছে। বিয়াখনৰ কামবোৰ শেষ পৰ্যায় পাইছেহি। কইনা বিদায় দিয়া পৰ্বটোহে বাকী আছে। অলপ সময়ৰ বাবে সি লগৰকেইটাক চাবলৈ দি ৰভাখনৰ চুক এটাত বহিছেহি। ভৰিৰ কলাফুল দুটাত মিহি মিহিকৈ বিষ এটা উঠি আহিছে। ভৰি দুখন ভালদৰে মেলি বহিল সি।\n“অভি? আকৌ ভৰি বিষাল হ’বলা তোৰ? ” আবিগেইলৰ মাতত সি ঘূৰি চাইছিল। প্ৰেক্টিকেল ক্লাছত প্ৰায় দুঘণ্টা থিয় হৈ ৰোৱাৰ পাছত সি লাইব্ৰেৰীৰ ওচৰৰ চিৰিকেইটাত বহিছিল অলপ সময়।\n“দেছোন ভৰিদুখন অলপ মালিছ কৰি। “\nহোহোৱাই হাঁহি উঠিছিল আবিগেইলে।\nমেচেজৰ শব্দত তাৰ তন্ময়তা ভাঙিল।\n‘মিছ নেগি। ‘ অস্ফুট স্বৰেৰে নিজকে ক’লে সি।\nৰঙীন পানীয়খিনিৰ মাজৰে আবিগেইলে এইবাৰ হাঁহি উঠিল। এইবাৰ ৰঙীন পানীয়খিনি চুই চাবলৈ মন গ’ল তাৰ। নাই, হাতখন আগ নবঢ়ালে সি। দূৰৰ পৰাই চাই থকা ভাল।\n‘বিষণ্ণতা ক’ত থাকে অ’ আবিগেইল? ‘ পাবটোত চুকৰ টেবলখনত দুয়ো বহি আছিল পানীয়ৰ মাজত। কথাতকৈও বেছি আছিল নিশব্দতা।\n‘সবতে থাকে। য’তেই বিচাৰিবি ত’তেই পাবি। ‘\n‘তোৰ মাজতো আছে বিষণ্ণতা? ‘\n‘মোৰ মাজত তইহে আছ অভি। অ’ অৱশ্যে তই যিদিনাখন নাথাকিবি, সেইদিনা বিষণ্ণতাই ভিৰ কৰিবহি। ‘\nতাইৰ গ্লাছটোত থকা পানীয়খিনি একেবাৰতে গলাধকৰণ কৰি সি কৈ উঠিল– ‘চা আবিগেইল। তোৰ বিষণ্ণতাক মই গিলি থৈ দিলো। ‘\n‘আই হেভ লেফ্ট হিলছ। ‘\nমেচেজটো দুবাৰমান পঢ়ি চালে সি। মাত্ৰ এটায়ে বাক্য। যোৱা তিনিদিন ধৰি বহুবাৰ সি মেচেঞ্জাৰটো খুলি চাই আছে কামৰ মাজে মাজে। অৱশ্যে কেতিয়াকৈ তিনিদিন আগত মিছ নেগিলৈ পঠোৱা মেচেজটোৰ কিবা উত্তৰ পাব, সেয়া তাৰ বাবেও অজানা আছিল। হয়তো তিনিমাহ হৈ গ’লেও তাৰ আচৰিত হ’বলগীয়া একো নাছিল। বহুবছৰ আগতে ফেচবুকৰ কোনোবা গ্ৰুপত সি আপলোড কৰা নদীৰ ফটো এখনৰ কথালৈ চিনাকি হৈছিল মিছ নেগিৰ সৈতে। নদী আৰু ফটোৰ কথাৰ মাজতে এপাকত মিছ নেগিৰ চকুজুৰিলৈ চাই সি ৰৈ গৈছিল।\n‘আবিগেইল, মই বাৰু কেতিয়াবা বিষণ্ণতাক বিচাৰি পাম নে? ‘\n‘ওঁহো, বিষণ্ণতাই নিজৰ বাট বিচাৰি ল’ব জানে। যদি সেই বাট তোলৈ কাটি থোৱা আছে, তেন্তে বিষণ্ণতাই নিজে তোক বিচাৰি ল’ব।\n“সেইদিনা তোক মই পাৰ্টি দিম দে। ” হো–হোৱাই হাঁহি সি কৈছিল।\nমিছ নেগিৰ চকুজুৰি দেখি সি পুনৰ পানীয়ৰ বটলটো হাতত তুলি লৈছিল সেই ৰাতি। “আবিগেইল, আহচোন পাৰ্টি কৰো“- অস্ফুট স্বৰেৰে বিৰবিৰালে সি।\nতাতকৈ বহু বছৰে সৰু, অৰ্ন্তমুখী আৰু নদীৰ কথা পাতি ভালপোৱা ছোৱালীজনীক সি মনত ৰাখিছিল। মনত ৰাখিছিল তাৰ প্ৰায়ভাগ ফটোতে তাই দিয়া মন্তব্যবোৰ। প্ৰফেশ্বনেল ফটোগ্ৰাফাৰ হিচাপে সি সদায়ে পোৱা উচ্চ প্ৰশংসিত মন্তব্যবোৰৰ বিপৰীতে তাইৰ কথাবোৰ আছিল নদীৰ দৰেই সৰল, চিধা। আবিগেইলৰ পাছত প্ৰথমবাৰৰ বাবে সি কাৰোবাৰ লগত কথা পাতিছিল। নদীৰ কথা, ফটোৰ কথা, মানুহৰ কথা, সমাজৰ কথা, তাইৰ জীৱনৰ সৰু সৰু সপোনবোৰৰ কথা, তাইৰ পাহাৰৰ কথা আৰু বহু কথা। কেতিয়াবা দিনেপ্ৰতি, কেতিয়াবা সপ্তাহৰ মূৰত আৰু কেতিয়াবা মাহদিন ধৰিও কোনো কথা নহৈছিল। বহু কথাৰ মাজত যি কথা কেতিয়াও পতা নহৈছিল সেয়া আছিল কেৱল তাৰ জীৱনৰ কথা। মাত্ৰ এদিনেই এক অসৰ্তক মুহূৰ্ত্তত তাৰ মুখৰ পৰা ওলাই পৰিছিল আবিগেইলৰ নাম।\n‘হু ইজ আবিগেইল হা? ‘\n‘মিছ নেগি, আবিগেইল হ’ল মই বাৰে বাৰে কৰা একেটা ভুল। আবিগেইলৰ বুকুত ভেঁজা দিয়েই মই আজিৰ মইজন হোৱা পথত খোজ পেলাইছিলো। অথচ সময় যে আবিগেইলৰ বাবেও বান্ধি থোৱা আছিল। সময়মতেই আবিগেইল গুচি গৈছিল। নিজৰ বাটেৰে। মই ৰৈ গ’লো সেইসময়তে। ‘\nচিগাৰেটৰ ধোঁৱাখিনি এৰি দি সি টাইপ কৰা মেচেজটো আকৌ এবাৰ পঢ়ি চাইছিল। লাহেকৈ হাঁহি এটা মাৰি সি আগৰখিনি মোহাৰি নতুনকৈ লিখিছিল–\n“মিছ নেগি, ইট্ ইজ পাৰ্চনেল। ” মেচেজটো পঠিয়াই সি\nএকাউণ্টটোৰ পৰা লগ আউট কৰিও সেইভাঁজে বহি ৰৈছিল সি। নোৱাৰিছিল সি কাকো আবিগেইলৰ কথা ক’বলৈ।\n‘তই মোৰ বুকুতে সোমাই থাক অ’ আবিগেইল। ‘\nআবিগেইলে এৰা নাছিল তাক অকলে।\n‘মিছ নেগি, হোৱাই হেভ য়ু লেফ্ট হিল্ছ? ‘\nমেচেজটো পঠিয়াই কেমেৰাটো হাতত লৈ সি ওলাই আহিল। ইতিমধ্যে ৰাতিপুৱাবলৈ আৰম্ভ হৈছে। কইনা বিদায়ৰ শ্বটকেইটা লোৱা হ’লেই তাৰ কাম শেষ। মুখেৰে একো অভিব্যক্ত নকৰিলেও এই সময়ছোৱাত সি যথেষ্ট অস্বস্তি অনুভৱ কৰে। বিয়া এখনৰ আৰম্ভণিৰ পৰা শেষ মুহূৰ্ত্তলৈ তাৰ কাম থাকে। প্ৰতিটো ক্ষেত্ৰতে নিজৰ কামক লৈ সি যথেষ্ট সচেতন। সামান্য হীন–ডেঢ়িও সি সহ্য নকৰে। কৰিব যে সি নোৱাৰে। প্ৰতিটো শ্বটৰ, ভিডিঅ’ৰ সময়ত আবিগেইল আহি ওলাইহি তাৰ সন্মুখত। প্ৰতিজনী কইনাৰ মুখৰ হাঁহিটোলৈ চাওঁতে তাৰ এনে লাগে যেন এইমাত্ৰ আবিগেইলে হাঁহি হাঁহি তাক ক’ব– “অই অভি, ভালকৈ তুলিবি দেই ফটোখন। ” তাৰ পাছত নিজা সাম্যৰ্থৰে ভালকৈ ফটো তোলাৰ বাহিৰে তাৰ হাতত আন উপায়ো যে নাথাকে। বিয়াখনৰ প্ৰতিটো মুহূৰ্ত্তত সি কইনাজনীৰ ঠাইত আবিগেইলক কল্পনা কৰিয়ে সময়খিনি পাৰ কৰে যদিও বিদায়ৰ সময়ত তাৰ ধৈৰ্য্য শেষ হৈ যায়। আবিগেইলতো তাৰ। তাইক কেনেকৈ বিদায় জনাব সি?\n‘আচ্ছা আবিগেইল, ক’চোন। মই যদি নোহোৱা হৈ যাওঁ তই কি কৰিবি? ‘\n‘’ওমমমম, মই সদায় আকাশলৈ চাই তোক বিচাৰিম। “\n“আৰু যদি বিচাৰি নাপাৱ, তেন্তে? “\n“পাম। ‘ দুচকুত প্ৰত্যয় সানি আবিগেইলে কৈছিল–\n“আৰু যদি মই হেৰাই যাওঁ অভি, তেতিয়া? “\n“মোৰ আঁকৰীজনী, তোক মই হেৰাই যাবলৈ নিদিওঁ নহয়। “\n“আৰু যদি যাওঁ? ” আবিগেইলৰ দুচকুলৈ চাই কঁপি উঠিছিল সি। এক অনামী ভয়ে তাক কোঙা কৰি পেলাইছিল। সাবটি ধৰিছিল সি তাইক। জোৰেৰে। আৰু জোৰেৰে।\n“তয়ো আকাশলৈ চাই মোক বিচাৰিবি হা। মই হেৰাই গ’লেও তাৰ পৰা তোক চাই থাকিম নহয়। ” হাঁহি হাঁহি আবিগেইলে কৈ উঠিছিল।\nহঁহা নাছিল সি।\nতাৰ পাছত কোনোদিনে।\nআকাশলৈ চোৱা নাছিল সি।\nদুটামান শ্বট লৈ সি প্ৰতিবাৰৰ দৰেই বাকীখিনি লগৰটোক চম্ভালি ল’বলৈ কৈ নিজৰ ষ্টুডিঅ’লৈ গাড়ী পোনালে। এতিয়া তাৰ টোপনি অহাৰ কোনো সম্ভাৱনা নাই। এনে থকাতকৈ ফটোৰ কামখিনি আগবঢ়াই থোৱাটোকে সি উচিত বুলি বিবেচনা কৰিলে। বন্ধ হৈ যোৱা ফোনটো চাৰ্জত লগাওতেই মিছ নেগিৰ নামটো উজলি উঠিল।\n“শ্বিফ্টেড টু অমৃতসৰ। ডেয়াৰ ইজ নাথিং লেফ্ট ফৰ মি ইন হিলছ। “\nমেচেজটো পঢ়ি অলপ সময় সি ৰৈয়ে থাকিল। পুনৰ এবাৰ মেচেজটো পঢ়ি চালে সি। নাই, বৰ্তমান এই মেচেজটো কোনো উত্তৰ তাৰ ওচৰত নাই। কেমেৰাটো লেপটপৰ লগত কানেক্ট কৰি বিয়াৰ ফটোবোৰ সি লেপটপলৈ ট্ৰেন্সফাৰ কৰি ল’লে। গোটেইখিনি ফটো এবাৰ ওপৰে ওপৰে চাই নিজৰ কৰিবলগীয়াখিনি মনৰ মাজতে জুকিয়াই ল’লে সি। প্ৰায় তিনি দিন লাগিব তাক গোটেই ফটো, ভিডিঅ’বোৰ এডিট কৰি চূড়ান্ত ৰূপ দিবলৈ। তিনিদিনলৈ আন কোনো কাম নাৰাখিবলৈ লগৰটোক মেচেজ দি লেপটপৰ অসংখ্য ফটোৰ মাজৰ পৰা সেই বিশেষ ফটোখন উলিয়াই ল’লে সি।\nগোৱাৰ আবেলিটোত আবিগেইলৰ লগত তোলা ফ’টখনেই সিহঁত দুয়োৰে শেষ ফটো আছিল। সাগৰৰ পাৰলৈ সেয়াই তাৰ শেষ যোৱা। তেতিয়াৰ পৰা যোৱা নাই। ঠিক যোৱা নাই নহয়। যাব পৰা নাই।\n“অভি, তই যে অকলে ফ’ট নুঠিবি দেই। “\n“হোৱাই ডণ্ট য়ু হেভ আ ছিংগেল ফটো অৱ ইয়ৰ্ছ হা? “\nমিছ নেগিৰ প্ৰশ্নটোত আচৰিত হোৱা নাছিল সি। ফেচবুকত তাৰ নিজাকে ফটো এখনো নাই। প্ৰয়োজনবোধ কৰা নাছিল সি।\n“মিছ নেগি, ফটো তোলাটো বৰ সহজ কাম। নিজৰ ফটো এখন তোলাটো তাতোকৈও সহজ কাম। কিন্তু নিজৰ ছাঁয়াৰ ফটো এখন বাৰু কেনেকৈ তোলা যায়? ছাঁটোৱে নিজে আগবাঢ়ি নাহে যে! হাঁ হাঁ হাঁ। “\nক’ম বুলি ভাবিও একোকে কোৱা নাছিল সি। আবিগেইলৰ কথা বুজাব পৰাকৈ নিজে প্ৰস্তুত হৈ উঠা নাছিল সি।\n“মিছ নেগি, আই হোপ আই ৱিল হেভ আ গুড ক্লিক ইন য়ৰ হিলছ চামদে। “\n“ছো হুইট্ছ ৱান ইজ য়ৰ বেষ্ট ক্লিক টিল নাউ? “\n“ৱেল, আই নিদ টু ৰিচ্ছেক মাই কালেকচন ফৰ ডেট মিচ নেগি। ” অতি জটিল প্ৰশ্নবোৰৰ উত্তৰ যিমান পাৰি সৰলভাৱে দিবলৈ চেষ্টা কৰিছিল সি।\n“মই অকলে ফটো উঠিলে তই বেয়া পাবি নেকি আবিগেইল? “\n“অভি, বেয়াপোৱা কথাটো সদায় নঞৰ্থক নহ’বও পাৰে। বেয়া পাওঁ বুলিটো কাকো বেয়া পোৱা নাযায়। ভালপোৱা যেনেদৰে উশাহত থাকে, বেয়াপোৱাও তেনেদৰেই সংগোপনে থাকে। হাঁহিৰ আঁৰত। লাহে লাহে গঢ়ি উঠে সকলোখিনি। বাদ দিওঁ বুলিও বাদ দিব পৰা নাযায়। “\nহাঁহি এটা লাহেকৈ তাৰ ওঁঠেৰে বাগৰি গ’ল।\n“নোৱাৰো আবিগেইল। তই নোহোৱা হৈ গ’লি। অথচ তোক মই বেয়া পাবও নোৱাৰো। “\nমেছেঞ্জাৰৰ সলনি সি এইবাৰ ফেচবুকটো খুলি ল’লে। চাৰ্ছবাৰত গৈ টাইপ কৰিলে– ‘শিখা নেগি’। চুটি চুলিৰে, গোলকৈ মুখৰ ছোৱালীজনীলৈ চাই ৰ’ল সি। আবিগেইলক বুকুৰ মাজত সামৰি মিছ নেগি বুলি মতা ছোৱালীজনীৰ লগত বহুদিনেই বহু কথা পাতিলে সি। অথচ কোনোদিনেই নিজাববীয়াকৈ নুসুধিলে তাইক তাইৰ কথা। প্ৰায়ে পাহাৰলৈ ফটো তুলিবলৈ মতা পাহাৰীয়া ছোৱালীজনীয়ে আজি আচম্বিতভাৱে পাহাৰ এৰা কথাটোৱে তাকোচোন ক’ৰবাত ঠেকা খুৱাইছে। ঢুলু ঢুলু চকুজুৰিলৈ এপলক চাই মেচেজ এটা তাইলৈ পঠিয়াই দিলে– “য়ু ন’ মিছ নেগি, য়ু টু হেভ আ ৰিভাৰ ইন য়’ৰ আইজ। ” লেপটপটো বন্ধ কৰি সি বহি ৰ’ল বহুসময়।\n” আবিগেইল, কচোন কিবা এটা। ” নিজকে অস্ফুট স্বৰেৰে ক’লে সি।\n“অভি, তই উঠোৱা আটাইতকৈ ধুনীয়া ফ’টখন কিন্তু মোৰেই হ’ব লাগিব দেই। ” চিৰদিনৰ বাবে হেৰাই যোৱাৰ আগত গোৱাৰ আবেলিটোত আবিগেইলৰ শেষৰটো হেঁপাহ আছিল এখন ধুনীয়া ফ’ট উঠাৰ। হয়তো তাই জানিছিলেই কেতিয়াবা গুছি যাবলগীয়া হ’ব বুলি। বহু ফটো উঠাইছিল যদিও এই কথাটোত সি সেই সময়ত অকনো গুৰুত্ব দিয়া নাছিল। তাৰো মন আছিল আবিগেইলৰ ধুনীয়া ফটোখন উঠোৱাৰ, তাৰ জীৱনৰ সবাতোতকৈ ধুনীয়া ফ’টখন তোলাৰ। বিশেষভাৱে কোনোবা এদিন। অথচ ফটোখন তুলিবৰ বাবে যে আবিগেইল ৰৈ নাথাকিব সেয়া তাৰ সপোনৰো অগোচৰ আছিল।\nওমানৰ পৰা পুনে য়ুনিভাৰ্ছিটিলৈ পঢ়িবলৈ অহা আবিগেইল নামৰ ছোৱালীজনী তাৰ মাজত এনেদৰে সোমাই পৰিছিল যে তাৰ পৰা সি আজিও ওলাব পৰা নাই। বালিৰ দেশৰ মানুহ আবিগেইল পুনৰ বালিত মিহলি হৈ যোৱাৰ পাছত সিয়ো পুনৰ দিল্লীলৈ ঘূৰি গৈছিল। আবিগেইল অবিহনে সেই চহৰ তাৰ বাবে মৰুভূমি সদৃশ হৈ পৰিছিল। বহু দিন, বহু ৰাতি সি মাথোঁ আবিগেইলৰ ফটো আৰু ভিডিঅ’ চায়ে পাৰ কৰিছিল। এটা সময়ত কেমেৰাটো হাতত লৈয়ে সি পুনৰ নিজকে বিচাৰিবলৈ আৰম্ভ কৰিছিল। অকল নিজকে নহয়, লগতে আবিগেইলকো। বছৰ পাৰ হ’ল। বহু বছৰেই পাৰ হ’ল। কোনদিনাখন ফটোগ্ৰাফী নিচাৰ পৰা গৈ পেচা হৈ পৰিল সি গমেই নাপালে। বিভিন্ন ধৰণৰ এছাইনমেণ্টৰ মাজত সি পাহৰিয়ে থাকিল যে এখন ফটো তাৰ উঠাবলৈ এতিয়াও বাকী আছে। ধুনীয়া ফটো। সি উঠোৱা আটাইতকৈ ধুনীয়া ফটো। সি উঠাব বিচৰা আটাইতকৈ ধুনীয়া ফটোখন। যিটো সপোন সি আবিগেইল যোৱাৰ পাছত ভাবিবলৈকো বাদ দিছিল।\n“জান অভি, যেতিয়াই তই তোৰ জীৱনৰ ধুনীয়া ফ’টখন বিচাৰি পাবি, তেতিয়াৰ পৰাই কোনো বিষণ্ণতাই তোক চুব নোৱাৰিব কেতিয়াও। বিচাৰিবলৈ চাবি হা। ” হস্পিতেলৰ বিছনাৰ পৰা সেয়াই আছিল আবিগেইলৰ তাৰ প্ৰতি শেষ কথা।\nমেচেঞ্জাৰ পুনৰ খুলি চালে সি। নাই। কোনো উত্তৰ নাই। কিবা এটা লিখিবলৈ লৈও ৰৈ গ’ল সি। তাৰ সলনি প্ৰায় এঘণ্টা ধৰি কেমেৰা, লেন্স, ষ্টেণ্ড আৰু অন্যান্য যাৱতীয় সামগ্ৰীসমূহ বেগটোত ভৰাই সি সাজু হ’ল।\n“আবিগেইল অ’। যা গৈ যা। কিমান দিন আৰু তোক এনেকৈ ধৰি থাকিম? “\nৱালেটতোৰ পৰা দুয়োৰে পুৰণি ফ’টখন উলিয়াই সি লাহেকৈ চুমা এটা খালে। আবিগেইলে যেন আকৌ এবাৰ হাঁহি উঠিল! ঠিক গোৱাৰ আবেলিটোত তাৰ হাতত ধৰি ফটোখন উঠিবৰ সময়ত হঁহাৰ দৰে।\n“মে আই হেভ য়ৰ এটেনচন প্লিজ। ট্ৰেইন নাম্বাৰ ৱান টু নাইন টু নাইন, নিউ দেল্হি টু অমৃতসৰ জাংচন ইজ ৰেডি টু ডিপাৰ্ট ফ্ৰম প্লেটফৰ্ম নাম্বাৰ চেভেন। ” মাইকত ভাঁহি অহা ঘোষণাটো শুনি সি বহাৰ পৰা উঠিল।\n“মোৰো যাবৰ হ’ল আবিগেইল। ” ফ’টখনলৈ চাই সি কৈ উঠিল। নিজৰ সমস্ত কাম একাষৰীয়া কৰি থৈ এক অনিশ্চিত যাত্ৰাৰ সন্ধানত ওলাই আহিছে সি। যি যাত্ৰাৰ ঠিকনাও সি নাজানে।\n“অভি, গ’ প্লিজ। ” ফ’টখনৰ পৰা চকুদুটা ডাঙৰ কৰি আবিগেইলে যেন কৈ উঠিল। হাতৰ সমস্ত জোৰেৰে ফটোখন ফালি সি ট্ৰেইনখনত উঠিল। টুকুৰা টুকুৰ হৈ প্লেটফৰ্মত সিঁচৰিত হৈ পৰা ফটোখনলৈ সি ঘূৰি নাচালে। ঘূৰি চালেই যে সি ৰৈ যাব। আকৌ এবাৰ। আৰু ৰৈ গ’লেই যে আবিগেইলো ৰৈ যাব। আৰু ৰৈ যাব সি উঠাব বিচাৰি থকা ফ’টখন।\n“মিছ নেগি, লেটছ ফাইণ্ড মাই বেষ্ট ক্লিক টুগেদাৰ। আই এম কামিং। ” মেচেজটো লিখি লাহেকৈ সি ছেণ্ড বাটনটো টিপি দিলে। মিছ নেগিৰ নামৰ কাষত সেউজীয়া ডটতো জিলিকি উঠা তাৰ চকুত পৰিল।


সুখী হ’বলৈ শিকোঁ আহক | নিয়মীয়া বাৰ্তা\nতলত লিখা সত্য কাহিনীটো মই পঢ়িছিলোঁAmerican Scientist নামৰ এখন বিদেশী আলোচনীত৷\nধৰি লওক, তিনিটা বেলেগ বেলেগ কোম্পানীৰ পৰা আপুনি একে সময়তে তিনিটা পদত নিযুক্তি পাইছে৷ দর্মহা যথাক্রমে বছৰি ১১ লাখ টকা, ২২ লাখ টকা আৰু ১১০ লাখ টকা৷ কোনটো পদ গ্রহণ কৰিবলৈ আপোনাৰ মন যাব?\nবহুতো মানুহে নিশ্চয় ক’বঃ এইটো এটা প্রশ্ণ হ’ল নেকি? একে সময়তে ১১ লাখ, ২২ লাখ আৰু ১১০ লাখ টকা দর্মহাৰ চাকৰি পালে কোন মূর্খই ২২ লাখ টকা বা ১১০ লাখ টকা দৰমহাৰ চাকৰি নলৈ ১১ লাখ টকা দর্মহাৰ চাকৰি ল’ব? আজিকালি সামাজিক মান–মর্যাদাৰ প্রধান মাপকাঠী হৈছে টকা৷ ধনী হোৱাৰ লালসা মাত্রাধিকভাৱে বৃদ্ধি হোৱাৰ কাৰণে সমাজত দুর্নীতিৰ প্রতিযোগিতা দ্রুতগতিৰে বাঢ়িছে৷ এনেস্থলত এই কথা নিশ্চয় স্বতঃসিদ্ধ বুলি ধৰি ল’ব পাৰি যে ১১০ লাখ টকা দৰমহাৰ চাকৰি হেলাৰঙে দলিয়াই দি ১১ লাখ বা ২২ লাখ টকা দৰমহাৰ চাকৰি ল’ব খোজা মানুহ নিশ্চয় এজনো নোলাব৷\nআপুনি প্রশ্ণটোৰ উত্তৰ মনে মনে ভাবি থাকে মানে মই নিজৰ বিষয়ে এটা কথা কৈ লওঁ৷ ১৯৯৬ চনত ‘আমাৰ অসম’ৰ স্বতাধিকাৰীয়ে মোক ‘আমাৰ অসম’ৰ সম্পাদক হ’বলৈ নিমন্ত্রণ কৰোঁতে স্বাভাৱিকতেই প্রথমে ওলাল মোৰ দৰমহাৰ প্রশ্ণটো৷ কিমান দৰমহা মই আশা কৰোঁ সেই কথা কথা তেওঁ জানিবলৈ বিচৰাত মই যিমান টকা বিচাৰিলোঁ সেই কথা শুনি তেওঁ খুব আচৰিত হ’ল৷ তেওঁ বোলে মনে মনে তাৰ দুগুণ টকা দিয়াৰ কথা ভাবি আছিল৷ বহুত দিনলৈকে তেওঁ সেই কথা মোক কৈ আছিল৷ মই কম দৰমহা বিচৰাৰ আচল কাৰণটো তেওঁক খুলি নক’লোঁ৷\nআচল কাৰণটো আছিল এয়ে যে মই যদি বেছি দৰমহা বিচাৰোঁ, তেন্তে সেই অনুপাতে মই বেছি সময় সাংবাদিকতাৰ কাৰণে দিব লাগিব৷ কিন্তু সেইটো কৰিবলৈ মই মানসিকভাৱে প্রস্তুত নাছিলোঁ৷ কিতাপ লিখিবলৈ আৰু পঢ়িবলৈ মোক যিখিনি সময় লাগে সেইখিনি সময় একোৰে বিনিময়ত বিক্রী কৰিবলৈ মোৰ ইচ্ছা নাই৷ তদুপৰি মই এই কথাও বিশ্বাস নকৰোঁ যে জীয়াই থকাৰ আনন্দৰ কাৰণে প্রয়োজনীয় আটাইখিনি বস্তু কেৱল ধনেহে মানুহক দিব পাৰে৷\nসেই একে কাৰণতে ‘দৈনিক বাতৰি’ৰ মালিকেও মোক দিব খোজা দৰমহাৰ আধাহে মই গ্রহণ কৰিছিলোঁ৷\nসি যি কি নহওক, মোৰ কথা ইমানতে এৰি এতিয়া আহোঁ ওপৰত উল্লেখ কৰা প্রশ্ণটোলৈ৷ সুখৰ বিষয়ে অধ্যয়ন কৰা কেইজনমান গৱেষকে যেতিয়া এই প্রশ্ণটো বহুতো মানুহক সুধিছিল, তেওঁলোকক অবাক কৰি দি বেছিভাগ প্রার্থীয়েই ১১০ লাখ টকা দৰমহাৰ চাকৰিটোৰ পৰিৱর্তে ২২ লাখ টকা দৰমহাৰ চাকৰিটো ল’বলৈহে আগ্রহ প্রকাশ কৰিছিল৷\nএই প্রশ্ণটোৰ উত্তৰ বিচাৰি গৱেষকসকলে সুখৰ বিষয়ে বা মানুহৰ সুখৰ ধাৰণাৰ বিষয়ে বহুতো নতুন তথ্য আৱিষ্কাৰ কৰিছে৷\nএতিয়া জানিব পৰা গৈছে যে মানুহ সুখী বা অসুখী হোৱাৰ বিষয়টো মোটামুটিভাৱে ৫০ শতাংশ নির্ভৰ কৰে মানুহৰ শৰীৰৰ’Gene’ৰ ওপৰত৷ অর্থাৎ কোন মানুহ কিমান সুখী অথবা অসুখী হ’ব সেই কথা তেওঁৰ জন্মৰ সময়তে ঠিক হৈ যায়৷ সুখৰ বাকী ৫০ শতাংশ নির্ভৰ কৰে আন মানুহৰ অভাৱৰ লগত প্রতিজন মানুহৰ নিজৰ নিজৰ অভাৱৰ তুলনাৰ ওপৰত৷ আন কথাত ক’বলৈ গ’লে কিমান ধন–সম্পত্তিয়ে মানুহক সুখী কৰিব তাৰ কোনো নির্দিষ্ট সীমা নাই৷ ধন সম্পত্তিৰ পৰা পোৱা সুখখিনি মানুহে নির্ণয় কৰে আনৰ ধন সম্পত্তিৰ লগত নিজৰ ধন সম্পত্তিৰ তুলনা কৰি৷\nকথাটো বুজিবলৈ নিচেই সহজ৷ ধৰি লওক, আপোনাৰ সুখৰ আটাইখিনি উপকৰণ আহৰণ কৰিবলৈ বছৰত ১২ লাখ টকা উপার্জন হ’লেই আপোনাৰ চলি যায়, আৰু আপুনি ইতিমধ্যেই সিমানখিনি ধন উপার্জন কৰিছে৷ কিন্তু আপুনি যদি সদায় চকুৰ আগত দেখি থাকে যে আপোনাৰ এজন ঘনিষ্ঠ আত্মীয় বা ওচৰ চুবুৰীয়া বা প্রতিদ্বন্দ্বীয়ে বছৰত ১৫ বা ২০ লাখ টকা উপার্জন কৰিছে, তেন্তে আপোনাৰ সকলো অভাৱ পূৰণ হোৱা সত্ত্বেও আপুনি কেতিয়াও সুখী হ’ব নোৱাৰিব৷\nপ্রতিযোগিতাৰ বাসনা বা ঈর্ষাই আপোনাক সদায় অসুখী কৰি ৰাখিব৷ লণ্ডন স্কুল অৱ ইক’নমিক্ছৰ এজন অর্থনীতিবিদৰ গৱেষণাৰ পৰা দেখা গৈছে যে ১৯৫০ চনৰ তুলনাত এতিয়া বহুত মানুহৰ উপার্জন আৰু বিলাস সামগ্রী দুগুণ হোৱা সত্ত্বেও সেই অনুপাতে কিন্তু মানুহৰ সুখৰ পৰিমাণ বঢ়া নাই৷ সেই একেটা গৱেষণাই প্রমাণ কৰিছে যে মানুহৰ উপার্জন বছৰি দহ লাখ টকা হোৱাৰ পিছত উপার্জন তাতোকৈ বাঢ়ি গৈ থাকিলেও সুখৰ পৰিমাণ কিন্তু নাবাঢ়ে৷\nআন কথাত ক’বলৈ গ’লে ধনৰ পৰিমাণৰ ওপৰত প্রকৃত সুখ নির্ভৰ নকৰে৷ ধনৰ পৰিমাণ বৃদ্ধিয়ে মানুহৰ অহংকাৰ বৃদ্ধি কৰাত সহায় কৰিব পাৰে, কিন্তু সি সুখ বৃদ্ধি নকৰে৷\nমানুহৰ সুখ তেন্তে কিহৰ ওপৰত নির্ভৰ কৰে?\nসুখ নির্ভৰ কৰে ঘাইকৈ সন্তুষ্টিৰ ওপৰত৷ সন্তুষ্টি আৰু আনন্দ দুয়োটা সম্পূর্ণ বেলেগ বস্তু৷ যি মানুহে কেৱল আনন্দৰ অর্থাৎ কামনাতৃপ্তিৰ অম্বেষণ কৰে তেওঁৰ সেই অন্বেষণৰ কোনো দিনে অন্ত নপৰে৷ অৱশেষত সি পর্যবসিত হয় চৰম অৱসাদ আৰু হতাশাত৷ আনহাতে, সন্তুষ্টি হ’ল এনে এটা হূদয়ানুভূতি– যিটোৱে মানুহে কৰা সকলো কামকে এটা অর্থ দিয়ে আৰু সি পূৰণ কৰে একান্তভাৱে মানৱিক প্রয়োজনবোৰ৷ আপুনি লটাৰীত জিকি আনন্দ পাব পাৰে বা আপুনি পাব পৰা আনন্দৰ পৰিমাণ ঠিক কৰি দিব পাৰে আপোনাৰ শৰীৰৰ কেইটামান নির্দিষ্ট জিনে৷ এটা অযাচিত উপহাৰ পাই আপুনি আনন্দ পাব পাৰে৷\nকিন্তু সন্তুষ্টি আপুনি ক’ৰ পৰা পাব? আপুনি সন্তুষ্টি পাব নিজে সচেতনভাৱে কিবা এটা কাম কৰিবলৈ সিদ্ধান্ত লৈ আৰু সেই কামটো যথাসাধ্য নিখুঁতকৈ সম্পাদন কৰি৷ আপুনি নিজে কৰা কামৰ কৃতিত্ব আৰু দায়িত্ব সম্পূর্ণভাৱে আপোনাৰ নিজৰ৷ কামটো ভালকৈ কৰা হ’ল বুলি অনুভৱ কৰিলে আপুনি যিখিনি সন্তুষ্টি পাব, ঠিক সেইখিনিতে আপোনাৰ সুখৰ অন্বেষণৰ অন্ত পৰিব৷ কামনাতৃপ্তি আৰু সন্তুষ্টি– এই দুয়োটাকে ব্যক্তিগত অভিজ্ঞতাৰ সহায়েৰে আপুনি তুলনা কৰি চাওক, কোনটোৱে আপোনাক বেচি সুখী কৰে সেই কথা আপুনি নিজে জানিব পাৰিব৷\nমোমায়েকৰ ঘৰৰ বিবাহস্থলীৰ পৰা উঠাই নিছিল কণমানিকঃ ধৰ্ষণ-হত্যা কৰি পেলাই থৈ গ’ল পথাৰত\nটি–২০ শৃংখলালৈ দল ঘোষণা টীম ইণ্ডিয়াৰ\nব্যস্ত জীৱন, মোৰ টোকাবহীৰ পৰা


মায়াৱতী - অসমীয়া ৱিকিপিডিয়া\nএখন সংবাদমেলত অংশগ্ৰহণ কৰা মূহুৰ্তত মায়াৱতী\n১৮ চেপ্তেম্বৰ ২০০৩\nউত্তৰ প্ৰদেশত ৰাজ্যসভাৰ সাংসদ\n৩ এপ্ৰিল ২০১২\nউত্তৰ প্ৰদেশৰ ১৭ম মুখ্যমন্ত্ৰী\n৩ জুন ১৯৯৫ – ১৮ অক্টোবৰ ১৯৯৫\n২১ মাৰ্চ ১৯৯৭ – ২১ চেপ্তেম্বৰ ১৯৯৭\n৩ মে ২০০২ – ২৯ আগষ্ট ২০০৩\n১৩ মে ২০০৭ – ৭ মে ২০১২\nমায়াৱতী প্ৰভু দাস\n১৫ জানুৱাৰী, ১৯৫৬ (৬৬ বছৰ)\nবহুজন সমাজ পাৰ্টী\nমায়াৱতী হ'ল ভাৰতৰ এগৰাকী ৰাজনৈতিক মহিলা। তেঁও আগতে উত্তৰ প্ৰদেশৰ মুখ্যমন্ত্ৰীও আছিল। তেঁও বহুজন সমাজ পাৰ্টী (BSP)ৰ নেত্ৰীও আছিল। ২০০৭ চনৰ বিধানসভা নিৰ্বাচনত তেঁওৰ দলে ৰাজ্যত সংখ্যাগৰিষ্ঠতা লাভ কৰে আৰু তেঁও মুখ্যমন্ত্ৰীৰ পদত অধিষ্ঠিত হয়। ইয়াৰ আগতেও মায়াৱতীয়ে তিনিবাৰকৈ সৰু-সৰু কাৰ্যকালৰ বাবে ১৯৯৫ চন, ১৯৯৭ চন আৰু ভাৰতীয় জনতা পাৰ্টীৰ সমৰ্থনৰ লগতে ২০০২ চনৰ পৰা ২০০৩ চনলৈ উত্তৰ প্ৰদেশৰ মুখ্যমন্ত্ৰী হয়। তেঁও প্ৰথমগৰাকী দলিত মহিলা যিয়ে ভাৰতৰ কোনো ৰাজ্যৰ মুখ্যমন্ত্ৰী হয়।\n১৯৫৬ চনৰ ১৫ জানুৱাৰীত নতুন দিল্লীৰ এটা দলিত পৰিয়ালত মায়াৱতীৰ জন্ম হৈছিল। মায়াৱতীৰ সম্পূৰ্ণ নাম হ'ল মায়াৱতী প্ৰভু দাস। তেঁওৰ পিতৃৰ নাম প্ৰভু দয়াল আৰু মাতৃৰ নাম ৰামৰতী। তেঁওৰ পিতৃ আছিল এজন ভাৰতীয় ডাক বিভাগৰ এজন কৰ্মচাৰী। মায়াৱতীৰ ছজন ভাতৃ আৰু দুজনী ভনীয়েক আছিল। তেঁওৰ পৈতৃক গাঁও হ'ল বাদলপুৰ যি উত্তৰ প্ৰদেশৰ গৌতমবুদ্ধ নগৰ জিলাত অৱস্থিত। বি.এ. পৰীক্ষাত উত্তীৰ্ণ হৈ তেখেতে দিল্লীৰ কালিন্দী কলেজৰ পৰা এল.এল.বি. উপাধি গ্ৰহণ কৰে। ইয়াৰ উপৰিও তেখেতে বি.এড. ডিগ্ৰী গ্ৰহণ কৰে। ৰাজনীতিলৈ অহাৰ আগতে তেঁও দিল্লীৰ এখন বিদ্যালয়ত শিক্ষিকা হিচাপে কাম কৰিছিল। মায়াৱতীয়ে ভাৰতীয় প্ৰশাসনিক সেৱাৰ পৰীক্ষাৰ বাবেও অধ্যয়ন কৰিছিল, কিন্তু ১৯৭৭ চনত দলিত ৰাজনৈতিক নেতা কাঞ্চীৰামক লগ পোৱাৰ পাছত তেখেতে সম্পূৰ্ণ ৰাজনীতিজ্ঞ হোৱাৰ নিৰ্ণয় লয়।\nমায়াৱতীয়ে নিজৰ প্ৰথম নিৰ্বাচনৰ পাতনি মেলিছিল উত্তৰ প্ৰদেশৰ মুজফ্ফৰনগৰৰ কৈৰানা লোকসভাত। তেঁও অবিবাহিত আৰু নিজৰ সমৰ্থকবোৰৰ মাজত তেঁও 'বহনজী' নামেৰে পৰিচিত। ২০০৭ চনৰ ১৩ মে'ত তেঁও উত্তৰ প্ৰদেশৰ মুখ্যমন্ত্ৰীৰ ৰূপত চতুৰ্থবাৰৰ বাবে শপত গ্ৰহণ কৰে।\nমায়াৱতীৰ ফেচবুক পৃষ্ঠা\n"https://as.wikipedia.org/w/index.php?title=মায়াৱতী&oldid=213323"ৰ পৰা অনা হৈছে\nএই পৃষ্ঠাখন ১৯ জানুৱাৰী, ২০২০ তাৰিখে ১২:২৮ বজাত অন্তিম সংশোধন কৰা হৈছিল।


ধৰ্ম - প্ৰতিধ্বনি pratidhwani\nHome / গল্প / ধৰ্ম\nহাজাৰ ব্যস্ততাৰ মাজতো মানুহে মানুহৰ সংগ বিচাৰে,মানুহৰ মৰম বিচাৰে।প্ৰেমত পঢ়ে।প্ৰেমৰ পিছে পিছে ঘূৰে বিশ্ব ব্ৰাহ্মণ্ড।আজি সেই প্ৰেমত ঘুণে ধৰিছে।যিটো সময়ত আবিদ মাষ্টৰে এক সুখী জীৱন কটাব লাগিছিল। সুখৰ জীৱন থাকিব লাগিছিল।মুক্তমনে ঘূৰি ফুৰিব লাগিছিল।অৱসৰ জীৱনটো ঘূৰি পকি তীৰ্থ ভ্ৰমণ কৰাৰ সময় কিন্তু সময়ে সেয়া কাঢ়ি লৈছে। এক অস্থিৰতাই গ্ৰাস কৰিছে সকলোতে।\nআবিদ মাষ্টৰে খিৰিকীৰ কাষত থকা কাঠৰ পালেঙখনত শুই টোপনি আহিবলৈ চেষ্টা কৰি আছে।ফুলৱাল কৰা ঘৰটোত এখন টেবুল,কাঠৰ পুৰণা আলমাৰি আৰু এটা আলনা আছে।দেৱালত মক্কা-মদিনাৰ ছবি, কোৰানৰ আয়াত কিছুমানৰ আলপনা আৰি থোৱা আছে। আহল বহল কোঠাটোৰ দুৱাৰৰ কাষত মজিয়াতে বহি ঘৈণীয়েকে আধা শুকান তামোলকেইটা কাটি আছে।শকত আৱত মানুহজনী ঘামি গৈছে।বাহিৰত প্ৰখৰ ৰ'দ। গৰমো পৰিছে কিছু।হাই প্ৰেচাৰ থকা বাবে গৰমত চটফটাইছে।ওপৰত ফেনখন ঘেৰ ঘেৰ শব্দ কৰি ঘূৰিছে। ফেনখন বহুত পুৰণি হোৱা বাবে ঘূৰো নুঘূৰোকৈ ঘূৰি আছে।বতাহৰ গতি বঢ়াব পৰা নাই।পোন্ধৰ- বিশ বছৰ ধৰি এই ফেনখনেই দুয়োকে শীতল কৰি ৰাখিছে।ল'ৰাই বদলাই দিব বিচাৰিলেও বদলাব নালাগে বুলি কৈ দিয়ে মাষ্টৰে।মেকাৰ এজন মাতি আনি ঠিক কৰিলে নতুনৰ দৰে নহলেও বৰ্তমানৰ ফেনতকৈ ভাল হ'ব বুলি ভাবে মাষ্টৰে।তেওঁ‌ৰ মতে পুৰণি বস্তুবোৰেই খাটি,বৰ্তামানবোৰত ভেজাল আছে,একেবাৰে অৰ্ডিনাৰী।\nক্ৰিং ক্ৰিং . . .টেবুলৰ ওপৰত ফোনটো বাজি উঠিল।আবিদ মাষ্টৰে বিছনাৰ পৰা উঠি মোবাইল ফোনটো ৰিচিভ কৰিলে।\n'কাম কাজ নাই আৰম্ভ হ'ল আৰু . . .।'- ঘৈনিয়েকে কেৰাহীকৈ চাই মুখতে ভৰভোৰালে।\nঃ হেল্ল ,কিহে কি খৱৰ তোৰ ? - ফোন ৰিচিভ কৰি লৈ আবিদ মাষ্টৰে ক'লে। সিমূৰৰ পৰা মধুসুধন শৰ্মাৰ মাত ভাহি আহিল। দুয়ো একেখন স্কুলৰ সহ শিক্ষক আছিল।এতিয়া দুয়ো অৱসৰ প্ৰাপ্ত।দুয়ো বেলেগ ধৰ্ম বিশ্বাসী যদিও সিহঁতৰ মাজত সেই প্ৰাচীৰখন নাই। দুয়োজনৰ মাজত সুদৃঢ় বন্ধুত্ব।এজনে আনজনৰ লগত কথা নপতাকৈ, লগ নধৰাকৈ থাকিবই নোৱাৰে ।আজি কালি আগৰ দৰে সঘনাই দেখা সাক্ষাৎ নহয় যদিও বজাৰে সমাৰে ,চাহৰ দোকানত বা গেলামালৰ দোকানত হলেও কেতিয়াবা কেতিয়াবা লগালগি নোহোৱাকৈ নাথাকে ।দুয়ো লগালগি হলেই বিভিন্ন কথাৰ ওৰা পাতে ।ব্যক্তিগত জীৱনৰ কথা,ঘৰুৱা জীৱনৰ এশ এবুৰি সমস্যাৰ কথা,সামাজিক জীৱনৰ অনেক খলাবমাৰ কথা,অৰ্থনৈতিক,ৰাজনৈতিক ---মুঠতে কথাৰ শেষ নাই ,দুয়োৰে আলোচনা চক্ৰত ।আজি ভালেদিন হ'ল দুয়ো দুয়োকে লগ নোপোৱা কিয়নো এতিয়া কৰোণা ভায়ৰাচৰ মহামাৰীৰ ফলস্বৰূপে সকলো গৃহবন্দী হৈ পৰিছে ।তেওলোক দুয়োজনো গৃহবন্দীত্বৰ কবলত ,গতিকে ফোনৰ জৰিয়তে কথা পতাৰ বাহিৰে অন্য বিকল্প এতিয়া নাই ।\n: আংশিক ভাল বুলি ক'ব পাৰি কিন্তু বেছিভাগেই বেয়া।\n: ভালখিনি পিছত শুনিম বাৰু, বেয়াখিনি প্ৰথমে কচোন ।\n:ধৈৰ্য ধৰ বন্ধু,সকলো কৈ আছোঁ।প্ৰথমে কিছু আলোচনা কৰি লও।তাৰ পিছত ক'ম বাৰু।\n: বৰ্তমান টি.ভি. নিউজচেনেলবোৰ দেখিছনে? কেনেকৈ টি.ভিৰ এঙ্কৰবোৰে গঠনমূলক আলোচনা বাদ দি বিভেদমূলক আলোচনা চলাই আছে। সত্যতা নিৰূপন নকৰাকৈ কিছুমান ধাৰণা বিয়োপাই দিছে।সংবাদ মাধ্যমক গণতন্ত্ৰ চতুৰ্থ স্তম্ভ বুলি কোৱা হয়।আচলতে বৰ্তমান প্ৰায়বোৰ সংবাদ মাধ্যম নিজৰ স্বকীয়তা হেৰুৱাই পেলাইছে।সংবাদ মাধ্যমবোৰ এতিয়া ফেঁ‌চীবাদীৰ হাতৰ মুঠিত।ইয়াত অতি প্ৰগতিবাদ কিছুমানে ঘী ঢালি দিছে। জনসাধাৰনো বিক্ৰী যোৱা কিছু সাংবাদিকৰ কথাত নিজৰ বিচাৰ বিবেচনা বন্ধকত দি ঘৃণাৰ বজাৰ খুলি বহিছে।\n: সেয়াইতো হৈ আছে,দেখি আছো কিন্তু মুখ খুলিবলৈ ভয় লাগে এতিয়া।আমাৰ সম্প্ৰদায়ৰ বিৰুদ্ধে মানুহক ইমান উচটনি দিছে যে ভাল কথা কলেও বেয়া হ'ব।\n: তাকেই, এফালে মানুহবোৰ মহামাৰীৰ ফলত মৃত্যু হৈ আছে ,খাদ্যৰ অভাৱত মানুহ হাহাকাৰ কৰি আছে।কৃষকৰ শস্য পথাৰতে নষ্ট হৈ আছে।দেশে প্ৰৱল খাদ্য নাটনিত পৰাৰ আশঙ্কা কৰা হৈছে। প্ৰচণ্ড ধুমুহাৰ ফলত ঘৰ বাড়ী ভাঙিলে।সেইবোৰ লৈ গঠনমূলক আলোচনাৰ অনুষ্ঠান বা অনুদানমূলক কাৰ্য কৰা বাদ দি সাম্প্ৰদায়িকতাত লাগি গৈছে।আচলতে আমি ভাল দেশত জন্ম লাভ কৰিছোঁ ঠিকে কিন্তু মানুহৰ মনবোৰ ভাল হোৱা নেদেখিলোঁ।\n: এৰা! সাম্প্ৰতিক সময়ত তাকেই চলি আছে।\n: সাম্প্ৰদায়িকতাৰ নীতিয়েই যুগে যুগে এচাম শক্তিয়ে প্ৰভুত্ব চলাই আহিছে,সাম্প্ৰতিক কালত চৰম আৰু বাস্তৱ পৰিস্থিতি আহি পাইছে।সৰু কালত শুনা সাধুকথা এটা মনত পৰিছে।সেইটো শুনি ল।সাধুটো এনে ধৰণৰ-\nএখন দেশত এজন ধুৰন্ধৰ,লুভীয়া ৰজা আছিল। তাৰ মন্ত্ৰীজনো তেনেই চতুৰ। ৰজাজনে নিজৰ প্ৰতিপত্তি প্ৰদৰ্শন কৰি ভাল পায়।লগতে চাল চাতুৰি কথাৰে প্ৰজাক নিজৰ বশ কৰি ৰাখে।তলে তলে সিহঁতক শোষণ কৰি নিজ ভোৰাল টনকীয়াল কৰি থাকে। এদিনাখন ৰজাজনে ৰাজ্যৰ উত্তৰ দিশে কেইবাটাও সোণৰ কলহৰ সন্ধান পালে। সেইবোৰ গোপনে অনাৰ উপায় উলিয়াবলৈ ধৰিলে।কাৰণ প্ৰজাই জানিলে কথা বেলেগ হ'ব। ৰজা আৰু মন্ত্ৰয়ে মিলি বুদ্ধি এটা পাঙিলে।সেইমতেই ৰাতিটোৰ ভিতৰতে ৰাজ্যৰ দক্ষিণ দিশত কিছু ৰূপৰ মুদ্ৰা সিঁচি থৈ আহিল।ৰাতিপুৱাৰ লগে লগে ঢোল পিটি প্ৰচাৰ কৰিলে যে ৰজাই ৰাতি সপোনত দেখিছে ৰাজ্যৰ দক্ষিণ দিশত বহু টকা সিঁচৰতি হৈ পৰি আছে।হোজা প্ৰজাই সেইফালে যাত্ৰা আৰম্ভ কৰিলে।পিছে ৰাজ্যত কিছু জ্ঞানী মানুহো আছিল।সিহঁতে সেইফালে নগৈ ৰজাৰ সমালোচনা কৰি মানুহক বাধা দিবলৈ চেষ্টা কৰাত লাগিল।চতুৰ ৰজা মন্ত্ৰীয়েও কম নহয়।সিহঁতে জানিছিল ধৰ্মৰ নামত উন্মাদনা সৃষ্টি কৰি দিলে সকলোৰে বিবেকশূণ্য হৈ পৰিব।সেইমতেই আৰম্ভ কৰিলে ধৰ্মৰ নামত উন্মাদনা। লাগি গল সিহঁতৰ মাজত কাজিয়া।তাৰ মাজতেও দুই এজনৰ সুক্ষ্ম বিচাৰ বুদ্ধিৰ আছিল।সিহঁতে ৰজা মন্ত্ৰীৰ বুদ্ধি বুজিব পাৰি ঘটনাটো পোহৰত আনিব বিচাৰতেই সিহঁতক ৰাষ্ট্ৰদ্ৰোহৰ নামত কাৰাবন্দী কৰা হ'ল। তেতিয়া ৰজা নিষ্কণ্টক হৈ পৰিল আৰু ৰাতিৰ ভিতৰতে সোণৰ মূদ্ৰাৰ কলহ বিলাক কঢ়িয়াই আনি ৰাজ ভড়াল পোৱালেহি ।মহা আনন্দত ৰজা শান্তিৰে টোপনি গল ।\n: :তোৰ সাধুটো অতীতৰ হ'লেও এই সময়ৰ সৈতে মিলি গৈছে।আমি যি উদ্দেশ্যে আদিৰ পৰা বৰ্তমানলৈ মানুবোৰে খোজ কাঢ়ি আছো,সেয়া আজিও অপ্ৰাপ্তি হৈয়ে ৰ'ল।আমি পোহৰৰ দিশৰ সলনি উদ্দেশ্যবিহীন ভাবে আন্ধাৰৰ দিশেই খোজবোৰ আগবঢ়াই আছো।কাৰণ আমি এতিয়াও অন্ধহৈ থাকিলোঁ। সময়ৰ লগে লগে নিজৰ চকু মেলিবৰ চেষ্টা নকৰিলোঁ।প্ৰকৃততে জীৱনৰ উদ্দেশ্য পোহৰ হ'ব লাগে।সেয়া উপলব্ধি কৰাৰ শক্তি আমি অৰ্জন কৰিব নোৱাৰিলোঁ।অথচ আমি জীৱশ্ৰেষ্ট বুলি দাবী কৰোঁ।\n:তই ঠিকে কৈছ,আমি নিজকে প্ৰগতিশীল বুলি দাবি কৰিলেও প্ৰকৃততে আমি অতীতৰ অন্ধকাৰ যুগতে আছোঁ। মানুহ আধুনিক হ'ল ঠিকেই ;মন মানসিকতা আধুনিক নহ'ল।কাৰণ বৰ্তমান আধুনিকৰাৰ সংজ্ঞা ধন সম্পত্তি,চলন ফিৰন,পিন্ধা উৰা আদিক বুজায়। শিক্ষিতৰ হাৰ বাঢ়িল কিন্তু শিক্ষাৰ মানদণ্ড নোহোৱা হৈ পৰিল।শিক্ষক হিচাপে হয়তো আমিয়েই দায়ী কাৰণ আমি শিক্ষক সমাজেই হয়তো নতুন প্ৰজন্মক উপযুক্ত শিক্ষাৰে শিক্ষিত কৰিব নোৱাৰিলোঁ।\n:এৰা!এইবোৰ ভাবিলে মনটো দুখেৰে ভৰি পৰে।আগে পৰে বাদ দে ;এই সংকটৰ সময়তো এনে সাম্প্ৰদায়িকতা বিয়পিব বুলি কল্পনাই কৰা নাছিলো। এনে মনোভাৱ হৈ থাকিলে লকডাউন খোলাৰ পিছতো ইয়াৰ ক্ষীণ প্ৰৱাহ এটা তলে তলে যে বৈ থাকিব সেইটো ধূৰূপ ।\n: সেই পৰিস্থিতি কৰিবলৈ চেষ্টা কৰি আছে।অতীতৰে পৰা আমাৰ পূৰ্বপুৰুষে গঢ়ি তোলা সাতাম-পুৰুষীয়া ঐক্যতাৰ সাঁকোখন ভাঙি যোৱাৰ উপক্ৰম হৈছে।তথাপিও চিন্তা নকৰিবি আমি জীয়াই থকালৈ সাঁকোখন মেৰামতি কৰি গৈ থাকিম।\n:সেই সাঁকোৰে উত্তৰপুৰুষ আহিব নে?\n:আহিব আহিব,তোৰ মোৰ দৰে দুজন হলেও আহিব।সমাজত সেই দুজন যেতিয়ালৈকে থাকিব তেতিয়ালৈকে আহিব।আৰু যিদিনা অহা বন্ধ হ'ব সেইদিনাই পৃথিৱী ধ্বংস হ'ব।\n:তই দেখোন জ্যোতিষীৰ দৰে ভবিষ্যতবানী কৰিলি ।এই বন্ধত নতুনকৈ জ্যোতিষী শিকিলি নেকি?- আবিদ মাষ্টৰে ধেমালিৰ সুৰত ক'লে। ইমান সময় গাম্ভীৰ্য হৈ থকা পৰিৱেশ কিছু পাতলিল।দুয়ো হাঁ‌হিলে।\n:কেতিয়াবা শিকিবও লাগে।আৰু এটা কথা ভাবিছোঁ,বেছি ভাল নালাগিলে সন্যাস লৈ গুচি যাম হিমালয়লৈ।অন্তত ইহঁতৰ ধৰ্ম ধৰ্ম খেলখন দেখাৰ পৰা মুক্ত হ'ম। শৰ্মাই হাঁ‌হি হাঁ‌হি ধেমেলীয়া সুৰত কথাবোৰ কৈ গৈছে যদিও আবিদ মাষ্টৰে বুজি উঠিছে তেওঁ‌ৰ কথাৰ মাজত লুকাই থকা গাভীৰ দুখবোধৰ কথা।তথাপিও কথা পাতলাবলৈ ক'লে- মোকো তোৰ লগতে লৈ যাবি তেন্তে, অন্তত: দেখিবলৈ পাম গুৰৰ বস্তাহেন পেটটো লৈ ধুতি কূৰ্তা পিন্ধা মানুহজন লেঙটিডাল মাৰিলে কেনে দেখি।দুয়ো উচ্চ স্বৰে হাঁ‌হিবলৈ ধৰিলে।\n:এই বয়সত ডেকা ল'ৰাৰ দৰে এইবোৰ কথা পাতিব লাগেনে?জানোঁ আজি কিনো ভূতে ধৰিলে। হাঁ‌হি হাঁ‌হি গলি পৰিছে।- মাজতে ঘৈণীয়েকে মুখতে ভোৰভৰালে। ঘৈণীয়েকৰ ভোৰভৰণি আহি তেওঁৰ কাণত পৰাত মবাইলটো কানত ধৰিয়েই হাঁহি হাঁ‌হি ঘৈণীয়েকক উদ্দেশ্য কৰি কলে-\n:আমাৰ মন চেঙেলীয়া হৈয়েই আছে যে তাত তোমাৰ সন্দেহ আছে নেকি?\n:হুহ!- ঘৈণীয়েকে মুখখন বিশেষ ভংগিমাৰে আনফালে ঘূৰালে।লগে লগে আবিদে আকৌ শৰ্মাৰ উদ্দেশ্যে কলে\n:তোৰ মিতিনিয়ে কৈ আছে আমি বোলে বুঢ়া হৈছোঁ।\n:মিতিনিক কৈ দে আমাৰ মন এতিয়াও চেঙেলীয়া হৈয়ে আছে ,অৱশ্যে তই ঘৰত বুঢ়া দৰে থাক হ'বলা,নহলেনো কয়নে? -তেওঁ হাঁ‌হি হাঁহি কৈ কিছু গম্ভীৰ হ'ল। ক্ষন্তেক ৰৈ আকৌ কবলৈ ধৰিলে-\n:আজি কিমান দিনৰ মূৰত এনেকৈ হাঁ‌হিবলৈ সময় পালোঁ,ব্যস্ততাপূৰ্ণ জীৱনত সকলো পাহৰি আছিলোঁ। হাঁ‌হিবলৈএনে মুকলি পৰিৱেশো পোৱা নাছিলোঁ।\nআজিকালি ল'ৰাবোৰৰ মন সংকীৰ্ণ ,মন খুলি হাঁহিব নাজানে।আমাৰ মন চিৰ সেউজ,চিৰ উজ্বল।\n:ঠিকে কৈছ।পিছে এতিয়া তোৰ দুখৰ কাৰণটো ক।\n:ৰ,প্ৰথমে কৰিব ধৰা আলোচনাখিনি শেষ কৰি লও।\nলক ডাউনৰ মাজেৰেই ব'হাগ আহিল।কুলিয়ে কুউ কুউ মাতেৰে চৌপাশ মুখৰিত কৰিছে। নানা ফুলৰ সুবাসৰ লগতে কঠাল মুচি,আমৰ মল আদিৰ সুবাস ভৰি পৰিছে চৌপাশ।শুকান ডালত কুঁ‌হিপাত মেলিলে। বিহুৰ উৎসৱ পালন কৰিবলৈ আমি ওলাব নোৱাৰিলেও কিন্তু প্ৰকৃতিয়ে বিহু উৎসৱ পালন কৰি আছে। প্ৰকৃতিয়ে নাচি আছে।গাই আছে।পৰিৱেশ প্ৰদূষণ নহোৱা হৈছে ,শব্দপ্ৰদূষণ নহোৱা হৈছে।আকাশখনলৈ চা আমাৰ তাহানি সময়ৰ প্ৰকৃতিক সৌন্দৰ্য ঘূৰি আহিছে।\nখিৰিকীৰে জুমি আকাশৰ ফালে চালে আবিদ মাষ্টৰে।\n:ধোৱাহীন নীলা আকাশ ।এইযে আকাখন ,আকাশখনেই একতাৰ নিদৰ্শন।ভাল বেয়া সকলোৰে মূৰৰ ওপৰত ঘৰৰ চালৰ সদৃশ ৰৈ আছে যুগ যুগান্তৰ। কি উদাৰ!\n:উদাৰতাই প্ৰকৃতিৰ ধৰ্ম।এই উদাৰতাৰ বহুত নিদৰ্শন আছে।সূৰ্য,গছ,প্ৰকৃতি,বৰষুণ আদি সকলো উদাৰতাৰ প্ৰতীক অথচ আমি জীৱ শ্ৰেষ্ঠ বুলি দাবি কৰা মানৱ জাতি উদাৰ হ'ব নোৱাৰিলোঁ।আমাৰ ধৰ্ম উদাৰ নহল।জীয়াই থাকিবলৈ প্ৰকৃতিৰ পৰা সকলো অনুদান লৈ আমি শ্ৰেষ্ঠ বুলি অহংকাৰ কৰি থাকোঁ।আচলতে আমাৰ অহংকাৰ কৰিবলৈ কিবা আছে জানোঁ?শ্ৰেষ্ঠ ক'বলৈ হ'লে আমি আকাশ,মাটি ,সূৰ্য,গছ আদিক ক'ব লাগিব। সিহঁতক আমি কিমান নিৰ্যাতন কৰিলোঁ তথাপিও সকলো নীৰৱে সহি গৈছে।অথচ আমিবোৰ!\n:হয় ও,যি প্ৰকৃতিয়ে আমাক জীৱন দান দি আছিল,তাৰ ওপৰত আমি কিমান অত্যাচাৰ কৰিলোঁ।আজি প্ৰকৃতিয়ে দেখুৱাই দিছে নিজৰ শক্তি।নিজৰ বাট নিজে মুকলি কৰি লৈছে।নিজৰ আৱৰণ সোলাইছে। মানুহবোৰ ঘৰত সোমোৱাৰ লগে লগে প্ৰকৃতিয়ে মুক্ত বিচৰণ কৰিছে।আজি পৃথিৱীৰ সকলো কল- কাৰখানা বন্ধ,প্ৰকৃতিও মুক্ত,বতাহো মুক্ত ।এতিয়া সকলোয়ে মুকুলিকৈ উশাহ ল'ব পাৰিছে।নৈ,চৰাই চিৰিকতি মুক্ত মনে উৰিছে,গাইছে।বনৰ পশুবোৰ মুক্তমনে বিচৰণ কৰি আছে।কিমান মনোগ্ৰাহী হৈছে পৃথিৱীখন। যেন অজান শক্তিয়ে নিচুকণি গীত গাই\n:এতিয়া ফোন ৰাখিছোঁ,কথাবোৰ ভাবি চাচোন।তাৰ পিছত ফোন কৰিবি।\nআজি বিহু বিহু, কালি\nবিহু বিহু, নাহৰ ফুল ফুলিবৰ বতৰ. . . .৷”\nবিহুনামটো গুনগুনাই শৰ্মাই ফোনৰ লাইন কাটি দিলে।\nফোনৰ লাইন কাটি দিয়াত আবিদ মাষ্টৰৰ মুখ ভাবগধুৰ দেখা গ'ল।মুহূৰ্তৰ ভিতৰতে আকৌ মুখৰ ভাৱ পৰিবৰ্তন হ'ল।লগে লগে আকৌ শৰ্মাৰ নম্বৰ ডায়েল কৰিলে . . . .।\nধৰ্ম Reviewed by Begum Asma on May 03, 2020 Rating: 5


“Angel” - এই সময়ত ᴾᴶᴹ\n16 Dec “Angel”\nShare “নীলম, পানী এগিলাছ দিয়া না। ইমান পিয়াহ লাগিছে! অথনিৰ পৰা মাতি আছোঁ, তুমি মতা নাই কিয়?” —অম্লানে মানুহজনীক চিঞৰি ক’লে।\nনীলমে কোঁচত কেঁচুৱাটো লৈ এহাতে পানী এগিলাছ ধৰি লাহে লাহে খোজ দি অম্লানৰ ওচৰ পালেহি— “ওঁহ, লোৱা। বাকী কিবা কাম কৰিবলৈ ল’লেই দেখোন নালাগে নালাগে কৰা। পানী এগিলাছো তুমি নিজেই আনি ল’ব নোৱৰানে? গম পাওঁ মই, তোমাৰ একো পিয়াহ লগা নাই, এনেই চিঞৰি আছা তুমি!”\n“সঁচাকৈ পিয়াহ লাগিছে। পিয়াহ লগাতো হয় বুলি মই এতিয়া তোমাক কেনেকৈ প্ৰমাণ কৰি দিম? এইয়া চোৱা, মই গোটেই গিলাছ পানী খায়েই দিলোঁ!”\n“কূটবুদ্ধিটো জিভাৰ আগতে থাকে তোমাৰ! একেৰাহে নীলম নীলম বুলি যে চিঞৰি থাকা, এতিয়াও কলেজত ক্লাছমেট হৈ পঢ়ি থকা দিনতে আছা বুলি ভাবি আছা নেকি তুমি? আজিলৈকে বেলেগ নাম এটা দিব নোৱাৰিলা? আৰু তোমাৰ মুখত Darling, Angel এইবোৰ শুনিবলৈ মই চাগে অহা জনমতো সাধনা কৰিব লাগিব!!”\n“কি কৰিম মই? ভাবি ভাবি ভাল নাম এটা বিচাৰিয়েই নাপালোঁ। আৰু তুমিওতো মোক যিটো নাম দিলা আৰু— “জান”! সেইটো ছোৱালীক মতা নাম হে!”\n“ছোৱালীক মতা নাম নহয়, ল’ৰাকো মাতিব পাৰি। নক’বা তেনেকৈ! ইহ, এতিয়া নিজে জিকিবলৈ কথা কৈছে শুনা!! উলিওৱাচোন তুমি নিজে নাম এটা, চাওঁ। ইমান বছৰে নোৱাৰিলা!”\n“তোমাক মই বেলেগ নাম নিদিও, নীলম নামটোৱেই মোৰ বহুত ভাল লাগে। সেইটো নামেৰে মাতিলে মোৰ সমস্ত ভাৱ প্ৰকাশ হৈ যায়। সেইটো নামৰ ওচৰত Darling, Angel এই সম্বোধনবোৰ একেবাৰে তল পৰি গুচি যায়। আৰু Angelতো একেবাৰে সৰগত আছে, কোন যাব তালৈ বিচাৰি, তুমিহে পৃথিৱীত আছা...”\n“হ’ল আৰু। আকৌ তেল মৰা আৰম্ভ কৰি দিলা ন? লাভ নাই, মই বুজি পাওঁ। তোমাৰ তেল মৰা কথা!”\n“সঁচাকৈ কৈছোঁ। এইটো নামেই মোৰ বহুত ভাল লাগে। বেলেগৰ এইটো নাম থাকিলে মই সহ্যই কৰিব নোৱাৰোঁ। চক খাই যাওঁ মই। এইয়া চোৱা—” অম্লানে তাৰ ম’বাইলটো হাতলৈ তুলি তাইক দেখুৱাই ক’লে— “নীলম নামৰে মোৰ আগৰ লগৰ দুজনী যে আছিল— এজনী নীলম হাজৰিকা, আৰু আনজনী নীলম গোস্বামী— সিহঁতৰ নম্বৰবোৰ মই contact list ত Neelam বুলি save কৰা নাই। চোৱা— N Hazarika আৰু N Goswami বুলিহে save কৰিছোঁ। আৰু তুমি ফেচবুকতো চাব পাৰা, নীলম নামৰ মোৰ যিকেইজনী বন্ধু আছে সবকে Acquaintances ত ভৰাই থৈছোঁ। নহ’লে সিহঁতৰ আপডেটবোৰ কেতিয়াবা দেখা পাই গ’লে মই বহুত চক খাই যাওঁ, এইটো নামৰ বেলেগ মানুহ থকাতো মই দেখিবই নোৱাৰোঁ, কেতিয়াবা দেখা পাই গ’লে কিবা এক অজান আতংকৰ পৰা নিজকে উদ্ধাৰ কৰি ল’বলৈ মোৰ বহু সময় লগা হয়। আনকি Nee ৰে আৰম্ভ হোৱা আৰু যিকোনো নামেই সহ্য কৰিবলৈ মোৰ বহুত কষ্ট হয়। আমাৰ লগত নীৰজ নামৰ ল’ৰা এজন আছিল; তাৰো নম্বৰটো মই Neeraj নামত save কৰা নাই, Neraj বুলিহে save কৰিছোঁ, এইয়া চোৱা—” অম্লানে পুনৰ তাৰ ম’বাইলটো নীলমৰ পিনে দেখুৱালে। তাই অম্লানৰ চকুলৈ একেঠিৰে চাই কথাবোৰ শুনি আছিল। মাথোঁ প্ৰথমবাৰহে তাই অম্লানৰ ম’বাইলটোলৈ চাইছিল। এইবাৰ তাই পুনৰ ম’বাইলটোলৈ নাচালেই, তাই তাৰ চকুলৈকে চাই থাকিল। মূৰটো ঘূৰাই অম্লানেও তাইৰ চকুলৈ চাই পঠিয়ালে। মনত অত বছৰ সাঁচি থোৱা কথাখিনি কৈ সি নিজেও মন্ত্ৰমুগ্ধ হৈ পৰিছিল। কোন সময়তনো তাই, চ’ফাখনত তাৰ কাষতে বহিল সেই কথা সি গমেই পোৱা নাছিল, আনকি নীলমে নিজেও গম পোৱা নাছিল। তাই নিজকে বহুত সুখী যেন অনুভৱ কৰিবলৈ ধৰিলে। দুয়োৱে পৰস্পৰৰ চকুলৈ হাজাৰ যোজন দূৰত্বৰ হেঁপাহেৰে চাই থাকিবলৈ আৰম্ভ কৰিলে; ইমান হেঁপাহেৰে যদি প্ৰিয়জনক ওচৰতে লগ পোৱা যায়, তেন্তে প্ৰেমৰ সাগৰৰ শত মাইল গভীৰতাত নিজকে বিচাৰি পোৱা যেন অনুভৱ হয়। সিহঁত যেন ক’ত আছে...., সেয়া নিজে ভাবিবলৈ সামান্যও আহৰি নহ’ল...। পাছৰ মুহূৰ্তবোৰ কেনেদৰে পাৰ হৈ যাব সেইটো কল্পনা কৰিবলৈ স্বয়ং প্ৰেমৰ দেৱতাও যেন সক্ষম নহ’ব। কেইবা যুগ ব্যৱধানৰ মূৰতহে এনে মুহূৰ্ত প্ৰেমিক-প্ৰেমিকাৰ মাজলৈ আহি পৰে। সেই মুহূৰ্তৰ সাক্ষী হ’বলৈ নীলমৰ কোঁচৰ কেঁচুৱাটোৰো প্ৰেমবোধ গঢ়িয়েই উঠা নাই চাগে, সিতো অভিমন্যু নহয়! তাই অম্লানৰ কাষত বহোঁতেই কেঁচুৱাটোৰ ভৰি দুখন অম্লানৰ গাত জোৰকৈ ঠেকা লাগি ধৰিছিল। সি দুখ পাই গাতো লৰচৰ কৰিব বিচাৰোঁতেও সিহঁত দুটাই একো গমেই নাপালে। সি আৰু দুখ সহ্য কৰি থাকিব নোৱাৰিলে, মাকক ঢকা দুটামান মাৰি সি ‘ভে...’কৈ মুখখন মেলি দিলে....।\nপঠনীয়: তিনিটা এক মিনিটৰ গল্প\tNo Comments\nটোকাবহীটোকাবহী (সংগ্ৰহ) : ১ – ১০\nসমাজআওমৰণে মৰা শ্বহীদজনৰ হাড়“আনে কি ভাবে তোমাক কিয় লাগে?”\tপ্ৰজ্ঞাৰ পোহৰপ্ৰজ্ঞাৰ পোহৰ : প্ৰমাটোকাবহী (প্ৰজ্ঞা) : ১ – ১০\nঅতিথি লেখকচম্পক শৰ্মাৰ সৈতে এটি সাক্ষাৎকাৰ\t© ২০১৭, পংকজ জ্যোতি মহন্ত


ভাৰতীয় গণতন্ত্ৰ | সমাজ বিজ্ঞান | দশম শ্ৰেণী | Social Science | Class X |\nAugust 30, 2021 September 28, 2021 AdminClass X, NCERT Solutions- অসমীয়া মাধ্যম, সমাজ বিজ্ঞান - দশম শ্ৰেণীclass 10, class x, notes, political science, social science, solution, অসমীয়া মাধ্যম, টোকা, দশম শ্ৰেণী, ভাৰতীয় গণতন্ত্ৰ, ৰাজনীতি বিজ্ঞান, সমাজ বিজ্ঞান, সমাধান\nইয়াত অসমীয়া মাধ্যমৰ, সমাজ বিজ্ঞান বিষয়ৰ, প্ৰশ্নৰ উত্তৰ সমূহ দিয়া হৈছে ৷ দশম শ্ৰেণীৰ, ৰাজনীতি বিজ্ঞান খণ্ডৰ অধ্যায়- ১ ভাৰতীয় গণতন্ত্ৰ ( Indian Democracy) পাঠটিত থকা প্ৰশ্নৰ উত্তৰ সমূহ ইয়াত পাব |\nভাৰতীয় গণতন্ত্ৰ – অনুশীলনী\n১। ১৯৪৫ চনত অনুষ্ঠিত হোৱা নিৰ্বাচনত ইংলেণ্ডত কোনটো দল জয়ী হৈছিল ?\nউত্তৰ – ১৯৪৫ চনত অনুষ্ঠিত হোৱা নিৰ্বাচনত ইংলেণ্ডত শ্রমিক দলজয়ী হৈছিল ৷\n২। ‘কেবিনেট মিছন’ ভাৰতলৈ কেতিয়া আহিছিল ?\nউত্তৰ – ‘কেবিনেট মিছন’ ভাৰতলৈ ১৯৪৬ চনৰ মাৰ্চ মাহত আহিছিল ৷\n৩। সংবিধান সভাৰ প্রথম সভাপতি কোন আছিল ?\nউত্তৰ – সংবিধান সভাৰ প্রথম সভাপতি আছিল ড° সচ্ছিদানন্দ সিন্হা ৷\n৪। খচৰা সমিতিৰ অধ্যক্ষজনৰ নাম কি ?\nউত্তৰ – খচৰা সমিতিৰ অধ্যক্ষজনৰ নাম আছিল ড° বি. আৰ. আম্বেদকাৰ।\n৫। সমাজবাদী’ আৰু ধৰ্মনিৰপেক্ষ’ শব্দ দুটা সংবিধানৰ কিমান সংশোধনী মতে প্রস্তাৱনাত সন্নিৱিষ্ট হৈছিল ?\nউত্তৰ – সংবিধানৰ ৪২তম সংশধনৰ জৰিয়তে ‘সমাজবাদী’ আৰু ’ধর্মনিৰপেক্ষ’ শব্দ দুটা সংবিধানৰ প্ৰস্তাৱনাত সন্নিবিষ্ট কৰা হৈছিল।\n৬। ইংৰাজী Federation শব্দটো কোনটো লেটিন শব্দৰ পৰা আহিছে ?\nউত্তৰ – ইংৰাজী ‘Federation’ শব্দটো লেটিন শব্দ ‘Foedus’ৰ পৰা আহিছে।\n৭। ‘যুক্তৰাষ্ট্ৰৰ গৃহভূমি’ বুলি কাক কোৱা হয়।\nউত্তৰ – ‘যুক্তৰাষ্ট্ৰৰ গৃহভূমি’ বুলি আমেৰিকা যুক্তৰাষ্ট্রক কোৱা হয়।\n৮। ভাৰতবৰ্ষত দ্বৈত নাগৰিকত্বৰ ব্যৱস্থা আছেনে ?\nউত্তৰ – ভাৰতবৰ্ষত দ্বৈত নাগৰিকত্বৰ ব্যৱস্থা নাই।\n৯।ভাৰতবৰ্ষৰ সংসদীয় গণতন্ত্রৰ ধাৰণাটো কোনখন দেশৰ সংবিধানৰ পৰা অনুকৰণ কৰা হৈছে ?\nউত্তৰ – ভাৰতবৰ্ষৰ সংসদীয় গণতন্ত্রৰ ধাৰণাটো ইংলেণ্ডৰ সংবিধানৰ পৰা অনুকৰণ কৰা হৈছে ৷\n১। ব্রিটিছ চৰকাৰে ‘কেবিনেট মিছন’ক কিয় ভাৰতলৈ পঠাইছিল ?\nউত্তৰ – ভাৰতবৰ্ষৰ বাবে এখন সংবিধান ৰচনাৰ কাৰণে প্ৰয়োজনীয় পৰিৱেশ আৰু প্ৰস্তুতি চলাবৰ অৰ্থে ব্রিটিছ চৰকাৰে ‘কেবিনেট মিছন’ক ভাৰতলৈ পঠাইছিল ৷\n২। ১৯৪৭ চনৰ ১৫ আগষ্টৰ পৰা ১৯৫০ চনৰ ২৬ জানুৱাৰীলৈ ভাৰতবৰ্ষৰ শাসন ব্যৱস্থা কি আইনৰ ভিত্তিত চলিছিল আৰু আইনখন কোনে প্রস্তুত কৰিছিল ?\nউত্তৰ – ১৯৪৭ চনৰ ১৫ আগষ্টৰ পৰা ১৯৫০ চনৰ ২৬ জানুৱাৰীলৈ ভাৰতবৰ্ষৰ শাসন ব্যৱস্থা ১৯৩৫ চনৰ ভাৰত চৰকাৰ আইনৰ ভিত্তিত চলিছিল আৰু আইনখন ইংলেণ্ডৰ সংসদে প্রস্তুত কৰিছিল।\n৩। প্রস্তাৱনাত ‘আমি ভাৰতীয় জনসাধাৰণে’ বুলি কিয় উল্লেখ কৰা হৈছে ?\nউত্তৰ – প্রস্তাৱনাত ‘আমি ভাৰতীয় জনসাধাৰণে’ বুলি উল্লেখ কৰি সংবিধান প্ৰণেতাসকলে স্পষ্ট কৰিছে যে সংবিধানখনৰ ৰচক ভাৰতীয় জনগণ, সংবিধানখন ভাৰতীয় জনগণৰ আৰু ভাৰতীয় জনগণেই সংবিধানৰ আঁৰত থকা বৃহৎ শক্তি ৷\n৪। ‘সার্বভৌম’ মানে কি বুজা ?\nউত্তৰ – সার্বভৌমত্ব হৈছে ৰাষ্ট্রৰ সর্বোচ্চ ক্ষমতা। ভাৰতবৰ্ষৰ ক্ষেত্ৰত ইয়াৰ অৰ্থ হ’ল বাহ্যিকভাৱে ভাৰতবৰ্ষ কোনো বিদেশী শক্তিৰ তলতীয়া নহয় আৰু আভ্যন্তৰীণভাৱেও ভাৰতবর্ষ কোনো বিশেষ শক্তিৰ দ্বাৰা পৰিচালিত নহয়।\n৫। কোন চনৰ কিমান সংখ্যক সংশোধনী অনুসৰি সংবিদানৰ প্ৰস্তাৱনাত ‘সমাজবাদী’ আৰু ধৰ্মনিৰপেক্ষ’ শব্দ দুটা সন্নিৱিষ্ট কৰা হৈছে।\nউত্তৰ – ১৯৭৬ চনৰ ১৮ ডিচেম্বৰত হোৱা সংবিধানৰ ৪২ তম সংশোধনী অনুসৰি সংবিধানৰ প্ৰস্তাৱনাত ‘সমাজবাদী’ আৰু ‘ধর্মনিৰপেক্ষ’ শব্দ দুটা সন্নিৱিষ্ট কৰা হৈছিল ।\n৬। ‘অর্ধ যুক্তৰাষ্ট্র’ কাক বোলে ?\nউত্তৰ – কোনো ৰাষ্ট্রৰ শাসন ব্যৱস্থাত যুক্তৰাষ্ট্ৰীয় আৰু এককেন্দ্রিক চৰকাৰ উভয়ৰে বৈশিষ্ট্য থাকিলে তেনে ৰাষ্ট্ৰক ‘অর্ধ-যুক্তৰাষ্ট্র’ বুলি কোৱা হয়।\n৭। কোনকেইখন আইনে পৰাধীন ভাৰতবৰ্ষত সীমিত সংসদীয় পদ্ধতিৰ প্ৰৱৰ্তন কৰিছিল ?\nউত্তৰ – ১৯৩৫ চনৰ ভাৰত চৰকাৰ আইনে পৰাধীন ভাৰতবৰ্ষত সীমিত সংসদীয় পদ্ধতিৰ প্রৱৰ্তন কৰিছিল।\n১। ভাৰতবৰ্ষৰ সংবিধানৰ প্ৰস্তাৱনাত সংবিধানৰ আদর্শ কেনেদৰে প্ৰকাশ পাইছে আলোচনা কৰা।\nউত্তৰ – প্রস্তাৱনা হ’ল সংবিধানৰ পাতনি। ভাৰতবৰ্ষৰ সংবিধানৰ প্রস্তাৱনাত সংবিধানৰ মূল বিষয়বস্তু (আদর্শ আৰু লক্ষ্য) সম্পর্কে বিৱৰণ আছে। সেই বাবেই বহুতে প্রস্তাৱনাক ভাৰতৰ সংবিধানৰ আত্মা, বিবেক, দুৱাৰদলি আৰু চাবিকাঠি বুলি অভিহিত কৰে।\n‘আমি ভাৰতীয় জনসাধাৰণে’ বুলি আৰম্ভ হোৱা প্ৰস্তাৱনাত থকা প্ৰতিটো শব্দত নিহিত হৈ আছে নির্দিষ্ট আদর্শ। প্রস্তাৱনাত ‘আমি ভাৰতীয় জনসাধাৰণে’ বুলি উল্লেখ কৰি সংবিধান প্রণেতাসকলে স্পষ্ট কৰিছে যে সংবিধানখনৰ ৰচক ভাৰতীয় জনগণ, সংবিধানখন ভাৰতীয় জনগণৰ আৰু ভাৰতীয় জনগণেই সংবিধানৰ আঁৰত থকা বৃহৎ শক্তি।\nপ্রস্তাৱনাত থকা গুৰুত্বপুর্ণ শব্দকেইটা হ’ল— সার্বভৌম’ (Sovereign), সমাজবাদী’ (Socialist), ‘ধর্মনিৰপেক্ষ’ , ‘গণতান্ত্রিক’ আৰু ‘প্রজাতন্ত্র’ । এই আটাইকেইটা শব্দৰ মাজতে সংবিধানৰ আদর্শ প্রতিফলিত হৈছে।\nইয়াৰ উপৰি প্ৰস্তাৱনাত উল্লেখ আছে যে ভাৰতৰ জনগণই দেশখনত ন্যায়, স্বাধীনতা, সমতা আৰু ভাতৃত্ববোধ প্রতিষ্ঠা কৰিব। ন্যায়, স্বাধীনতা, সমতা আৰু ভাতৃত্ববোধ প্রতিষ্ঠাৰ উল্লেখেৰে সংবিধান প্রণেতাসকলে সংবিধানৰ আদৰ্শ আৰু লক্ষ্যক বিশেষভাৱে প্রতিফলিত কৰিছে।\n২। ‘সার্বভৌম’, ‘সমাজবাদী’, ‘ধর্মনিৰপেক্ষ’, ‘গণতান্ত্রিক আৰু ‘গণৰাজ্য’ বুলিলে কি বুজা বহলাই লিখা।\nউত্তৰ – ‘সার্বভৌম’, ‘সমাজবাদী’, ‘ধর্মনিৰপেক্ষ’, ‘গণতান্ত্রিক আৰু ‘গণৰাজ্য’ – এই শব্দ কেইটা তলত দিয়া ধৰণে বৰ্ণনা কৰিব পাৰি –\nসার্বভৌম – সার্বভৌমত্ব হৈছে ৰাষ্ট্রৰ সর্বোচ্চ ক্ষমতা। অর্থাৎ বাহ্যিকভাৱে ভাৰতবৰ্ষ কোনো বিদেশী শক্তিৰ তলতীয়া নহয় আৰু আভ্যন্তৰীণভাৱেও ভাৰতবৰ্ষ কোনো বিশেষ শক্তিৰ দ্বাৰা পৰিচালিত নহয়।\nসমাজবাদী – ভাৰতবর্ষ এখন সমাজবাদী ৰাষ্ট্র। সংবিধানৰ ৪২ নং সংশোধনী আইনৰ জৰিয়তে ১৯৭৬ চনত এই শব্দটো প্রস্তাৱনাত সংযোজন কৰা হৈছে। ভাৰতবৰ্ষত মানুহৰ মাজত আয়, মর্যাদা আৰু জীৱনধাৰণৰ মানদণ্ডৰ বিষয়ত বৈষম্য অথবা অসমতা নাথাকিব। উৎপাদনৰ আহিলাসমূহ জাতীয়কৰণ হ’ব। জাতীয় আয়ৰ সমবিতৰণৰ ব্যৱস্থাৰে আৰু মিশ্র অর্থনীতিৰ জৰিয়তে সমাজবাদ প্রতিষ্ঠা হ’ব। দেশৰ অর্থনীতি জনসাধাৰণে নির্ধাৰণ কৰিব। কোনো পুঁজিপতিৰ দ্বাৰা দেশৰ অর্থনীতি নির্ধাৰণ নহ’ব।\nধর্মনিৰপেক্ষ – ভাৰতবর্ষ এখন ধর্মনিৰপেক্ষ ৰাষ্ট্ৰ হ’ব। ইয়াত চৰকাৰী ধর্ম বুলি কোনো ধর্ম নাথাকিব। চৰকাৰৰ দৃষ্টিত সকলো ধর্ম সমান আৰু ধৰ্মৰ নামত কোনো বৈষম্য নাথাকিব। লগতে চৰকাৰে কোনো ধৰ্মৰ প্রতি বিশেষ অনুগ্রহ প্রদর্শন নকৰিব। উল্লেখ্য যে এই ধর্মনিৰপেক্ষ শব্দটো প্রস্তাৱনাত ৪২ নং সংশোধনী মতে সন্নিবিষ্ট হৈছে।\nগণতান্ত্রিক – ভাৰতবর্ষ এখন গণতান্ত্রিক ৰাষ্ট্র। দেশৰ শাসন ব্যৱস্থা জনসাধাৰণৰ প্রতিনিধিৰ দ্বাৰা পৰিচালিত হ’ব। জনসাধাৰণে দেশৰ শাসন নিজৰ বাবে নিজেই চলাব আৰু প্রশাসন জনসাধাৰণৰ ওচৰত দায়বদ্ধ হ’ব।\nগণৰাজ্য – ভাৰতবৰ্ষ এখন গণৰাজ্য। দেশখনৰ ৰাষ্ট্রপ্রধানজন(ৰাষ্ট্রপতি) জনসাধাৰণৰ দ্বাৰা নির্বাচিত ব্যক্তি হ’ব। ৰাষ্ট্রপ্রধানৰ পদবীটো বংশানুক্রমিক নহ’ব অথবা কোনোবাই বাছনি কৰা বিশেষ ব্যক্তি নহ’ব।\n৩। নেহৰুৰ উদ্দেশ্য সম্পর্কিত প্ৰস্তাৱকেইটা আলোচনা কৰা।\nউত্তৰ – নেহৰুৰ উদ্দেশ্য সম্পর্কিত প্ৰস্তাৱকেইটা এনে ধৰণৰ –\n১। সংবিধান সভাই ভাৰতবৰ্ষক স্বাধীন, সার্বভৌম, গণৰাজ্য হিচাপে ঘোষণা কৰিবলৈ দৃঢ় প্রতিজ্ঞ।\n২। ব্রিটিছ শাসিত ভাৰতবৰ্ষৰ ভূখণ্ড আৰু ভাৰতৰ অন্তর্ভুক্ত হ’ব বিচৰা দেশীয় ৰাজ্যবিলাকক লৈ ৰাজ্যসমূহৰ সংঘ গঠিত হব।\n৩। ভাৰতবৰ্ষৰ জনসাধাৰণৰ সামাজিক, অর্থনৈতিক আৰু ৰাজনৈতিক ন্যায়, সমতা, ধর্মীয় স্বাধীনতা ৰক্ষা, চিন্তা আৰু মতামত প্রকাশৰ স্বাধীনতাক স্বীকৃতি প্রদান কৰা৷\n৪। অনুসূচিত জাতি, জনজাতি, অনুন্নত সম্প্রদায় আৰু সংখ্যালঘু জনসাধাৰণৰ সুৰক্ষাৰ ব্যৱস্থা থাকিব।\n৫। দেশৰ স্বাধীনতা, সার্বভৌমত্ব আৰু অখণ্ডতা ৰক্ষা কৰাৰ ওপৰত গুৰুত্ব প্রদান কৰা হ’ব ৷\n৬। আন্তর্জাতিক সুসম্পর্ক, বিশ্ব শান্তি ৰক্ষা আৰু জনগণৰ কল্যাণৰ বাবে ভাৰতবৰ্ষই সম্পূর্ণ সহযোগিতা আগবঢ়াব।\n৭। জনসাধাৰণেই হ’ব সকলো ক্ষমতাৰ উৎস। সার্বভৌম দেশখনৰ চৰকাৰ আৰু সকলো অংগই জনসাধাৰণৰ পৰা ক্ষমতা লাভ কৰিব।\n৮। সংঘত যোগ দিয়া সহযোগী দেশীয় ৰাজ্যসমূহে অৱশিষ্ট ক্ষমতাৰ সৈতে স্বায়ত্তশাসনৰ মাজেৰে অংগৰাজ্যৰ মর্যাদা লাভ কৰিব।\n8।ভাৰতবৰ্ষৰ যুক্তৰাষ্ট্ৰীয় ব্যৱস্থাৰ বৈশিষ্ট্যসমূহ আলোচনা কৰা।\nউত্তৰ – ভাৰতবৰ্ষৰ যুক্তৰাষ্ট্ৰীয় ব্যৱস্থাৰ বৈশিষ্ট্যসমূহ তলত আলোচনা কৰা হ’ল –\n১।সংবিধান প্রণেতা পণ্ডিতসকলে আমাৰ ব্যৱস্থাটোক অর্ধ-যুক্তৰাষ্ট্র, ব্যতিক্রমধর্মী যুক্তৰাষ্ট্র, কেন্দ্রীভূত যুক্তৰাষ্ট্র’ , ‘গঠনত যুক্তৰাষ্ট্র কিন্তু আদর্শত এককেন্দ্রিক’ বুলি অভিহিত কৰিছে।\n২। আমাৰ যুক্তৰাষ্ট্ৰত অংগৰাজ্যসমূহৰ বিলগ্ন হোৱা অথবা আঁতৰি যোৱাৰ অধিকাৰ নাই।\n৩। আমাৰ অংগৰাজ্যসমূহৰ সুকীয়া সংবিধানৰ ব্যৱস্থা নাই। সমগ্ৰ ভাৰতবর্ষ যুক্তৰাষ্ট্রৰ বাবে এখন সংবিধান আৰু সেইখন হ’ল ভাৰতীয় সংবিধান ।\n৪। ভাৰতবৰ্ষৰ কেন্দ্ৰীয় চৰকাৰ অধিক শক্তিশালী।\n৫। যদিও সংবিধানে তিনিধন সূচীৰ জৰিয়তে কেন্দ্ৰ আৰু ৰাজ্যৰ মাজত ক্ষমতাৰ ভাগ-বিতৰণ কৰিছে তথাপি সকলো গুৰুত্বপূৰ্ণ ক্ষমতা কেন্দ্ৰৰ ওচৰত কেন্দ্রীভূত হৈ থাকে।\n৬। ৰাজ্যপালসকলৰ নিযুক্তিৰ প্রক্রিয়াই ভাৰতবৰ্ষক যুক্তৰাষ্ট্ৰীয় চৰিত্ৰ প্ৰদান কৰা নাই । ৰাজ্যপালে ৰাজ্যখনত কেন্দ্রীয় চৰকাৰৰ প্রতিনিধি হিচাপে কাম কৰে।\n৭।ভাৰতবর্ষত ‘দ্বৈত নাগৰিকত্ব’ৰ ব্যৱস্থা নাই। এজন নাগৰিক একমাত্র ভাৰতবৰ্ষৰ নাগৰিক। তেওঁ কোনো অংগৰাজ্যৰ নাগৰিক হ’ব নোৱাৰে ৷\n৫। ভাৰতবৰ্ষৰ সংসদীয় পদ্ধতিৰ চৰকাৰৰ উল্লেখযোগ্য বৈশিষ্ট্যসমূহৰ ওপৰত ব্যাখ্যা আগবঢ়োৱা।\nউত্তৰ – ভাৰতবৰ্ষৰ সংসদীয় পদ্ধতিৰ চৰকাৰৰ উল্লেখযোগ্য বৈশিষ্ট্যসমূহ তলত উল্লেখ কৰা হ’ল –\n১। ভাৰতবৰ্ষৰ সংসদ দুখন সদনেৰে গঠিত – লোকসভা আৰু ৰাজ্যসভা ৷\n২। লোকসভা আৰু ৰাজ্যসভা নামৰ এই দুখন সদনৰ লগতে ভাৰতৰ ৰাষ্ট্রপতিজনো ভাৰতৰ সংসদৰ অবিচ্ছেদ্য অংগ।\n৩। সংবিধান অনুসৰি ভাৰতবৰ্ষত প্রচলিত হোৱা সংসদীয় গণতন্ত্রই জনসাধাৰণৰ ওচৰত বিশেষভাৱে দায়বদ্ধ এখন চৰকাৰ গঠন কৰিছে।\n৪। ভাৰতবৰ্ষৰ সংসদীয় গণতন্ত্ৰৰ ৰাষ্ট্ৰপ্ৰধানজন জনগণৰ দ্বাৰা নিৰ্বাচিত হোৱা ব্যক্তি ৷\nঅধ্যায় ২ – আন্তৰ্জাতিক সংস্থা – ৰাষ্ট্ৰ সংঘ আৰু অন্যান্য\nPrevious Previous post: মূল অৰ্থনৈতিক সমস্যাসমূহ\nNext Next post: মুদ্ৰা আৰু বেংক ব্যৱস্থা\n6 Replies to “ভাৰতীয় গণতন্ত্ৰ”\nPingback: অৰ্থনৈতিক ভূগোল : বিষয়বস্তু আৰু সম্পদ | সমাজ বিজ্ঞান | দশম শ্ৰেণী\nPingback: পৃথিৱীৰ ভূগোল | সমাজ বিজ্ঞান | দশম শ্ৰেণী | Social Science | Class X\nPingback: মুদ্ৰা আৰু বেংক ব্যৱস্থা | সমাজ বিজ্ঞান | দশম শ্ৰেণী | Social Science | Class X\nPingback: আন্তৰ্জাতিক সংস্থা – ৰাষ্ট্ৰ সংঘ আৰু অন্যান্য | সমাজ বিজ্ঞান | দশম শ্ৰেণী\nPingback: ভাৰতীয় গণতন্ত্ৰ - Notes | সমাজ বিজ্ঞান | দশম শ্ৰেণী | ৰাজনীতি বিজ্ঞান\nPingback: বংগ বিভাজন (১৯০৫-১৯১১) আৰু স্বদেশী আন্দোলন | দশম শ্ৰেণী


Mrityu Haboti (মৃত্যু সাবটি) | Lyrics By Bhupen Hazarika | Assamese Lyrics - AssameseLyrical.com\nMrityu Haboti (মৃত্যু সাবটি) | Lyrics By Bhupen Hazarika\nMrityu Haboti (মৃত্যু সাবটি) Lyrics By Bhupen Hazarika, visit AssameseLyrical.com for more Assamese lyrics\nSong: Mrityu Haboti (মৃত্যু সাবটি)\nMrityu Haboti Lyrics\nMrityu Haboti Lyrics:---\nতোমাৰ বাটকে চাই।\nতোমাৰ আহৰি নাই।\nকোনোবাই ঢাকি দিলে\nদেহাটি তিয়াই দিলে\nনিশ্চয় তুমি তেতিয়া আছিলাঁ।\nআনৰ মৰম ছুই!\nমই আছিলোঁ ক্ষণ গণি গণি\nআশাৰ বৃক্ষ ৰুই।\nচিৰশান্তিৰ কোলাত আজি\nপালোঁ মোৰ বিচৰা ঠাই\nতুমি কিয় বাৰু এতিয়াও মোক\nজোকাবলেʼ এৰা নাই ?\nজীৱনৰ পাৰৰ কাহিনী সামৰি\nতুমি যোৱা কিয় নাই?\nজীয়া মায়াৰ বান্ধ খুলি লʼলোঁ\nভাল পাওঁ বুলি কৈ\nঅসীম মৰণ নৈ।।\nAssamese Lyrics - AssameseLyrical.com: Mrityu Haboti (মৃত্যু সাবটি) | Lyrics By Bhupen Hazarika


'চলো পাল্টাই'ত সাঙোৰ খাইছে মমতা বেনাৰ্জীৰ TMCৰ নাম|tmc-name-included-in-chalo-paltai-campaign!– News18 Assam\n'চলো পাল্টাই'ত সাঙোৰ খাইছে মমতা বেনাৰ্জীৰ TMCৰ নাম!\nডিব্ৰুগড় সত্ৰ ন্যায়াধীশ আদালতত হাজিৰ হ’ব জুবিন\nজু-ৰোড বিস্ফোৰণৰ তদন্ত কৰিব NIA-এ!\nএকেলগে এইবাৰ কি পৰিকল্পনা কৰিছে জুবিন–যতীনে!\nকোকৰাঝাৰত অচিনাক্ত দুৰ্বৃত্তৰ হাতত প্ৰাণ গ’ল পিতৃ-মাতৃসহ কন্যাৰ\nৰাজনীতিৰে কি সম্পৰ্ক ষড়যন্ত্ৰকাৰী চেটাৰ্জী-মুখাৰ্জীৰ? শুকুৰ আলীকেই বলে নোৱাৰা শান্তনু মুখাৰ্জীয়ে দেখিছে অসমীয়াক দ্বি-খণ্ডিত কৰাৰ বৃথা সপোন।\nUpdated:June 1, 2019, 7:01 PM IST\nUpdated: June 1, 2019, 7:01 PM IST\nগুঞ্জন কলিতাঃ অসমত স্থায়ীভাৱে বসবাস কৰা অসমৰ বাঙালীসকল যিসময়ত একাকাৰ হৈছে অসমীয়া সমাজ জীৱনৰ সৈতে, তেনে সময়তে এচাম অসম বিৰোধীয়ে ‘চলো পাল্টাই'ৰ জৰিয়তে সিঁচিব বিচাৰিছে অশান্তিৰ বীজ৷ কাৰ ষড়যন্ত্ৰত আৰম্ভ হৈছিল মিছন 'চলো পাল্টাই'? ৰাজনৈতিক পাকচক্ৰত আৰম্ভ হৈছে নেকি অসমক অস্থিৰ কৰাৰ কুৎসা ৰটনা? কোন এই ষড়যন্ত্ৰকাৰী গৰ্গ মুখাৰ্জী, চন্দন চেটাৰ্জী আৰু শান্তনু মুখাৰ্জী?\n'চলো পাল্টাই'ৰ তীব্ৰ বিৰোধিতা কৰি অসমস্থিত বাঙালী জাতীয় সংগঠনসমূহৰ যৌথ মঞ্চই সংবাদমেলযোগে অভিযোগ উত্থাপন কৰে যে, ইয়াৰ আঁৰত থাকিব পাৰে বংগকন্যা মমতা বেনাৰ্জীৰ তৃণমূল কংগ্ৰেছ ৷ এই সন্দৰ্ভত সংগঠনটোৰ সাধাৰণ সম্পাদক সুৰেন সৰকাৰৰ মন্তব্য– ‘লোকসভা নিৰ্বাচনৰ পূৰ্বে তৃণমূল কংগ্ৰেছৰ হৈ কাম কৰিছিল 'চলো পাল্টাই'ৰ অন্যতম হোতা চন্দন চেটাৰ্জীয়ে।’\nসাধাৰণ সম্পাদক সুৰেন সৰকাৰ\nবিজেপিমুখী হোৱাৰ বাবে বাঙালীসকলক উচতাবলৈ এয়া তৃণমূল কংগ্ৰেছৰ ষড়যন্ত্ৰ হ'ব পাৰে বুলি সন্দেহ প্ৰকাশ কৰিছে বাঙালী জাতীয় সংগঠনৰ প্ৰাক্তন সভাপতি সুকুমাৰ বিশ্বাসেও ৷\nপ্ৰাক্তন সভাপতি সুকুমাৰ বিশ্বাস\nঅসমতে থাকি বৃহত্তৰ অসমীয়া জাতিৰ মাজত সংকীৰ্ণতাৰ বীজ ৰোপন কৰিব খোজা কোন এইজন শান্তনু মুখাৰ্জী ?\n২০১৯ৰ লোকসভা নিৰ্বাচনত বৰপেটাৰ পৰা প্ৰতিদ্বন্দ্বিতা কৰিছিল শান্তনু মুখাৰ্জীয়ে ৷ নিৰ্বাচনত জয় হোৱাটো দূৰৰে কথা ধুবুৰী লোকসভা সমষ্টিৰ প্ৰাৰ্থী শুকুৰ আলীতকৈও বহুত কম ভোট লাভ কৰিছিল এইজন স্বয়ম্ভু নেতা শান্তনুৱে ৷ যিজন শুকুৰ আলী নিৰ্বাচনৰ পূৰ্বে বদৰুদ্দিন আজমলক বহুল ভোটত পৰাজিত কৰিম বুলি প্ৰত্যাহ্বান জনাই হঠাৎ চৰ্চিত হৈ পৰিছিল, সেইজন শুকুৰ আলীৰ সৈতেও তুলনা কৰিব নোৱাৰি ‘চলো পাল্টাই’ৰ প্ৰচাৰ চলোৱা স্বয়ম্ভু নেতা শান্তনুক ৷ কোনোধৰণৰ গণভিত্তি নথকা এইসকল স্বয়ম্ভু নেতা-বুদ্ধিজীৱীয়ে অসমক লৈ কৰা ষড়যন্ত্ৰত অসমৰ বাঙালীয়ে ভৰি নিদিয়ে বুলিও স্পষ্ট কৰি দিছে অসমস্থিত বাঙালী জাতীয় সংগঠনসমূহৰ যৌথ মঞ্চই ৷\nGMCH মন্ত্ৰী হিমন্ত বিশ্ব শৰ্মাৰ ছাডেন ভিজিট, কোঠাই কোঠাই ৰোগীৰ খবৰ ল’লে হিমন্ত বিশ্বই


প্ৰতিদ্বন্দ্বী ওলাল মিষ্টাৰ ৰাজকুমাৰৰ! পাপনৰ চুমাক লৈ অখ্যাত শিল্পীৰ ‘আজৱ’ গান | প্ৰথম খবৰ\nHome/ বিনোদন/প্ৰতিদ্বন্দ্বী ওলাল মিষ্টাৰ ৰাজকুমাৰৰ! পাপনৰ চুমাক লৈ অখ্যাত শিল্পীৰ ‘আজৱ’ গান\nপ্ৰতিদ্বন্দ্বী ওলাল মিষ্টাৰ ৰাজকুমাৰৰ! পাপনৰ চুমাক লৈ অখ্যাত শিল্পীৰ ‘আজৱ’ গান\nনিউজ ডেস্ক, প্ৰথম খবৰ: এতিয়াৰেপৰা আৰু প্ৰতিদ্বন্দ্বীহীন নহয় মিষ্টাৰ ৰাজকুমাৰ। আজৱ সৃষ্টিৰে অসমৰ ইমূৰৰপৰা সিমূৰলৈ চৰ্চা লাভ কৰি দেশতো অসমৰ নাক কটা মিষ্টাৰ ৰাজকুমাৰৰ বেশত ওলাই আহিছে আন এজন অদ্ভুত শিল্পী।\nএক কথাত ক’বলৈ গ’লে মিষ্টাৰ ৰাজকুমাৰ মানেই যেন জনপ্ৰিয়তা। তেওঁৰ পৰিচয় গীতিকাৰ, সুৰকাৰ, সংগীত পৰিচালক, ছবি নিৰ্মাতা, ছবি পৰিচালক, অভিনেতা, কণ্ঠশিল্পী আৰু বহুতো। তেওঁ “ওৱান মেন আৰ্মী”। মানুহৰ বাবে ৰাজকুমাৰ ঠাকুৰীয়া অনন্ত কৌতুহলৰ উৎস মিষ্টাৰ ৰাজকুমাৰ।\nআটাইতকৈ ডাঙৰ কথা যে, শেহতীয়াভাৱে ৰাজকুমাৰক প্ৰতিদ্বন্দ্বিতা কৰিব পৰাকৈ অসমত আন এজন কণ্ঠশিল্পীয়ে ভূমুকি মাৰিছে। এইজন কণ্ঠশিল্পীয়ে তেওঁৰ গীতৰ বাবে নিৰ্বাচন কৰিছে শেহতীয়া এটা বিতৰ্কিত ঘটনাক।\nউল্লেখ্য যে, কিছুদিন পূৰ্বে পাপনৰ চুমা বিতৰ্কক লৈ দেশ কঁপি উঠিছিল। সমগ্ৰ ঘটনাৰ ওপৰত ভিত্তি কৰি এটি গীতৰ ভিডিঅ’ ইউ-টিউবত আপলোড কৰে। উল্লেখনীয়ভাৱে লগে লগে চৰ্চাৰ কেন্দ্ৰবিন্দু হৈ পৰিছে এই গীতৰ ভিডিঅ’।\nঅৱশ্যে গীতটোত স্বৰগম বুলিবলৈ একো নাই। সঁচা কথা ক’বলৈ গ’লে গীতটো চাই পাগল হৈ পৰিব আপুনিও! অতনু ভূঞা, নিতুমনি শইকীয়া তথা অৰ্ণৱ গোস্বামীৰ দৰে আগশাৰীৰ সাংবাদিকৰ নাম লৈ লিখি উলিয়াইছে গীতটো। মিষ্টাৰ ৰাজকুমাৰৰ ‘লিগেচী’ লৈ ওলাই অহা এইজন শিল্পীৰ নাম অৱশ্যে এই পৰ্যন্ত অজ্ঞাত।\nবকোত ভয়ংকৰ পথ দুৰ্ঘটনা\nকোকৰাঝাৰৰ উত্তৰ ময়নাগুড়ীত কঁকায়েকৰ নৃশংশতাৰ বলী ভাতৃ\nহঠাৎ তেজপুৰ কেন্দ্ৰীয় কাৰাগাৰত সাংসদ আৰ পি শৰ্মা\nশিৱসাগৰত যুৱকৰ মৃতদেহ উদ্ধাৰ\nৰাজমুকুটত বিষাক্ত প্ৰেমৰ শিকলি\nডুমডুমাত আন্তঃ বিদ্যালয় কাবাদী প্ৰতিযোগিতাৰ সামৰণি


অসম তথা উত্তৰ পূৰ্বাঞ্চলৰ পৰিৱেশ সম্পৰ্কীয় কিছুমান বৈশিষ্ট্য - Environmental Characteristics of Assam and North-East India » Dev Library\nঅসম তথা উত্তৰ পূৰ্বাঞ্চলৰ পৰিৱেশ সম্পৰ্কীয় কিছুমান বৈশিষ্ট্য – Environmental Characteristics of Assam and North-East India\nঅসম তথা উত্তৰ পূৰ্বাঞ্চলৰ পৰিৱেশ সম্পৰ্কীয় কিছুমান বৈশিষ্ট্য – Environmental Characteristics of Assam and North-East India are the TET Notes to each chapter is provided in the list so that you can easily browse throughout different TET syllabus wise notes for অসম তথা উত্তৰ পূৰ্বাঞ্চলৰ পৰিৱেশ সম্পৰ্কীয় কিছুমান বৈশিষ্ট্য – Environmental Characteristics of Assam and North-East India.\nAlso, you can read the Assam TET online notes in these sections as per Assam TET Syllabus guidelines. These notes are part of Assam TET All Subject. Here we have given Assam TET and Other Exam অসম তথা উত্তৰ পূৰ্বাঞ্চলৰ পৰিৱেশ সম্পৰ্কীয় কিছুমান বৈশিষ্ট্য – Environmental Characteristics of Assam and North-East India for All notes, You can practice these here.\nঅসম তথা উত্তৰ পূৰ্বাঞ্চলৰ পৰিৱেশ সম্পৰ্কীয় কিছুমান বৈশিষ্ট্য\nঅসম তথা উত্তৰ পূৰ্বাঞ্চলৰ পৰিৱেশ সম্পৰ্কীয় কিছুমান বৈশিষ্ট্য (Environmental Characteristics of Assam and the North-East India):\n(ক) অসমৰ জিলা, মহকুমা আদিৰ চমু তথ্য (ward, village, districts, autonomous কৌন্সিলছ, country):-\nঅসম:- মাটিকালি প্ৰায়- 78, 438 বৰ্গ কিল’মিটাৰ জনসংখ্যা- 3.11 কোটি (2011 চনৰ পিয়ল)\nজিলা:- ৰাজ্য এখনৰ প্ৰশাসনৰ বৃহত্তম ভৌগোলিক গোট এটাৰ নাম হৈছে জিলা। প্ৰশাসনৰ সুবিধাৰ কাৰণে ৰাজ্য একোখন কেইবাখনো জিলাত বিভক্ত কৰা হয়। প্ৰতিখন জিলাৰে একোখন সদৰ ঠাই থাকে আৰু জিলাখনৰ এগৰাকী মূৰব্বী বিষয়া (DC) থাকে।\nমহকুমা (Sub-division):– প্ৰশাসনিক সুবিধাৰ কাৰণে একোখন জিলাক দুটা বা অধিক সংখ্যক মহকুমাত বিভক্ত কৰা হয়; কোনো কোনো জিলাত এটা মহকুমাও হ’ব পাৰে। মহকুমাৰ মুখ্য প্ৰশাসনিক বিষয়া গৰাকীক মহকুমাধিপতি বোলে। মহকুমাৰ অধীনত বিভিন্ন পৰিষদ (Council), মৌজা, পঞ্চায়ত আদি থাকে। নগৰ চহৰবোৰ পৰিচালনা কৰিবলৈ আৰু নানা উন্নয়নমূলক কাম কৰিবলৈ বিভিন্ন প্ৰকাৰৰ টাউন কমিটি, ৱাৰ্ড কমিটি, পৌৰ নিগম আদি গঠন কৰা হৈছে।\nঅসমত ১২৫ খন নগৰ আছে; মুঠ জনসংখ্যা শতকৰা ১২.৭২ জনে নগৰত বাস কৰে।\nঅসমৰ মহকুমাৰ মুঠ সংখ্যা – ৫৬ টা।\nৰাজহচক্ৰ – ১৪৫, উন্নয়ন খণ্ড – ২১৯, পৌৰসভা – ২৫, গাওঁ -২৬,৩১২, গাওঁ পঞ্চায়ত – ২২০২ খন এইবোৰৰ উপৰিও অঞ্চলভেদে জনজাতীয় সংখ্যাগৰিষ্ঠ লোক বাস কৰা অঞ্চলত প্ৰয়োজনমতে স্বায়ত্ব শাসিত পৰিষদ গঠন কৰা হৈছে।\nবড়ো, মিছিং, ডিমাছা, কাৰ্বি, তিৱা আদি বিভিন্ন গোষ্ঠীৰ নিজৰ নিজৰ স্বায়ত্ব পৰিষদ আছে। সেই পৰিষদবোৰলৈ সদস্য নিৰ্বাচিত কৰা হয় আৰু সেই পৰিষদে জনজাতীয় লোকৰ উন্নতিৰ হকে থকা চৰকাৰী আচনিসমূহ তদাৰক কৰে।\nঅসম তথা উত্তৰ-পূৰ্বাঞ্চলৰ ৰাজসমূহৰ ভৌগোলিক গঠনত বৈচিত্ৰ্য আছে আৰু এই অঞ্চলটো নদ-নদী, পৰ্বত-পাহাৰেৰে বিস্তৃত। এনেধৰণৰ গঠনৰ কাৰণে অঞ্চলটোৰ পৰিৱেশো বৈচিত্ৰ্যময়।\nঅসমৰ জিলা, সদৰ ঠাই, মহকুমা\nজিলা সদৰ ঠাই মহকুমা\nতিনিচুকীয়া তিনিচুকীয়া তিনিচুকীয়া, মাৰ্গেৰিটা, শদিয়া\nডিব্ৰুগড় ডিব্ৰুগড় ডিব্ৰুগড়\nধেমাজি ধেমাজি ধেমাজি, জোনাই\nলক্ষীমপুৰ উত্তৰ লক্ষীমপুৰ উত্তৰ লক্ষীমপুৰ, ঢকুৱাখনা\nশিৱসাগৰ শিৱসাগৰ শিৱসাগৰ, নাজিৰা, চৰাইদেউ\nযোৰহাট যোৰহাট যোৰহাট, মাজুলী, তিতাবৰ\nগোলাঘাট গোলাঘাট গোলাঘাট, ধনশিৰি, কোকাখাত\nশোণিতপুৰ তেজপুৰ তেজপুৰ, গহপুৰ, বিশ্বনাথ চাৰিআলি\nনগাঁও নগাঁও নগাঁও, হোজাই, কলিয়াবৰ\nমৰিগাঁও মৰিগাঁও মৰিগাঁও\nদৰং মঙ্গলদৈ মঙ্গলদৈ, ওদালগুৰি\nনলবাৰী নলবাৰী নলবাৰী\nবৰপেটা বৰপেটা বৰপেটা, বজালী\nগোৱালপাৰা গোৱালপাৰা গোৱালপাৰা\nবঙাইগাঁও বঙাইগাঁও বঙাইগাঁও\nকোকৰাঝাৰ কোকৰাঝাৰ কোকৰাঝাৰ, গোসাইগাও\nধুবুৰী ধুবুৰী ধুবুৰী, দক্ষিণশালমাৰা, বিলাসীপাৰা, হাটশিঙিমাৰী\nডিমা হাছাও হাফলং হাফলং, মাইবং, দিয়ুংব্ৰ\nপূব কাৰ্বি আংলং ডিফু ডিফু, বোকাজান, হাওড়াঘাট\nপশ্চিম কাৰ্বি আংলং হামৰেণ হামৰেণ\nকাছাৰ শিলচৰ শিলচৰ, লক্ষিপুৰ\nহাইলাকান্দি হাইলাকান্দি হাইলাকান্দি\nকৰিমগঞ্জ কৰিমগঞ্জ কৰিমগঞ্জ, ৰামকৃষ্ণ নগৰ\nবাক্সা মছলপুৰ মুছলপুৰ, শালবাৰী, তামোলপুৰ\nচিৰাং কাজলগাও কাজলগাঁও\nওদালগুৰি ওদালগুৰি ওদালগুৰি, ভেৰগাঁও\nকামৰূপ (নগৰ) গুৱাহাটী গুৱাহাটী, চন্দ্ৰপুৰ, দিছপুৰ, সোণাপুৰ\nকামৰূপ (গ্ৰাম্য জিলা) অমিনগাঁও কামৰূপ, আজাৰা, দক্ষিণ কামৰূপ, ৰঙিয়া\nবজালী পাঠশালা বজালী\nবিশ্বনাথ বিশ্বনাথ চাৰিআলি বিশ্বনাথ চাৰিআলি, গহপুৰ\nচৰাইদেউ সোণাৰি চৰাইদেউ\nহোজাই হোজাই হোজাই\nমাজুলী গড়মূৰ মাজুলী\nদক্ষিণ শালমাৰা-মানকাচৰ হাটশিঙিমাৰি হাটশিঙিমাৰি\nবড়োলেণ্ড টেৰিটৰিয়েল এৰিয়া ডিষ্ট্ৰিক্টৰ (BTAD) অধীনত পৰা জিলা কেইখন হৈছে- কোকৰাঝাৰ, বাক্সা, চিৰাং আৰু ওদালগুৰি।\nঅসমৰ ভূ-প্ৰাকৃতিক অৱয়ৱ:- ভূ-প্ৰাকৃতিক অৱয়ৱ বুলিলে বিচ্যুতি, ভাজবিশিষ্ট পৰ্বতমালা, মালভূমি, সৰুবৰ নদী উপত্যকা, পশ্চাদভূমি, প্লাৱন ভূমি, বিচ্ছুৰিত শিলাখণ্ড আদিকে বুজোৱা হয়। অসমৰ মুঠ মাটিকালিৰ 82 শতাংশ হৈছে সমভূমি অঞ্চল আৰু 18 শতাংশ পাহাৰীয়া অঞ্চল।\nভূ-প্ৰাকৃতিকভাৱে অসমত চাৰিটা প্ৰধান অঞ্চল আছে-\n(ক) ব্ৰহ্মপুত্ৰ উপত্যকা অঞ্চল।\n(খ) বৰাক উপত্যকা অঞ্চল।\n(গ) কাৰ্ব মালভূমি অঞ্চল। আৰু\n(ঘ) উত্তৰ কাছাৰ পাৰ্বত্য অঞ্চল তথা বৰাইল পৰ্বতমালা।\n(খ) উত্তৰ পূৰ্বাঞ্চলৰ কিছু কথা:- উত্তৰ-পূৰ্বাঞ্চলৰ ৰাজ্যসমূহত জিলাৰ সংখ্যা, ৰাজ্যৰ ৰাজধানী, মাটিকালি, জনসংখ্যা\nৰাজ্য ৰাজধানী জিলাৰ সংখ্যা মাটিকালি (বৰ্গ কিমি) জনসংখ্যা (লাখ)\nঅৰুণাচল প্ৰদেশ- ইটানগৰ 16 83, 743 13.82\nমণিপুৰ ইম্ফল922, 327 27.21\nমেঘালয় শ্বিলং722, 429 29.64\nমিজোৰাম আইজল 8 29, 081 10.91\nনাগালেণ্ড কোহিমা 11 16, 579 19.80\nঅসম দিছপুৰ 27 78, 438 311.69\nত্ৰিপুৰা আগৰতলা 8 10, 406 36.71\nছিকিম গেংটক47,096 6.10\nউত্তৰ – পূৰ্বাঞ্চলৰ নদ-নদী আৰু প্ৰধান পাহাৰ (Rivers and Hills of NE Region):- নদ-নদী, বিল, হ্ৰদ আদি (Rivers and Wetlands): সমগ্ৰ উত্তৰ পূৰ্বাঞ্চলৰ ভিতৰতে প্ৰধান নদী হৈছে ব্ৰহ্মপুত্ৰ। ইয়াৰ উপৰিও সৰু বৰ উপনদী বহুত আছে। বিশেষকৈ অসমত বহুসংখ্যক বিল আৰু জলাহভূমি, ডাঙৰ ডাঙৰ পুখুৰী আছে; হ্ৰদৰ কাৰণে মণিপুৰ বিখ্যাত। মণিপুৰৰ লোগতক হ্ৰদৰ নাম বিশেষভাৱে উল্লেখযোগ্য।\nৰাজ্য প্ৰধান পাহাৰ প্ৰধান নদ-নদী\nঅসম উত্তৰ কাছাৰ আৰু কাৰ্বি পাহাৰ ব্ৰহ্মপুত্ৰ, বৰাক, সোৱণশিৰী, জীয়াভৰালী, মানাহ,বুঢ়ীদিহিং, ধনশিৰি, কপিলী, বেকী, বৰনদী ইত্যাদি।\nঅৰুণাচল অকা পাহাৰ, ডফলা পাহাৰ,মিচিমি, পাটকাই ইত্যাদি লুইট, ছিয়াং, ধনশিৰি, জীয়া ভৰালী ইত্যাদি।\nনাগালেণ্ড পাটকাই পাহাৰ, নগা পাহাৰ,বৰাইল পাহাৰ দয়াং, টিজু, ঝুমকি।\nমণিপুৰ পাটকাই পাহাৰ, মণিপুৰ বৰাক, ইম্ফল, ইৰাল।\nমিজোৰাম মিজো পাহাৰ, আৰকান য’মা পাহাৰ কালদান, চইভাই মোনাই, টলং, লংগাই।\nমেঘালয় গাৰো পাহাৰ, খাছী পাহাৰ,জয়ন্তীয়া পাহাৰ উমক্ৰ (ডিগাৰু), উমিয়াম (বৰাপানী), সোমেশ্বৰী (দুধনৈ)।\nছিকিম শিৱালিক পাহাৰ তিস্তা, ৰঞ্জিট, ৰংপো, লাচেন, ৰেলি\nউত্তৰ পূৰ্বাঞ্চলৰ উল্লেখযোগ্য কিছুমান পৰ্বত শৃংগ (Hills & Plains):-\nঅসম সিংহাসন, ডাম্বুক্স্, লাইকেই, থেইৰ পিবুঙ্গ\nঅৰুণাচল প্ৰদেশ কাংটে (Kangte)\nনাগালেণ্ড সাৰামতি (Saramati)\nমণিপুৰ টেনিপু (Mt. Tenipu)\nমিজোৰাম ফাউংপুই (Phawngpui)\nত্ৰিপুৰা বেটালংচিপ (Betalongchhip)\nছিকিম কাঞ্চনজংঘা (Kangchenjunga)\nউত্তৰ পূৰ্বাঞ্চলৰ ৰাষ্ট্ৰীয় উদ্যান, অভয়াৰণ্য ইত্যাদি (National Park, Wild Life Sanctuaries etc):- সমগ্ৰ উত্তৰ পূৰ্বাঞ্চল জৈৱ বৈচিত্ৰ্যৰ বাবে বিখ্যাত; ইয়াত কিছুমান উল্লেখযোগ্য স্থানিক প্ৰজাতিও আছে।\nঅসম 14 অৰুণাচল প্ৰদেশ ৪\nমণিপুৰ3মেঘালয় 2\nমিজোৰাম4নাগালেণ্ড 3\nঅসম5অৰুণাচল প্ৰদেশ 2\nমণিপুৰ2মেঘালয় 2\nমিজোৰাম2নাগালেণ্ড 1\nঅসম তথা উত্তৰ-পূৰ্বাঞ্চলৰ সংকটাপন্ন উদ্ভিদ তথা প্ৰাণী (Endangered plants and animals):-\nপ্ৰাণী:- এশিঙীয়া গঁড়, নল গাহৰি, বাঘ, সোণালী বান্দৰ, হলৌ বান্দৰ, শৰ হৰিণ, বনৰৌ, মেথোন, হনুমান বান্দৰ, দেওহাহ, ধনেশ পক্ষী, বৰটোকোলা, অজগৰ, ঘৰিয়াল, গুই সাপ, জহামাল, কেটেলা পহু ইত্যাদি।\nউদ্ভিদ:- কলছী গছ, কাঠ আলু, কপৌফুল, চম্পাফুল, সৰ্পগন্ধা ইত্যাদি।\nমাটিৰ প্ৰকাৰ অনুযায়ী উত্তৰ-পূব অঞ্চলত নান ধৰণৰ উদ্ভিদ আছে। যেনে-\n(ক) চিৰ সেউজীয়া অৰণ্যৰ উদ্ভিদ:- শাল, অৰ্জুন, চেগুণ, আজাৰ, বাহ, দীঘলতী, তৰা, ইকৰা, মাকাই, নাহৰ, হলক, বনচোম, শিলিখা, গমাৰী, আম, কঠাল, সোণাৰু ইত্যাদি।\n(খ) গুল্মজাতীয় উদ্ভিদ।\n(গ) ৰোপণ অৰণ্যৰ উদ্ভিদ ইত্যাদি।\nব্যঘ্ৰ প্ৰকল্প (Tiger Projects):- বাঘৰ ভিন ভিন প্ৰজাতিৰ সুৰক্ষাৰ বাবে ভাৰত চৰকাৰে হাতত লোৱা ব্যঘ্ৰ প্ৰকল্প আচনিৰ অন্তৰ্ভুক্ত হৈছে-\n(ক) কাজিৰঙা ৰাষ্ট্ৰীয় উদ্যান (২০০৭ চনৰপৰা)।\n(খ) মানাহ ৰাষ্ট্ৰীয় উদ্যান (১৯৭৩ চনৰপৰা লুপ্তপ্ৰায় ঢেকীয়াপতীয়া বাঘৰ সংৰক্ষণৰ কাৰণে)।\n(গ) নামেৰী ৰাষ্ট্ৰীয় উদ্যান (১৯৯৮ চনত ৰাষ্ট্ৰীয় উদ্যান ঘোষিত)।\nৰাষ্ট্ৰীয় উদ্যান:- অসম- কাজিৰঙা, মানাহ, ওৰাং, নামেৰী, ডিব্ৰু-চৈখোৱা\nঅৰুণাচল প্ৰদেশ- ম’লিং (আপাৰ চিয়াং), নামডাফা (টিৰাপ)\nমণিপুৰ- কেইবুল লামজাও (ইম্ফল), চিৰোহি (ইম্ফল)\nমেঘালয়- নকৰেক (পশ্চিম গাৰোপাহাৰ), বলপক্ৰম (পশ্চিম গাৰোপাহাৰ)\nমিজোৰাম- ফাংপুই (চিমটুইপই), মুৰলেন (চামফাই)\nনাগালেণ্ড- ইণ্টনংকি (ডিমাপুৰ)


Health| ফিটাপেলু সোমাব পাৰে মূৰত! পচন্দৰ এইসমূহ খাদ্য খাওতে সাৱধান, থাকে প্ৰাণনাশৰ শংকা!– News18 assam\nHome » photogallery » health-well-being »Health| ফিটাপেলু সোমাব পাৰে মূৰত! পচন্দৰ এইসমূহ খাদ্য খাওতে সাৱধান, থাকে প্ৰাণনাশৰ শংকা!\nHealth| ফিটাপেলু সোমাব পাৰে মূৰত! পচন্দৰ এইসমূহ খাদ্য খাওতে সাৱধান, থাকে প্ৰাণনাশৰ শংকা!\nTapeworm : সাৱধান! ফিটাপেলু মূৰলৈ যাব পাৰে, পাচলিৰ লগতে মাংসৰ পৰাও শৰীৰলৈ যাব পাৰে টেপৱৰ্ম।\n| January 20, 2022, 10:24 IST\nশীতকালত ধনিয়া পাত মাছৰ তৰকাৰীৰ ওপৰত চটিয়াই বা কেঁচা ধনিয়া পাত বিভিন্ন প্ৰকাৰে খায় মানুহে সোৱাদৰ কাৰণে। অন্ততঃ অসমৰ একাধিক ব্যঞ্জনত ধনিয়া পাত অভিন্ন। এই ধনিয়া পাত বা এনে একাধিক পাচলিত টেপৱৰ্ম থাকিব পাৰে, সেয়েহে বহুতো অধ্যয়নৰ পিছত, বিশেষজ্ঞসকলে কয় যে এনে পাচলি বা পাচলিৰ পাত উতলাই ৰান্ধিব লাগে। ধনিয়া পাতৰ উপৰিও তালিকাখনত কি আছে চাওঁ আহক।\nপালেং শাকৰ যথেষ্ট পুষ্টিগত মূল্য আছে, সকলোকে এই শীতকালীন শাক-পাচলি খাবলৈ পৰামৰ্শ দিয়া হৈছে। যিহেতু পালেং শাক পোনপটীয়াকৈ মাটিত তৈয়াৰ কৰা হয়, গছত নহয়, ইয়াত টেপৱৰ্ম থকাৰ সম্ভাৱনা অধিক। পালেং শাক মাটিৰ পৰা উঠোৱা হয় আৰু পোনপটীয়াকৈ চালাডত খোৱা হয়, যাৰ ফলত টেপৱৰ্ম শৰীৰত প্ৰৱেশ কৰিব পাৰে আৰু শৰীৰৰ একাধিক ক্ষতি কৰিব পাৰে।\nফুলকবি আৰু বন্ধাকবি হৈছে দুটা প্ৰজাতিৰ পাচলি। দুয়োৰে টেনি চোলিয়াম (Taeni solium) নামৰ টেপৱৰ্ম আছে। বহুলোকে এই পাচলিটো চালাডত ব্যৱহাৰ কৰে, যদি কেঁচা বা আধা সিজোৱা হয়, সেয়েহে টেপৱৰ্ম শৰীৰত প্ৰৱেশ কৰিব পাৰে।\nধনিয়া পাতত বন্ধা আৰু ফুলকবিত পোৱা টেপৱৰ্ম বা আণুবীক্ষণিক ফিটা পেলুৰ প্ৰকাৰো পোৱা যায়। যদি এই টেপৱৰ্মৰ দ্বাৰা শৰীৰত কোনো ৰোগ হয়, ইয়াক টানিয়াচিছ বুলি কোৱা হয়। মানুহৰ শৰীৰত প্ৰৱেশ কৰাৰ পিছত, এনে টেপৱৰ্মে কণী পাৰে আৰু শৰীৰৰ প্ৰচুৰ ক্ষতি কৰে। এই টেপৱৰ্মৰ তিনি প্ৰকাৰ হৈছে taeniasis টাইনিয়া চেগিনাটা, টেনিয়া চ'লিয়াম আৰু টেনিয়া এছিয়াটিকা।\nবন্ধাকবি প্ৰজাতিৰ এক পাচলি হৈছে কেল (Kale)। ইয়াত টেপৱৰ্ম কেতিয়াবা থাকিব পাৰে। এনে টেপৱৰ্ম বোৰ শৰীৰত প্ৰৱেশ কৰে আৰু চিষ্ট তৈয়াৰ কৰে। ই চকুত নপৰিব পাৰে, স্বাভাৱিক। ফিটাপেলুৱে মানৱ শৰীৰত প্ৰৱেশ কৰে আৰু যকৃতৰ পৰা তেওঁলোকৰ খাদ্য সংগ্ৰহ কৰে। এই টেপৱৰ্মবোৰৰ শৰীৰত প্ৰৱেশ কৰাৰ কোনো লক্ষণ নাই। কিন্তু মুৰৰ বিষ, দুৰ্বলতা, ভিটামিনৰ অভাৱ ইত্যাদি হ'ব পাৰে। যদি কৃমিবোৰে যথেষ্ট পৰিমাণে কণী দিয়ে আৰু সেইবোৰৰ মূৰত সংখ্যা বৃদ্ধি হয়, মগজুৱে এটা সময়ত কাম কৰা বন্ধ কৰে।\nএই পাচলিটো বন্ধাকবি প্ৰজাতিৰ এক জনপ্ৰিয় পাচলি। ইয়াতো ফিটাপেলু থাকিব পাৰে।\nমাছত ডেচিলোবোথিয়াম টেপৱৰ্ম (Diphyllobothrium Tapeworm) পোৱা যায়। যেতিয়া মাছ সঠিকভাৱে ৰন্ধা নহয় বা আধা কেঁচা কৈ খোৱা নহয় তেতিয়া এই টেপৱৰ্মবোৰ মানুহৰ শৰীৰত প্ৰৱেশ কৰিব পাৰে।\nগাহৰিৰ মাংস বা পৰ্ক\nসততে জনপ্ৰিয় পৰ্ক বা গাহৰিৰ মাংসত ফিটাপেলু আৰু ইয়াৰ লাৰ্ভা থাকে। শেহতীয়াকৈ, চীনত এটা ঘটনা পোৱা গৈছিল য'ত এজন ব্যক্তিৰ শৰীৰ যথেষ্ট চুচি খোৱাৰ পিছত টেপৱৰ্মেৰে ভৰি পৰিছিল। গাহৰিৰ মাংসৰ টেপৱৰ্মক টাইনি চোলিয়াম (Taeni solium) বুলি কোৱা হয়। বিশেষজ্ঞসকলে কয় যে আপুনি গাহৰিৰ মাংস খালেও, ইয়াক ৰান্ধি ভালদৰে খাব লাগে।\nগোমাংস বা গোমাংস\nবীফ বা গৰুৰ মাংসত টেনিয়াচাগিনাটা (Taenia saginata) নামৰ ফিটাপেলু পোৱা যায়। যদি গোমাংস কম জুইত ৰন্ধা হয় বা সঠিকভাৱে ৰন্ধা নহয়, টেপৱৰ্ম পোণপটীয়াকৈ শৰীৰত প্ৰৱেশ কৰিব পাৰে। এই টেপৱৰ্ম প্ৰথমে অন্ত্ৰত প্ৰৱেশ কৰে।\nএইটো জনা টো ভাল যে ই এজন মানুহৰ শৰীৰত ৩০ বছৰ লৈকে জীয়াই থাকিব পাৰে। যদি এইটো শৰীৰত নিৰ্ধাৰণ কৰিব পাৰি তেন্তে ইয়াৰ চিকিৎসা কৰা সম্ভৱ। যেনেদৰে ঔষধৰ দ্বাৰা এনে টেপৱৰ্ম ধ্বংস কৰিব পাৰি, অস্ত্ৰোপচাৰো কৰিব পাৰি।


মাঘ বিহু আৰু কিছু বিক্ষিপ্ত চিন্তা ( ডঃ ছবি গগৈ ) - বৌদ্ধিক বিচাৰ\nচ’ৰাঘৰ / ইত্যাদি / মাঘ বিহু আৰু কিছু বিক্ষিপ্ত চিন্তা ( ডঃ ছবি গগৈ )\nজানুৱাৰী 1, 2017\tইত্যাদি মন্তব্য কৰক 896 দৰ্শন\nমাঘ বিহু বুলি ক’লেই শৈশৱলৈ মনত পৰে৷ ভেলাঘৰ, ভোজ, মেজি আৰু সহজ ধেমালি – এইকেইটা পৰম্পৰাৰ মধুৰ স্মৃতিয়ে মনটো দোলা দি যায় ৷ পুহৰ শেষৰ দিনটোত ভোজ খোৱা আৰু ভোজ খাই ৰাতিলৈ নঙলা-জপনা , ঢেঁকী , নাদৰ পানীতোলা টিং আদি এঘৰৰপৰা নি আন এঘৰত থোৱা সহজ ধেমালি , মাঘৰ প্ৰথম দিনটোত পুৱাই গা ধুই মেজি জ্বলাই সেক লৈ বছৰটোলৈ জুই ডাঙৰ হ’ল বুলি ভবা , এই জুইত সেক ল’লে বেমাৰ-আজাৰ ভাল হয় বুলি ভবা , মেজি জ্বলাই সন্ধিয়ালৈ গছত বান্ধ দি বৰদৈচিলাৰপৰা ৰক্ষা পাম বুলি বিশ্বাস কৰা আদিয়েই মাঘ বিহুৰ পৰম্পৰজড়িত স্মৃতি ৷ উৎসৱ-পাৰ্বনৰ কথা আহিলেই শৈশৱৰ দিনবোৰলৈ মনত পৰাটো এটা স্বাভাৱিক প্ৰক্ৰিয়া নেকি নাজানোঁ ৷ সকলোৰে মুখত শৈশৱৰপৰাই শুনি আহিছোঁ “আমাৰ দিনত এনেকুৱা আছিল… আজিকালি দিন সলনি হ’ল…” এই ধৰণৰ কথা ৷ আমাৰো অনুভৱ হয় এই ধৰণৰ এটা নষ্টালজিয়া ৷ কিয় হয় সেইটোহে ভাবিবলগীয়া কথা হৈছেগৈ ৷\nপৰম্পৰা বনাম সংহতিঃ\nপৰম্পৰাগত ঋতুকালীন উৎসৱ হিচাপে মাঘ বিহুৰ মাজত লোক আৰু বৈদিক দুয়োটা পৰম্পৰাই সংমিশ্ৰিত হৈ আছে ৷ আৰ্য-হিন্দু প্ৰভাৱৰ আগতে অসমৰ বিভিন্ন জনগোষ্ঠীৰ মাজত নিজৰ নিজৰ লোক পৰম্পৰা অনুসৰিয়েই মাঘ বিহু পালিত হৈছিল ৷ আৰ্য-হিন্দুৰ প্ৰভাৱে মাঘ বিহুক বৈদিক বিষুবন উৎসৱৰ কাষ চপাই নিলে ৷ অসমত সামাজিক সংহতিয়ে ঋতুকালীন উৎসৱৰ পৰম্পৰাতো সংহতিৰ শতদল ফুলোৱাত সহায় কৰিছে ৷ বৈদিক আৰু বিভিন্ন লোক পৰম্পৰাৰ লগতে বৈষ্ণৱ পৰম্পৰা আৰু সৰ্বভাৰতীয় মকৰ সংক্ৰান্তিৰ প্ৰভাৱ সংমিশ্ৰিত হৈ মাঘ বিহুক বৰ্ণাঢ্য কৰি তুলিলে ৷ অসমৰ বিভিন্ন অঞ্চলত এনে বৰ্ণিল প্ৰতিফলন দেখা যায় ৷ বহু সময়ত কোনটো ক’ৰ প্ৰভাৱ তাক বিচাৰি উলিওৱাটোৱেই কঠিন হৈ পৰে ৷ যি কি নহওক , সকলো মিলি আনন্দ দান কৰাত কৃপণালি নকৰাটোৱেই মাঘ বিহুৰ উদ্দেশ্য ৷ কাৰণ খেতি চপোৱাৰ আনন্দ আৰু ভঁৰালত লখিমীক চপাই থোৱাৰ আনন্দই এই বিহুৰ সময়ত সকলোৰে মনবোৰ স্বাভাৱিকতে উদাৰ কৰি ৰাখে ৷ অসম কৃষিপ্ৰধান ৰাজ্য হিচাপে ইয়াৰ বাসিন্দাও সিংহভাগ কৃষিজীৱী ৷ কৃষিজীৱী লোকৰ মানসেই অসমীয়া জাতীয় মানস গঢ় দিছে ৷ সেয়ে কম-বেছি পৰিমাণে অসমৰ প্ৰায় সকলো অঞ্চলতে মাঘ বিহুৰ সাদৃশ্য দেখা যায় ৷ তাৰ মাজতে উজনি অসমত লোক-পৰম্পৰাৰ প্ৰভাৱ নামনি অসমতকৈ সামান্য বেছি আৰু নামনি অসমত লোক-পৰম্পৰাতকৈ ধৰ্মীয় পৰম্পৰাৰ প্ৰভাৱ সামান্য বেছি ৷ মায়ামৰা মটক সম্প্ৰদায়ে বৈষ্ণৱ পৰম্পৰাৰে এই বিহু উদযাপন কৰে ৷ বিহু সম্পৰ্কীয় বিভিন্ন তথ্যসমৃদ্ধ গ্ৰন্থ আৰু লিখনিবোৰত বিহুৰ এনে পৰিচয় আৰু বিৱৰণবোৰেই দিয়া আছে ৷ ভোজ খোৱা, ভেলাঘৰ সজা, মেজি জ্বলোৱা, মাঘ বন্ধা বা গছ বন্ধা, চৰাই, কুকুৰা, ম’হ, গৰু ইত্যাদি জীৱ-জন্তু যুঁজাই ৰং চোৱা, নাম-কীৰ্তন গোৱা, জা-জলপান খোৱা আদি মাঘ বিহুৰ লগত জড়িত লোকাচাৰ সমূহ কম-বেছি পৰিমানে প্ৰায় সকলোতে একে ৷ তাৰ লগতে স্থানীয় আৰু জনগোষ্ঠীয় লোকাচাৰবোৰে বিচিত্ৰতা অনাত সহায় কৰিছে ৷ তথাপিও কিয় কিবা সলনি হোৱাৰ আক্ষেপ যুগে যুগে মুখে মুখে উচ্চাৰিত হৈ আহিছে ? নিশ্চয় সেই কথা মন কৰিবলগীয়া ৷ সংহতিৰ মাজেৰে বিশিষ্টতাৰ পৰিচয় দিয়া অসম আৰু অসমীয়া সংস্কৃতিত সংমিশ্ৰণৰ মাত্ৰা বেছি হৈছে নেকি ? সেয়াও ভাবিবলগীয়া কথা ৷\nশৈশৱৰ স্মৃতিৰপৰা বুটলি অনা মাঘ বিহুৰ ডুখৰীয়া ছবিবোৰে কিছুমান প্ৰশ্ন জগাই তোলে ৷ যেনে: সৰুতে ল’ৰাবোৰে যেতিয়া ৰাতি মেজি ৰখে, তেতিয়া আমাৰ মন থাকিলেও ছোৱালীবোৰে সেই কাম কৰাৰ অনুমতি সমাজ আৰু পৰিয়ালৰপৰা পোৱা নাছিলোঁ ৷ ৰাতি চোৰ কৰি পোৱা ধেমালিৰ আনন্দকণ আমাৰো ল’বলৈ মন গৈছিল; কিন্তু সেই অনুমতিও পোৱা নাছিলোঁ ৷ আমাৰ কাম কেৱল জা-জলপান যোগাৰ কৰাত সহায় কৰা ; বলে নোৱাৰিলেও ঢেঁকী দিয়াটো বাধ্যতামূলক হোৱা , ঘৰ-চোতাল সৰা , কাপোৰ-কানি ধোৱাতে সীমিত আছিল আৰু এতিয়াও তাৰ পৰিৱৰ্তন হোৱা যেন নালাগে ৷ বহু বাধ্যবাধকতা আঁতৰ হ’লেও কিছুমান কাম পুৰুষৰ আৰু কিছুমান কাম নাৰীৰ বাবে ভাগ কৰি পেলোৱা হৈছে যেন … এনে ধাৰণা এটা হয় ৷ মন গ’লেও বা সামৰ্থ্য থাকিলেও কিয় কিছুমান কামৰপৰা নাৰীক আঁতৰ কৰা হয় ? আনকি শিশু অৱস্থৰপৰাই মনত এই বিভাজন সোমোৱাই দিয়া নহয়নে ? নাৰীৰ শৰীৰটোৱেই যদি এই ক্ষেত্ৰত বাধা হয় ; তেন্তে তাৰ নিৰাপত্তা কিয় সুনিশ্চিত নহয় ? তাৰ বাবে জগৰীয়া নাৰীয়েই নে ? কোনে দিব এই নিৰাপত্তা য’ত শিশু কন্যায়ো ভেলাঘৰত শিশু ল’ৰাৰ লগত আনন্দ কৰিব পাৰিব ? এই পৰিৱেশ উৎসৱৰ লক্ষ্য নহয় নেকি ? আনন্দই যদি উৎসৱৰ লক্ষ্য হয় , এই ভাগ সকলোৱে ল’ব পৰা পৰিৱেশ কি কোনো দিন নাহিব ?\nআহিছে ৷ আধুনিক জীৱন জীয়াবলৈ অনুমতি দিয়া সমাজতে আধুনিক সংস্কৃতিৰ নামত নিশাৰ ক্লাৱত নাচি-বাগি আজিৰ নাৰীয়ে সংকোচ নকৰে, পুৰুষে চাবলৈও সংকোচ নকৰে ৷ সংস্কৃতিৰ পৰম্পৰাগত উৎসৱ-উলাহতহে এতিয়াও এই মুক্ত পৰিৱেশ ৰচনা হ’বলৈ বাকী ৷ আমৰ সততা ইমানেই দুৰ্বল নেকি ? বিহুৰ সাংস্কৃতিক সন্ধিয়াবোৰতো পুৰুষ-নাৰী উভয়ে উপভোগ কৰাত বাধা নাই ৷ কিন্তু পৰম্পৰাত এই বাধা কিয় ? আজিকালি মাঘ বিহু আৰু কাতি বিহুতো সাংস্কৃতিক সন্ধিয়া পাতি শেষ নিশালৈকে অনুষ্ঠান চলি থকাটো চিনাকী দৃশ্য হৈ পৰিছে ৷ অথচ এই পৰম্পৰা মাঘ বিহু আৰু কাতি বিহুৰ লগত নাছিলেই ৷ ই নতুন সংমিশ্ৰণ ৷ ইয়াতো সকলোৱে আনন্দ সমানেই কৰে ৷ কিন্তু মেজিৰ জুইকুৰা লগাবলৈ, ৰাতি ভেলাঘৰ ৰখিবলৈ, নঙলা-জপনা চোৰ কৰি সহজ আনন্দ ল’বলৈ নাৰীক অনুমতি দিয়া নাই ৷ নতুন প্ৰজন্ম নিজৰ অধিকাৰক লৈ সচেতন আৰু এনেবোৰ কথাই নতুন প্ৰজন্মক পৰম্পৰাৰপৰা আঁতাৰাই নিয়া নাইতো ? ভাবিবৰ হ’ল ৷ এনে সহজ ধেমালিয়ে কাৰো একো ক্ষতি নকৰে ৷ উৎসৱৰ মাজত সমাজ-মানসিকতা প্ৰতিফলিত হয় আৰু ইয়াৰ বিশ্লেষণ কৰাটো অতিশয় প্ৰয়োজনীয় ৷ কাৰণ সমাজৰ বিকাশ আৰু উত্তৰণৰ প্ৰসংগটোক আমি পৰম্পৰাৰপৰা আঁতৰ কৰিব নোৱাৰোঁ ৷ কিবা এটা হেৰুৱাৰ অনুভৱে এনেবোৰ কাৰণতে হয়তো মনক পীড়া দি থাকে ৷ সহজ ধেমালিবোৰ এতিয়া বিকৃত হৈছে ৷ আনন্দৰ বাবে কৰা সৰু সৰু চুৰি কাৰ্য এতিয়া একোটা বৃহৎ চুৰিলৈ ৰূপান্তৰ হৈছে ৷ ঘৰত সোমাই জলপান গোটোৱাত ব্যস্ত থকা ছোৱালীজনী এতিয়া ক্লাৱত ব্যস্ত হৈছে ৷ ল’ৰাৰপৰা নিৰাপদ দূৰত্বত আঁতৰাই ৰখা ছোৱালীজনী এতিয়া বিবাহৰ পাছতো পৰকীয়া প্ৰেমত লিপ্ত হৈছে ৷ কেৰোণটো ক’ত আছে ? পৰম্পৰাগত বদ্ধমূল চিন্তাতেই নেকি ? ভাব আহে , ভাবিবৰ হ’ল ৷\nমাঘ বিহুত সাংস্কৃতিক সন্ধিয়াৰ পৰম্পৰাটো কেতিয়া কেনেকৈ সোমাল ভাবিলে এটা কাৰণেই মনলৈ আহে ৷ অসমৰ ইলেক্ট্র্নিক মেডিয়াই ব’হাগ বিহুত যি অনু্ষ্ঠান সম্প্ৰচাৰ কৰে, মাঘ বিহু আৰু শেহতীয়াকৈ কাতি বিহুতো তাৰ অনুৰূপ অনুষ্ঠানৰ সম্প্ৰচাৰ কৰা দেখিবলৈ সুলভ হোৱাৰ পৰাই এইবোৰ নতুন বিজতৰীয়া সংযোজন ঘটিছে যেন লাগে ৷ মানসিকতাটো যদি বিশ্লেষণ কৰা যায়, তেন্তে সকলোৱে কৰিব পৰা বা ল’বপৰা আনন্দৰ কথাটো নুই কৰিব নোৱাৰি ৷ কাৰণ এনে অনুষ্ঠানৰ সপক্ষে কোৱা মানুহৰ সংখ্যা কম নহ’ব ৷ মুক্ত আনন্দই সকলোকে আকর্ষণ কৰাটো স্বাভাৱিক কথা ৷ তাৰ লগতে এচাম শিল্পীৰ উপাৰ্জনৰ প্ৰসংগটোও আজিকালি জড়িত হৈ পৰিল ৷ মাঘ বিহুৰ ঠিক আগে আগে সংযোজন হোৱা নিউ ইয়েৰ উদযাপনে মাঘ বিহুৰ আনন্দকে ম্লান কৰি পেলালে ৷ আৰু এটা তাড়ণা আজিকালি বেছি হ’ল .. সেয়া হ’ল বনভোজ খোৱা ৷ বনভোজৰ মাতাল-উত্তাল আনন্দ আৰু নিউ ইয়েৰ উদযাপনবিলাসিতাৰ পাছত অসমীয়াৰ বল, বুকু, সামৰ্থ্য যেন কমি আহে মাঘ বিহুত মুক্ত আৰু সহজ আনন্দ কৰিবলৈ ! কৃষিৰপৰা আঁতৰি অহা অসমীয়াই কৃষি চপোৱাৰ আনন্দক এশ শতাংশ অনুভৱ কৰিব পাৰে বুলি মনে নধৰে ৷ আন তোলনীয়া (adopted) উৎসৱৰ দৰেই এটা উৎসৱৰূপে পালন কৰে যেন ৷ সেয়ে বিজতৰীয়া হ’লেও গাত নালাগে ৷ পৰম্পৰাৰ প্ৰতি সচেতন নহয় বাবেই এনে হয় ৷ কিন্তু পুৰুষ-মহিলাৰ বাবে ভাগ কৰা কাম বোৰৰ ক্ষেত্ৰত পৰম্পৰা এতিয়াও শক্তিশালী ৷\nইয়াৰ পাছতো ক’ব লাগিব , ব্যতিক্ৰম আছে ৷ সকলো কথাৰে ব্যতিক্ৰম থাকে ৷ মাঘ বিহুৰ এই পৰম্পৰা পালনতো ব্যতিক্ৰম থকাৰ কথা পোহৰলৈ আহিছে ৷ ল’ৰা-ছোৱালী,পুৰুষ-মহিলা উভয়ে মিলি ভেলাঘৰ ৰখা, মেজি জ্বলোৱা, চোৰ কৰা আদি সকলো একেলগে সমানে সমানে কৰা মানুহো আছে ৷ তেওঁলোকলৈ ঈৰ্ষা জাগে৷ কিন্তু তেওঁলোকৰো মুখত সেই একেটাই কথা, “ আগৰ দিনবোৰ ভাল আছিল, আজিকালি সলনি হ’ল” ৷ কিয় এই দুখ এই আক্ষেপ সকলোৰে মুখে মুখে ? এনেবোৰ প্ৰশ্নই গোটেই চিন্তাবোৰকে উলট-পালট কৰি পেলায় ৷\nতথাপি মাঘ বিহু ভোগালী, ভোগ আৰু আনন্দই ইয়াৰ উদ্দেশ্য ৷ এই উদ্দেশ্যত গাঁৱলীয়া, চহৰীয়া সকলোৱে নিজৰ নিজৰ ধৰণে নিষ্ঠাৰে আৰু নিৰ্মলতাৰে ভাগ লওক , ভগাই দিয়ক – তাকেই আশা কৰোঁ ৷ কিছু পৰম্পৰাৰ ভেটিতে নতুন যুক্তিসন্মত কিছু পৰিৱৰ্তনকো আমি স্বীকাৰ কৰিবই লাগিব ৷ কিন্তু এনে পৰিৱৰ্তনে যাতে ভেটিটোকে নোহোৱা নকৰে তাৰ বাবেও সচেতন দৃষ্টি ৰাখিব লাগিব ৷ এই সচেতনতাৰ বাবেই কিছু বিজ্ঞানসন্মত নিৰ্মোহ বিশ্লেষণৰো প্ৰয়োজন আছে ৷ পৰম্পৰাৰ সঁচ ৰখা আৰু সামাজিক নিৰাপত্তা গঢ়িব পৰা আৰু বঢ়াব পৰা চৰিত্ৰৰ অনুশীলন কৰা – এই দুটাই বৰ্তমান সকলোতকৈ চিন্তনীয় বিষয় ৷ ভোগালী হওক মনবোৰো৷\nপূৰ্বৱৰ্তী লেখা ছৈ দিয়া শব্দ ( ছবি গগৈ )\nপৰৱৰ্তী লেখা মোৰ শেষ পাঠ ( মূল ৰচনা: আলফনচ’ ডুডে, অনুবাদ : অৱনী বুঢ়াগোহাঁই)